ދިމާވި އާދަޔާ ޚިލާފް ޒުވާނާ (ބާރަވަނަ ބައި) – Esfiya\nބިރުވެރި ލޯބި9mins ago\nދިމާވި އާދަޔާ ޚިލާފް ޒުވާނާ (ބާރަވަނަ ބައި)\nސައިފް ކޮޓަރިއަށް ވަނުމުން ނައިޝާއަށް ވަރަށް ބޮޑަށް ރޮވުނެވެ.އެހެންނަމަވެސް ލިބިފައިވާ ބުރޭކު ގަނޑި ހަމަވެދާނެތީ، ހިތްވަރުކޮށްފައި ކެއްކުމުގައި ނައިޝާ އުޅުނެވެ.\nކައްކާ ނިމި ސުފުރާމަތި ތައްޔާރު ކޮށްލައިފައި ނައިޝާ ގޮސް ސައިފް ގެ ކޮޓަރީގައި ޓަކިދިނެވެ.”ކާން ހެދިފަ ހުރީ” ސައިފް ކޮޓަރި ދޮރު ނުހުޅުވުމުން ނައިޝާ ކޮޓަރި ދޮރުމަތީ ހުރެ ބުނެލި އެވެ.ސައިފް ގެ ފަރާތުން ޖަވާބެއް ނުލިބުމުން ކުޑައިރުކޮޅަކު ކޮޓަރި ދޮރުމަތީގައި ހުރެފައި ނައިޝާ އޭނާގެ ކޮޓަރިއަށް ވަނެވެ.\nކޮޓަރިއަށް ވަތް ނައިޝާ އޭނާގެ ހިތުގެ އުދާސްތައް ކަރުނައިގެ ސިފައިގައި ބަންޑުން ކޮށްލިއެވެ.ކުޑައިރުކޮޅަކު ރޯން އިން ނައިޝާ، ސައިފް ގެ ކޮޓަރީގެ ދޮރު ހުޅުވުނު އަޑަށް މަޑުމަޑުން އެނދުން ތެދުވެ ބޭރަށް ބޯދިއްކޮށްލިއެވެ.އޭރު ސައިފް ކޮޓަރިން ނިކުމެ ސިޓިންރޫމަށް ހިނގައިގަތެވެ.\nސައިފް ސިޓިންރޫމަށް ނިކުތުމުން ނައިޝާ ފާހަނައަށް ވަދެ ފެންވަރާލިއެވެ.ފެންވަރައި ރީތިވެގެން ނައިޝާ މެންދުރުކެއުމަށް ސިޓިންރޫމަށް ނިކުތެވެ.އޭރު ސައިފް ފެންނާކަށް ނެތެވެ.ކާމޭޒުމަތީގައި ސައިފް ކޭ ތަށްޓާއި ޖޫސްބުއި ތަށި ހުސްކުރި ގޮތަށް ހުއްޓެވެ.ނައިޝާ އެތަށިތައް ދޮވެ ކާންއިށީނެވެ.ކައިނިމި މޭޒުމަތި ސާފުކުރުމަށް ފަހު ކުލިނިކަށް ދާން ނައިޝާ ގެއިން ނިކުތެވެ.\nއާދައިގެމަތިން އިރުއޮއްސި6ޖެހުމުން ޑިއުޓީ ނިންމާލުމަށްފަހު ނަައިޝާ އެނބުރި ގެއަށް ވަނެވެ.އޭރު ސައިފް ސޯފާގައި ފޯނާ ކުޅެން އިނެވެ.ނައިޝާ ކޮޓަރިއަށް ވަދެ އެއްޗެހި ބަދަލުކޮށްލައިގެން ސިޓިންރޫމަށް ނިކުތެވެ. ތަށްޓަށް ކުދިގުޅަކޮޅެއް އަޅައި މޭޒުމަތީގައި ބެހެއްޓިއެވެ.އަދި ފުރިޖުން ޖޫސް ޕެކެޓެއް ނަގައި ތަށްޓައް ޖޫސްފޮދެއް އެޅުމަށް ފަހު ކާން އިށީނެވެ.\n“އަދިވެސް ކާންތަވީ؟” ފޫހި ރާގަކަށް ސައިފް ނައިޝާއަށް ބުންޏެވެ. “ވަރަށް ބޮޑަށް ބަނޑުހައިވެފަ ހުރީމަ” ނައިޝާ މަޑުމަޑުން ސައިފަށް ބުންޏެވެ. “މަ ހިތަށް އަރާ މީހާ ހުރި ސިފަ ލޯގަނޑުން ނުފެންނަނީ ބާއޭ!”ރުޅިއައިސްފައި ހުރެ ކޮޓަރިއާ ދިމާއަށް ހިނގައި ގަންނަމުން މަލާމާތުގެ ރާގަށް ސައިފް ނައިޝާއަށް ބުންޏެވެ.އެވަގުތު ނައިޝާ ފެންކަޅިވިއެވެ. ސައިފް ބަދަލުވެފައިވާ މިންވަރު ނައިޝާ އަށް ވަރަށް ބޮޑަށް އިހުސާސް ކުރެވުނެވެ.\nރޭގަނޑު 10ޖެހުމުން ސުފުރާމަތި ނައިޝާ ސާފުކުރަން އުޅުނެވެ.އެވަގުތު ސައިފް ކައިނިމި އޭނާ ނިދާ ކޮޓަރިއަށް ވަނެވެ.ސުފުރާމަތި ސާފު ކޮށްލުމަށްފަހު ނައިޝާ ސައިފްގެ ކޮޓަރީގައި ޓަކި ޖަހަން އަތް ދިއްކޮށްލިއެވެ.އެވަގުތު ކޮޓަރި ތެރެއިން ސައިފް ވާހަކަ ދައްކާ އަޑު ނައިޝާއަށް އިވުނެވެ.ޓަކި ޖަހަން ދިއްކުރި އަތް ތިރިކޮށްލުމަށްފަހު ދޮރުގައި ނައިޝާ ކަންފަތް ޖަހާލިއެވެ.\nވަރަށް ގިނައިރު ނައިޝާ އެގޮތުގައި ހުރި ނަމަވެސް ސައިފް ދައްކާ ވާހަކަ ނައިޝާ އަށް ސާފުވާގޮތެއް ނުވިއެވެ.ސައިފް ވާހަކަ ދައްކަން ހުއްޓާ ނައިޝާ ކޮޓަރި ދޮރުގައި ޓަކިޖެހިއެވެ.\nކުޑައިރުކޮޅެއް ފަހުން ސައިފް ކޮޓަރި ދޮރު ހުޅުވިއެވެ. “ކިހިނެއްވީ؟” ހިތްހަމަ ނުޖެހި ހުރެ ކޮޓަރި ދޮރު ހުޅުވާލަމުން ސައިފް ބުންޏެވެ.ސައިފް ދޮރު ހުޅުވާލުމުން އެކޮޓަރިއަށް ނައިޝާ ނަޒަރު ހިންގާލިއެވެ.އޭރު އެނދުމަތީގައި ސްކްރީން ދިއްލިފައި ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަވާ ސައިފް ގެ ފޯނު ނައިޝާއަށް ފެނުނެވެ.އެފޯނުގެ ޑިސްޕުލޭގައި ވަނީ ކޯލެއް އަރާފައެވެ.ނަމަވެސް ދުރުން އެއީ ކާކުގެ ކޯލެއް ކަމެއް ނައިޝާ އަކަށް ނޭނގުނެވެ.\n“މީ..ސަނާ ކޮއްކޮ އަންނަ ވާހަކަ ބުނީމެއްނު ކޮންތާކު އޭނަ…”\n“މިކޮޮޓަރި އޭނައަށް ތައްޔާރުކުރޭ…މާދަމާރޭ އެއްނޫންތަ އޭނަ އަންނަނީ…މި ތަންތަން ސާފުކޮށްފައެއްނޫންތަ އަބަދު މި ހުންނަނީ… އެހެންވީމަ މާބޮޑު ތައްޔާރީތަކެއް ވާންޖެހޭތަ؟…މާދަން ހަވީރުވެސް ތައްޔާރު ކުރެވޭނެއެއްނު…އަހަރެންގެ އަންނައުނާ ހުރިހާ އެއްޗެއް ނައިޝާ ގެ ކޮޓަރިއަށް މާދަންލާ” ނައިޝާ ގެ ވާހަކަ މެދުކަނޑާލުމަށްފަހު ސައިފް އެހެން ބުނެ ކޮޓަރި ދޮރު ޖެހިއެވެ.\nސައިފްގެ ކޮޓަރި ދޮރު މަތީގައި ހުރި ނައިޝާ ވިސްނާލީ އޭނާގެ ފިރިމީހާ ފޯނުން ގުޅައިގެން ވާހަކަދައްކާ މީހަކާ ދޭތެރޭގައެވެ.\nއިރުއޮއްސުމުން ޑިއުޓީ ނިންމާލުމަށްފަހު ނައިޝާ ގެއަށް ވަދެ ސަނާއަށް ކޮޓަރި ތައްޔާރު ކުރަން އުޅުނެވެ. އެނދުގެ ބެޑްޝީޓް ބަދަލުކޮށްލުމަށް ފަހު ކުޑަކޮށް ކޮޓަރިތެރެ ރީތިކޮށްލިއެވެ.އަދި ސައިފް ގެ އަންނައުނު ތަކާއި ރީތިވާ ސާމާނު ނައިޝާ އޭނާގެ ކޮޓަރިއަށް ލައި ތައްޔާރު ކޮށްލިއެވެ. ދުވަސްތަކަކަށްފަހު ފިރިމީހާ އޭނާ އާއި އެކު ނިދާތީ ނައިޝާ ހުރީ ހިތްހަމަ ޖެހިފައެވެ.\nރޭގަނޑު 9ޖެހިއިރު ސަނާ ގޮވައިގެން ނައިޝާ އާއި ސައިފް ދޮންތަގެ ކާރުގައި، ގޭދޮރުމައްޗަަށް ހުއްޓުނެވެ.ޑިކީތެރެއިން، ކަމާލް ފޮށި ބޭލުމުން ސައިފް ލިފްޓަށް ފޮށި ހިފައިގެން އެރިއެވެ. “މީ ކޮއްކޮގެ ކޮޓަރި” ސައިފް ފޮށި ކޮޓަރިއަށް ވައްދަމުން ސަނާއަށް ބުނެލި އެވެ. “ހާދަ ރީތި ގެއެކޭ” މުޅިތަނަށް ވަށައިގެން ނަޒަރު ހިންގާލަމުން 16އަހަރުގެ ސަނާ ބުނެލި އެވެ.”ފޮށީގަ ހުރި އެއްޗެހިތައް ބަހައްޓާފަ އާދޭ ކާން…. ކޮއްކޮ އަންނަންވާއިރަަށް ދައްތަ ކެއުމެއް ވެސް ހަދާފަ ހުންނާނީ” ނައިޝާ ހިނިތުންވެލަމުން އޯގާތެރިކަމާއި އެކު ސަނާއަށް ބުނެލި އެވެ.\n“އޭނަ ވަރުބަލިވެފަ ހުންނާނީ…ނައިޝާ އޭނާގެ ފޮށި ހުސްކޮށްފަ އެއްޗެހިތައް އަލާމާރިއަށް އަޅާ ތަރުތީބު ކުރޭ…. އަހަންނާ ސަނާއާ މިދަނީ ކާން”އެމީހުންނާއި އެއްކޮށް ކާމޭޒުދޮށަށް ދާން އުޅުނު ނައިޝާ އަށް ސައިފް ބުންޏެވެ. ސައިފް އެހެން ބުނުމުން ނަައިޝާ ބޯޖަހާލިއެވެ.އަދި ސަނާއާއި ސައިފަށް ޖޫސް ނެގުމަށްފަހު ސަނާގެ އެއްޗެހިތައް ނަގާ ތަރުތީބު ކުރަން ކޮޓަރިއާއި ދިމާލަށް ނައިޝާ ހިނގައިގަތެވެ.\nނައިޝާ ސަނާގެ ފޮށި ހުޅުވާލިއެވެ.ކުޑަކުޑަ އެފޮށިގައި ހުރީ ދެތިން އަންނައުނެވެ.ރީތިވާންވެސް އޮތީ ތެޔޮފުޅިއަކާއި ބޮލުގައި އަޅާ ފުނަލެއްގެ އިތުރުން މޫނުގައި ހާކާ ފުށްދަޅަކާއި ބޮޑު ސްޕްރޭ ފުޅިއެކެވެ. އަންނައުނުތައް ނަގާ ފަތްޖަހާ އަލަމާރިއަށް ލުމަށްފަހު ރީތިވާ ސާމާނު ޑުރެސިން ޓޭބަލްގެ މަތީ ނައިޝާ ބެހެއްޓިއެވެ.\nހިތާމަ ބިރުވެރި އެހެނިހެން ލޯބި October 26, 2018\nހިތް އަދު ރޮނީއޭ ނުދާށޭ –6ވަނަ ބައި –\nލޯބި December 2, 2012\nޒާރާ ސީޒަން2(1)\nހިތާމަ ބިރުވެރި ލޯބި July 30, 2018\nރިޔާޝާ (21ވަނަ ބައި)\nހަޤީޤީ ހިތާމަ ލޯބި November 12, 2016


Adu gadha meehaa ah insaafu: Egoyi rangalhutha?\nއަޑުގަދަ މީހާއަށް އިންސާފު: އެ ގޮތް ރަނގަޅު ގޮތްތަ؟\nރައީސް އިބްރާހިމް މުހައްމަދު ސޯލިހު އާއި ޕޮލިސް ކޮމިޝަނާ ހަސަން ހަމީދު: މިހާރު ގިނަ ކަންކަމުގައި އިންސާފު ލިބެނީ އަޑު އަގަދަކޮށްލުމުން -- ފޮޓޯ | ރައީސް އޮފީސް\nދާދި ފަހުން ސޯޝަލް މީޑިއާގައި ވަރަށް ބޮޑު ވައިގަ ހިފި މައްސަލައެކެވެ. އަންހެނަކު މަގުމަތިން ދިމާކޮށްލި ފުރައްސާރަ ކުރާ ފިރިހެނެކެވެ. ފަހަތުން އަޅުވައިލި ގޮތަށް ނެއްޓެން ނޭނގުނެވެ. އެ މީހާގެ ބަސްމަގާއި އަމަލު ހުރި ގޮތުން އެ އަންހެން މީހާ ހުއްޓުން އަރައި، ފެންކަޅިވި އެވެ. ހިތްވަރު ކޮށްލެވުނީ އަތުގައި އޮތް ފޯނު އޭނާއާ ދިމާލަށް ދިއްކޮށްލައި ވީޑިއޯޯ ކޮށްލާށެވެ. އެއަށް ފަހު ހިތުގައި ހުރި އުދާސްތައް ބަންޑުންކޮށްލީ ޓްވިޓާގެ ތްރެޑަށެވެ.\nއެ އަންހެން މީހާގެ އަޑު ސޯޝަލް މީޑިއާގެ ވަރަށް ގަދަވި އެވެ. އިސާހިތަކު ސަރުކާރުގެ ވަޒީރުންނާއި މުއައްސަސާތަކުގެ ވެރިންގެ އެ ތްރެޑުގެ ތެރެއަށް އެއްވެއްޖެ އެވެ. ވީއެންމެ އަވަހަކާ އެ ޓްވީޓަށް ޖަވާބު ދީ، 24 ގަޑިއިރުގެ ތެރޭގައި އެ މުސްކުޅި މީހާ ހައްޔަރު ކުރި އެވެ. އަދި ގާތްގަނޑަކަށް މަހެއްހާ ދުވަސް ތެރޭގައި އެ މައްސަލާގައި މިހާރު އޮތީ ތަހުގީގު ނިންމައި ދައުވާ ކުރަން އެދި މައްސަލަ ޕީޖީއަށް ފޮނުވާފަ އެވެ.\nމި ފެންނަނީ ކިހާ ރަނގަޅު މަންޒަރެއް ހެއްޔެވެ؟ މި ސަރުކާރުގެ ސްޕީޑު ނެތޭ ކިޔައިގެން މި ދައްކަނީ ކޮން ކަހަލަ ވާހަކައެއް ހެއްޔެވެ؟ ރައްޔިތަކު އެހީއަށް އެންމެ ބޭނުންވީ ވަގުތު މުޅި ދައުލަތް އެކަމަށް ހުސްވެ ވަގުތުން ވަގުތަށް އިންސާފު ހޯދަ ދިނީ އެވެ. -- އެއާ ގުޅިގެން އައި ޓްރެންޑެއްގައި މީހަކު، މީހަކާ ދިމާއަށް ބަލައިލެވޭ ގޮތަކުން ފޮޓޯއެއް ނަގާފައި "ހަ...." ބުނި ކަމަށް ނިންމައި ސޯޝަލް މިޑިއާގައި އަޑު ގަދަ ކުރުން އެއީ މުޅީން އެހެން ކަމެކެވެ.\nއެފަދަ އެހެން މައްސަލައަކެވެ. އަވަސް އޮންލައިނަށް އައި ފޯން ކޯލެއްގައި ބައްދަލުވާން އެދުނެވެ؛ މި މައްސާލާގައި ހިމެނޭ މީހާ އެ ވާހަކަ އަޑުގަދަކޮށްލައި ސޯޝަލް މީޑިއާއެއްގައި ނުދައްކަ އެވެ. ކުޑަ އާއިލާއެއް އޮތް އެ މީހާއާ ބައްދަލުވުމުން އޭނާ ނެރެ ކުރި މައްޗަށް ޖެހީ ބޮޑު ބަރު ފައިލެކެވެ. އޭގެ ތެރޭ ހުރީ ދިގު ސިޓީތަކާއި ލިޔުންތަކާއި ތަފާތު ފޯމުތައް ފުރައި ބަންޑެލިޖަހާފައި ވެއެވެ. އެއީ އެ އާއިލާގެ މެންބަރަކަށް ދިމާވި އެފަދަ ހާދިސާއެއްގައި މީހަކަށް ފިޔަވަޅު އަޅައި ދިނުމަށް އެދި ދައުލަތުގެ މުއައްސަސާތަކަށް ފޮނުވާފައި ހުރި ސިޓީތަކެވެ. ސަރުކާރުގެ ނުފޫޒު ގަދަ މީހުންނާއި ސިޔާސީ އިސް ފަރާތްތަކަށް ފޮނުވި ސިޓީތަކެވެ. އެތައް ދުވަހެއް ވެއްޖެ އެވެ. ފިޔަވަޅެއް ނޭޅޭތާ ކުޑަ މިނުން ރަނގަޅު ޖަވާބެއް ވެސް ނުދިނެވެ.\nމި މައްސަލާގައި ތަފާތަކީ އެ މައްސަލަ ސޯޝަލް މީޑިއާގެ ސަމާލު ކަމަށް ނައުމެވެ. އެއީ އެ އާއިލާއިން އެންމެ ބޭނުންވި ގޮތެއް ވެސް ނޫނެވެ. ބޭނުންވީ ގަވައިދުތަކާއި އުސޫލުތަކާ އެއްގޮތުގެ މަތިން ދައުލަތުގެ އިދާރާތަކަށް ރަސްމީކޮށް ހުށަހަޅައިގެން ކުރިޔަށް ގެންދިޔުމަށެވެ. އެކަމަކު "ޓްވިޓާ ކައުންޓަރަށް" ހުށަހަޅައިގެން ލިބޭ ފަދަ އަވަސް "އެކްސްޕްރެސް" ހިދުމަތެއް ނުލިބެ އެވެ.\nމައްސަލައެއް ވަރަށް ލަހެވެ. އިސް ކަމެއް ނުދެ އެވެ. އޮންނަނީ ސަމާލު ކަން ވެސް ނުލިބި އެވެ. އެ ވާހަކަ ދައްކާނެ މީހަކު ނުވެ އެވެ. އަޑުގަދަ ނުވުމުން އިންސާފެއް ނުލިބި އެވެ. އަޑު މަޑު މީހާއަށް އިންސާފެއް ނުލިބެ އެވެ. އިންސާފު ލިބެނީ އަޑު ގަދަ މީހާއަށެވެ. އެކަމަކު އެހެން ގާނޫނަކު ނޯވެ އެވެ. ގާނޫނު ބުނަނީ އިންސާފު އެންމެނަށް ހަމަހަމައޭ އެވެ.\n"އަޅުގަނޑުމެން ބޭނުމެއް ނޫން ސޯޝަލް މީޑިއާގައި މި ވާހަކަތައް ޖަހައިގެން ބޮޑު ސަމާލު ކަމެއް ހޯދާކަށް. އެކަމަކު އެހެން ރައްޔިތުންނެކޭ އެއްފަދައިން އަޅުގަނޑުމެނަށް ވެސް ހައްގުވޭ އަވަސް ހައްލެއް. އެކަމަކު އަޑުގަދަ މީހާއަށް ރުއް ގިނަވާ އުސޫލުން ކަންކަން ކުރުމަކީ އެއީ މިހާރު ފެންނަ މަންޒަރު،" އެ އާއިލާ މެންބަރަކު ބުންޏެވެ.\nމި ސަރުކާރާ މެދު ގިނަ ބަޔަކު ހިތްހަމަ ޖެހޭ އެއް ސަބަބަކީ އާންމު ރައްޔިތަކާ ހަމަޔަށް ވެސް އެންމެ މަތީ ފަންތީގެ މީހުން ތިރިވެ، ވާހަކަ ދައްކާ މައްސަލަތަކަށް ހައްލު ހޯދައި ދެއްވާތީ އެވެ. އެންމެ މީހަކު ކޮށްލާ ޓްވިޓަކަށް ވުޒާރާތަކުގެ ވެރިން ޓްވިޓާއަށް "ހާޒިރުވެ ވަޑައިގަންނަވަ" އެވެ. ޖަވާބު ދާރީ ކުރުވަން ކޮންމެހެން މަޖިލީހެއް، އެކަމަކާ ގުޅޭ މުއައްސަސާއެއް ބޭނުން ނުވެއޭ ބުންޏަސް ދޮގަކަށް ނުވެ އެވެ. ބޭނުން ވަނީ އަޑުގަދަ މީހެއްގެ އެކައުންޓުން ޓްވީޓެއް ކޮށްލައި މިނިސްޓަރު ޓެގުކޮށްލުމެވެ.\nމިއީ ސަރުކާރުގެ ވެރިންގެ ނުރަނގަޅު އާދައެކޭ ބުނެފިއްޔާ އެއީ އަދި މުޅިން ތެދަކަށް ނުވެދާނެ އެވެ. ސަބަބަކީ ރައްޔިތުންގެ ސަރުކާރެއްގައި ކޮންމެ މަގާމެއްގައި ހުއްޓަސް ރައްޔިތުންނާ ހަމަޔަށް ތިރިވާން ޖެހޭނެ އެވެ. ރައީސުލްޖުމްހޫރިއްުޔާ "ޖަޒީރާ ހޮޅުއައްޓަށް" ވަޑައިގަންނަވަނީ ވެސް އެހެންވީމަ އެވެ. ރައްޔިތު މީހާ އާއި ވެރިން ވާހަކަ ދައްކާ، މައްސަލަތައް ހުށަހެޅޭނެ ފަސޭހަ ގޮތެއް އޮތުމަކީ އަދި ވަކިން ތާއީދު ކުރެވޭ ކަމެކެވެ. އެ ފުރުސަތު މި ސަރުކާރުން ގާއިމް ކޮށްދީފައި އޮތުމަކީ ރަނގަޅެކެވެ.\nއެކަމަކު އަހާލަން ޖެހޭ ސުވާލަކީ ސޯޝަލް މީޑިއާއަކީ ހުރިހާ ރައްޔިތުން ޖަމާވެފައި އޮންނަ ޕްލެޓްފޯމެއް ހެއްޔެވެ؟ ސޯޝަލް މީޑިއާގައި ގިނަ މީހުންގެ ހިޔާލު ހުންނަ ގޮތަކީ އެއީ އަދި މެޖޯރިޓީ ރައްޔިތުންގެ ހިޔާލަށްވާނެ ހެއްޔެވެ؟ އެންމެ ބޮޑަށް އެހީ ބޭނުންވެފައި ހުންނަ މީހާއަކީ ޓްވިޓާ ނުވަތަ ފޭސްބުކްގައި އުޅޭ ބަޔަކަށް ވެދާނެ ހެއްޔެވެ؟ ނޫނިއްޔާ ސޯޝަލް މީޑިއާއަށް ބަލަ ބަލައި ނުތިބެ، އިދާރާތަކާއި މުއައްސަސާތަކުގައި ފުރި ބަނޑުންވެފައިވާ ސިޓީތަކާއި މައްސަލަތަކަށް އިސްކަން ދޭނީ ކޮން އިރަކުން ހެއްޔެވެ؟ އެ މައްސަލަތަކަށް އަވަސް ހައްލެއް ނުލިބިފައި ސޯޝަލް މީޑިއާ މެދުވެރިކޮށް އަންނަ މައްސަލަތައް ފާސްޓް ޓްރެކްގައި ދަނީ ކީއްވެ ހެއްޔެވެ؟ އެ ތަފާތު ކުރުން އޮންނަން ޖެހޭ ހެއްޔެވެ؟\nމި މައްސަލައިގެ ވަރުގަދަ މިސާލެއް ދާދި ފަހުން ފެނިގެން ދިޔަ އެވެ. ބާރު ސްޕީޑެއްގައި ދުއްވާފައި ދިޔަ މީހަކު އިބްރާހިމް ވަހީދު (އިއްބެ) ގެ ސައިކަލުގައި ޖައްސާ އޭނާގެ މުޅި ހަޔާތް ބަރުބާދުކޮށްލި އިރު ވެސް ސަރުކާރަކަށް އެކަން މުހިންމެއް ނުވި އެވެ. އަލުން އާ ސަރުކާރެއް ވެރިކަމާ ހަވާލުވުމަށް ފަހު ވެސް އެ މީހާއަށް ފިޔަވަޅު އަޅައިދޭތޯ އާއިލާއިން އެތައް ފަހަރަކު ޓްރާންސްޕޯޓަށާއި ފުލުހުންނަށް ސިޓީލި އެވެ. އެތައް ސިޓީއަކަށް ފަހު ޓްރާންސްޕޯޓުން ދިން ޖަވާބަކީ "މިނިސްޓްރީ އުފެދުމުގެ ކުރިން ހިނގާފައި ކަަމަކަށް ވާތީ ފިޔަވަޅު ނޭޅޭނެ" ވާހަކަ އެވެ.\nއެހެން ނަމަވެސް އެކަން ރަސްމީ މީޑިއާ އަށާއި ސޯޝަލް މީޑިއަށް ގެނައި ހިސާބުން ދުވަހުން ދުވަހަށް ޓްރާންސްޕޯޓާއި ފުލުހުންގެ ރާގު ބަދަލުވި އެވެ. މައްސަލަ އެލާޓަށް އައިސް އޭނާގެ ލައިސަންސް ބާތިލު ކުރި އެވެ.\nއެވީ ކިހިނެތް ހެއްޔެވެ؟ މީޑިއާގައި ފެންމަތިވުމާއެކު ހިދުމަތުގެ ސްޕީޑު ވެސް ބަދަލުވީ ކީއްވެ ހެއްޔެވެ؟ ވަކި ބަޔަކަށް ވަކި ގޮތެއް ހެއްޔެވެ؟ ނޫނީ މިއީ ހައްތަހާ ވެސް މަތި އޮމާން ކުރުން ހެއްޔެވެ؟\n"ސައިކަލު ދުއްވި މީހާއަށް ފިޔަވަޅު އެޅިކަން އެނގުނީ ހަބަރުގައި އެ ވާހަކަ ޖެހުމުން. ފުލުހުންނާއި ޓްރާންސްޕޯޓުން އަޅުގަނޑުމެން ހުށަހެޅީ ސިޓީއަކަށް ޖަވާބެއް ނުދޭ އިތުރަކަށް. ފުރަތަމަ ވެސް ބެލީ ސުރުހީތަކަށް އަރާތޯ. ދެން އޭގެ ދެ ދުވަސް ފަހުން އެ މީހާއަށް ފިޔަވަޅު އެޅިކަން އެންގި،" އިއްބެގެ އާއިލާ މެންބަރަކު ބުންޏެވެ.\nމިއީއަކީ ކުޑަ ކަމެއް ނޫނެވެ. އަދި މަދު ބައެއްގެ ޝަކުވާއެއް ވެސް ނޫނެވެ. ޓްވިޓާ އާއި އެހެން ސޯޝަލް މީޑިއާތަކުގައި ގިނަ މީހުން މި ވާހަކަ ނުދެއްކިޔަސް މިއީ ރައްޔިތުންގެ ބޮޑު ކަންބޮޑުވުމެކެވެ. ޓްވިޓާ ތެރޭގައި އަޑުގަދަ ކުރުމަށް ވުރެ އާންމު އުސޫލުން މައްސަލަތައް ހުށަހަޅާ މީހުންގެ ވެސް ހައްގެއްވެ އެވެ. އެ މީހުން ވެސް މައްސަލަތައް އަވަސް ކުރަން ބޭނުންވެ އެވެ. އިންސާފު ބޭނުންވެ އެވެ. ޒަމާނެއްގައި އަޑު ގަދަ މީހާގެ ރުއް ގިނަވި އުސޫލުން މިއީ ޓްވިޓާގައި ހަޅޭލަވާ މީހާއަށް އިންސާފު ލިބޭ ދުވަސް ކަމަށް ވަންޏާ ދެން ނިޒާމެއްގެ ވާހަކަ ދައްކާނެ ކަމެއް ނެތެވެ.


Rilwan aa gulhey update: anekaves suvaaluthah!\nރިލްވާނާ ގުޅޭ އަޕްޑޭޓް: އަނެއްކާވެސް ސުވާލުތައް!\nއަހުމަދު ރިލްވާން: ގެއްލުނުތާ ތިން އަހަރު ވެއްޖެ.\nމިނިވަން ނޫހުގައި މަސައްކަތްކުރި ހުނަރުވެރި ނޫސްވެރިޔާ އަހުމަދު ރިލްވާން ވީނުވީއެއް ނޭނގި ގެއްލުނުތާ މިއަދަށް 604 ދުވަސްވީ އެވެ. މި ހުރިހާ ދުވަހު ރިލްވާން ވީނުވީއެއް ނޭނގި ގެއްލުނީ ކަމަށް ބުނަމުންދިޔަ ނަމަވެސް އިއްޔެ މި މައްސަލާގައި ބޭއްވި ފުރަތަމަ ނޫސްވެރިންގެ ބައްދަލުވުމުގައި ފުލުހުން ދިން މައުލޫމާތުން ރިލްވާން ގެއްލުވާލީކަން މިއޮތީ ހާމަވެފަ އެވެ.\nރިލްވާން ގެއްލުވާލީ ކަމަށް މީގެކުރިން ވެސް އެތައް ބަޔަކު ތުހުމަތުކުރަމުން ދިޔަ ނަމަވެސް އެ ކަމެއް ފުލުހުން އިއްޔެއާ ހަމައަށް ކަށަވަރުކޮށްދީފައެއް ނުވެ އެވެ. އިއްޔެ ފުލުހުން ރިލްވާންއާ ގުޅޭ ގޮތުން ހިއްސާކުރި މައުލޫމާތު ނުވަތަ ރިލްވާންއަށް ވީގޮތް ކަމަށް ބުނެ ދެއްކި ވާހަކަތަކުން އެތައް ބަޔެއްގެ ފިއްކަނޑުވާލި އެވެ. އެކުވެރި ނޫސްވެރިންތައް ޖަޒުބާތުގައި ޖެއްސި އެވެ. އާއިލާ މެންބަރުން ރޮއްވާލި އެވެ.\nރިލްވާން ގެއްލުނުތާ އެތައް ދުވަހެއްވީ ފަހުން މި މައްސަލާގައި ފުލުހުން ދިން ފުރަތަމަ ނޫސްވެރިންގެ ބައްދަލުވުމުގައި ހާމަކުރި މައުލޫމާތުތަކުން އެތައް ސުވާލުތަކެއް މިވަނީ އުފެދިފަ އެވެ. ފުލުހުންގެ ތަހުގީގާމެދު މިވަނީ ސުވާލު އުފައްދާފަ އެވެ. މައްސަލާގައި ފުލުހުން ހިއްސާކުރި މައުލޫމާތުތާ ގުޅިގެން މީހުން ފާޅުކުރި ޝުއޫރުތަކަށް ބަލާލާއިރު މުޅިން ވެސް ވަނީ މި މައްސަލާގައި ފުލުހުން "ފަރުވާކުޑަ" ކޮށްފައިވާ ކަމަށް ތުހުމަތު ކޮށްފަ އެވެ.\nސްޕްރިންޑެންޓެންޓް އޮފް ޕޮލިސް އަބްދުﷲ ޝަތީހް އިއްޔެ ނޫސްވރިންނަށް މައުލޫމަތު ދެއްވަނީ --\nސުއޭދަށް ރާއްޖެއިން ބޭރަށް ދެވިގެން ނުވާނެ\nރިލްވާންއަށް ފާރަލީ ސ. ހުޅުދޫ އަތިރިޔާގެ މުހައްދު ސުއޭދު ހައްޔަރު ކުރުމަށްފަހު ކޯޓުން ދޫކޮށްލައި، އޭނާ ރާއްޖެއިން ފުރައިގެން ދިޔުމުން ވަނީ ކަންބޮޑުވުން ފާޅުކޮށްފަ އެވެ. ގައުމީ ފެންވަރުގައި މިހާ ބޮޑު މައްސަލައެއްގައި އެންމެ ބޮޑަށް ތުހުމަތުކުރޭ މީހާ ފިލައިގެން ދިޔުން ގިނަ ބަޔަކަށް ގަބޫލެއް ނުކުރެވުނެވެ. ފުލުހުންނަށް އޭނާގެ ޕާސްޕޯޓް ނުހިފެހެއްޓޭނެތޯ ވަނީ ސުވާލު އުފައްދާފަ އެވެ.\nފުލުހުން ދެއްކި ސީސީޓީވީފުޓޭޖްތަކުން ފެންނަ ގޮތުގައި ސުއޭދު ދިޔައީ ރިލްވާންއަށް ވަރަށް ގަދައަށް ފާރަލަމުންނެވެ. އެނގި ޔަގީންވާ ކަމަކީ ރިލްވާންއަށް ވީގޮތް ސުއޭދަށް އެނގޭނެ ކަމެވެ. ސުއޭދު މިހާރުވީ ސީރިޔާގައި ކަމަށް ވާހަކަތައް ދެކެވޭއިރު އެކަން ވެސް ފުލުހުންނަށް ޔަގީން ކުރެވިފައެއް ނުވެ އެވެ. އަދި އޭނާ ހޯދައި ހައްޔަރުކުރުމަށް މަސައްކަތެއް ކުރާ ކަމަށް ވެސް ބުނެފައެއް ނެތެވެ. ސުއޭދު ހޯދަން ނެޓް ނޯޓިސް ނެރެފައިނެތުމަކީ ވެސް ގިނަ ބަޔަކު ކަންބޮޑުވާ މައްސަލައެކެވެ.\nއާލިފު ހައްޔަރުކުރަން ޖެހޭ\nދެން މި މައްސަލާގައި އެންމެ ކުރިއަށް އަންނަ ނަމަކީ ހ. ހިލްޓަން އަހްމަދު އާލިފް ރައޫފް އެވެ. އޭނާއަކީ ރިލްވާންގެ މަންމަގެ ޑީއެންއޭއާ ދިމާވި އިސްތަށި ފެނުނު ކާރުގެ ވެރި ފަރާތެވެ. އެތައް ބަޔަކު ސިއްސުވާލި ސްޕްރިންޑެންޓެންޓް އޮފް ޕޮލިސް އަބްދުﷲ ޝަތީހްގެ އެންމެ ޖުމްލައަކުންނެވެ.\n"އާލިފް ރައޫފް މި މައްސަލާގައި ހައްޔަރެއް ނުކުރޭ،"\nރިލްވާންގެ ޑީއެންއޭ އެ ކާރުން ފެނުނީމަ އެ ކާރާ ރިލްވާންގެ ގެެއްލުމާ ގުޅުމެއްވާކަން ޔަގީންވެފައިވާއިރު ވެސް ކާރުގެ ވެރި ފަރާތް ހައްޔަރުކުރެވިފައިނުވުމަކީ ރައްޔިތުން އިންތިހާއަށް ހައިރާންވި ކަމެކެވެ. އާލިފު ވެސް ފިލައިގެން ނުދާނެ ކަމުގެ އޮތީ ކޮން ޔަގީންކަމެއްބާވަ އޭ ވެސް ވަނީ ސުވާލު އުފައްދާފަ އެވެ.\nރިލްވާން ގެއްލުނު ރޭ ހުޅުމާލޭގައި ހިނގި އަދާޔާ ހިލާފު ކަމެއް ރައްޔިތު ބަޔަކު ފުލުހުންނަށް ވަނީ ހުށަހަޅާފަ އެވެ. ކާރަކަށް މީހަކު ގަދަކުމުން އަރުވާ، ހަޅާލާ އަޑު އިވުނު މައްސަލައެކެވެ. އެތަނަށް ފުލުހުންނަށް ދެވުނުއިރު އެބުނާ ކާރެއް ނެތެވެ. އިއްޔެ ފުލުހުން ވަނީ ވަރަށް ޔަގީންކަމާއެކު އެ ކާރަށް އެރުވީ ރިލްވާން ކަަމަށް ބުނެފަ އެވެ. މިހާ ދުވަސްވީއިރު އެކަން ވެސް ފުލުހުން އަދި ޔަގީންކުރެވުމުން ހިތް ނުތަނަސްވުމަކީ ޖާއިޒު ކަމެކެވެ. އިއްޔެ ފުލުހުން ބުނީ އެ ކާރަށް އެރުވީ އަދި ހަޅޭލާ އަޑުއިވުނީ ރިލްވާން ކަމަށް ވަރަށް ބޮޑަށް ބެލެވޭ ކަމަށެވެ. އެކަމަށް ބާރު ދެނީ ރިލްވާންގެ މަންމަގެ ޑީއެންއޭ އެ ކާރު ތަރެއިން ފެނުނު އިސްތަށިން ލިބުމެވެ.\nވީޑިއޯ އާންމުކުރަން އެހާ ގިނަ ދުވަސް ބޭނުންވޭތަ؟\nފުލުހުން އާންމުކުރި ވީޑިއޯގެ ސްކްރީން ޝޮޓެއް: ރިލްވާންއަށް ސުއޭދު ވަނީ ފާރަލާފަ\nއިއްޔެ ފުލުހުން ވަނީ މީގެކުރިން ފުލުހުން ހާމަކޮށްފައިނުވާ ރިލްވާންގެ މަންޒަރުތަކެއް ދައްކާފަ އެވެ. އެއީ އެ ރޭ ރިލްވާން ހަރަކާތްތެރިވި ގޮތުގެ ވީޑިއޯއެކެވެ. ޔަގީންނެވެ. އެ ވީޑިއޯ އެއްކުރުން ވަނީ އުނދަގޫ ކަމަކަށެވެ. މާލޭގެ އެކި ސަރަހައްދުތަކުގައިވާ ސީސީޓީވީގެ ފުޓޭޖްތައް ނަގާ ރިލްވާން ޓްރޭސްކުރުން އެހާ ފަސޭހައެއް ނުވާނެ އެވެ. އެހެންނަމަވެސް 603 ދުވަސް ތަންކޮޅެއް ގިނަ ނޫން ހެއްޔެވެ؟ އެ ސުވާލަކީ އެންމެ ގިނަ މީހުން ފުލުހުންނަށް އަމާޒުކުރި ސުވާލެވެ.\nމީގެ ދެ އަހަރު ކުރިން ހިނގާފައިވާ ކަމެއްގެ ވީޑިއޯތައް އާންމުކުރުން މިހާ ލަސްވެގެން ދިޔުމަކީ މީހުންގެ ޝަކުވާތަށް ފުލުހުންނަށް އަމާޒުވި ކަމެކެވެ. އެ ވީޑިއޯތައް އަމާޒުވީ ފުލުހުންނަށް ނުފޫޒުގަދަ ފަރާތެއްގެ ބާރު މީގެކުރިން އޮތުމުން ކަމަށް ތުހުމަތުކުރެވެ އެވެ. ނަމަވެސް އިއްޔެ ޝަތީހް ވިދާޅުވީ، މި މައްސަލާގައި އެއްވެސް ފަރާތެއް ނުފޫޒެއް ފުލުހުންނަށް އޮތް ކަމަށް ނުދެކޭ ކަމަށެވެ.\nމައްސަލާގައި ތަހުގީގަށް ލިބުނު ކުރިއެރުންތައް ކަމަށް ބުނެ ފުލުހުން ހާމަކުރި މައުލޫމާތަކާ ގުޅިގެން އެތައް ބަޔަކު ފުލުހުންނަށް ފާޑުކިޔަމުންދާއިރު، މި މައްސަލަ މާބޮޑަށް ވެސް ލަސްވެފައިވާ ކަމަށް މީހުން ދެކެ އެވެ. މައްސަލަ ބަލަން ފެށުނީ އަދި ކިރިޔާ ކަމަށް ވެސް ހީވާ ދަރަޖައަށް ކަންތައްތައް މިވަނީ ގޮސްފަ އެވެ. ސުވާލަކީ މީގެކުރިން މި މައްސަލައަށް ބަޔަކު ނުފޫޒު ފޯރުވީ ހެއްޔެވެ؟


Kuni ukaa nuklumun Male hiyaa 1 gai fulha alahaifi!\nކުނި އުކާ ނުލުމުން މާލެހިޔާ 1 ގައި ފުޅަ އަޅައިފި!\nމާލޭ ހިޔާގައި ވަންނަށް ދޮރުމައްޗަށް ބޭރުވެފައިވާ ފުޅަތައް -- ފޮޓޯ އަވަސް\nމާލޭހިޔާގެ އެއް ނަމްބަރު ޕްލެޓް އިމާރާތަށް ވަންނަ ދޮރުމައްޗަށް ޖަމާކޮށްފައި ހުރި ކުނިވާ ޒާތާތުގެ ކުނިތައް ގިނަވެ އެ ކުނިތަކުގައި ފުޅަ އަޅައި ފްލެޓާއި އެ ސަރައްހަދުގައި އުޅޭ އަވަށްޓެރިންނަށް އުނދަގުލާ ކުރިމަތިވެއްޖެ އެވެ.\nގަލޮޅު ވިލީފުލުހާ ގުޅިފައިވާ އެ ފްލެޓް އިމާރާތަށް ވަނުމަށް ވިލީ ފުލުހުގެ ފުރަގަހަށް ވާގޮތަށް ހުންނަ ގޭޓް ކައިރިއަށް ޖަމާ ކޮށްފައިވާ ކުނިތަކުގައި ގިނަ އަދަދަކަށް ފުޅަ އަޅައި ސަރަހައްދަށް ފެތުރޭން ފަށާފައިވާތީ ފްލެޓް އިމާރާތުގައި ދިރިއުޅޭ ބައެއް ފަރާތްޔަކުން ވަނީ އެ ޝަކުވާ އުފުލާފަ އެވެ.\nއަވަސްގެ ނޫސްވެރިން މިއަދު މެންދުރު އެ ސަރަހައްދަށް ދިޔައިރު ވެސް ކުނިވެފައިވާ އެ ކުނިތަކުގައި އަޅާފައިވާ ފުޅަތައް ބޭރު ފެތުރިފައިވާ ވެއެވެ. ފްލެޓް އިމާރާތުގެ އެތެރޭގައި ބޮޑު ބަޔަކަށް ވެސް ފުޅަތައް ފެތުރިފަ އެވެ.\nފްލެޓްގެ އެ އިމާރާތުގައި ދިރި އުޅޭ ބައެއް ފަރާތްތަކުން ވަނީ އަވަސް އާ ވާހަކަ ދައްކާފަ އެވެ. ބައެއް ގޭބިސީގައި ދިރިއުޅޭ މީހުން ބުނީ، ކުނިތަކުގައި ފުޅަ އަޅައި ފުޅަ ބޭރުވީ ކުނިވާ ޒާތުގެ އެއްޗެއްހި އެއްތަނަކަށް ފުނިކޮށް އެ ނުނަގައި ގިނަ ދުވަސްތަކެއް ވުމުގެ ސަބަބުން ކަމަށެވެ.\n"މިތަނުން ކުނި ނުނަގާތާ ޒަމާންތަކެއް ވެއްޖެ، އިމާރާތުގެ ދެވަނަ ބުރިން ފެށިގެން ތިރީގައި ފުޅަތައް އެބައޮތް ފެތުރިފައި. އަދި ކުނިވެފައިވާ ތަކެތީގެ ސަބަބުން ވަނީ ވަރަށް ބޮޑަށް ވަސް ނުބައިވެފައި،" ފެލްޓްގައި ދިރިއުޅޭ މީހަކު ނޫހުގައި ނަން ނުޖަހާ ގޮތަށް ބުންޏެވެ.\nއެއް ގޭބިސީއަކުން ވާހަކަ ދެއްކި މީހަކު މިއަދު ބުނި ގޮތުގައި އެ ފްލެޓްގެ ކުނި ޖަމާ ކުރަން ހާއްސަ ކޮށްފައިވާ އެތަނުން ކުނި ނުނަގާ ގިނަ ދުވަސްވެފައިވާތީ އެކަން މާލޭ ސިޓީ ކައުންސިލަށާއި ފުލުހުންގެ ސަމާލުކަމަށް ގެނެސްފައިވާ ކަމަށެވެ. އަވަސްގެ ނޫސްވެރިން މިއަދު އެ ސަރަހައްދަށް ދިޔައިރު އެ ސަރަހައްދުގައި ފުލުހުން ވެސް ތިއްބެވެ. -- މާލޭ ހިޔާ ފްލެޓްތައް ބަލަހައްޓަން ސިޓީ ކައުންސިލުން ހަވާލުކޮށްފައި އޮނަނީ އަމިއްލަ ފަރާތަކާ އެވެ. އެ ސަރަހައްދަށް ހާއްސަ ނެއިބާހުޑް ޕޮލިސްވެސް އޮވެއެވެ.\nމިކަމާ ގުޅިގެން ސިޓީ ކައުންސިލްގެ ބަހެއް ހޯދަން އެ ކައުންސިގެ އިދާރާ އަށާއި މާލޭ ސިޓީގެ ޑެޕިއުޓީ މޭޔަރުގެ ފޯނަށް ވެސް އަވަސް އިން ގުޅި އެވެ. ނަމަވެސް ގުޅޭ ގޮތެއް ނުވި އެވެ.\nފްލެޓްގެ އެއިމާރާތުގެ ބައެއް ހިސާބުތަކާއި ބައެއް ފްލޯތަކުގެ ގޭބިސީތަކުގެ މީހުން މިހާރު ވަނީ ބޮޑު ބަޔަކުން ފުޅަ ސާފުކޮށްފަ އެވެ. އެހެންނަމަވެސް އަދިވެސް އެއްކޮށް ފުޅަތައް ސާފު ނުވެ އެވެ.\nމޯލްޑިވްސް ޕޮލިސް ސާވިސް ހައުސިން މިނިސްޓްރީ މާލޭ ސިޓީ


Raees aai Foreign Minister Singapore gai ulhey dhivehinnaai...\nރައީސް އާއި ފޮރިން މިނިސްޓަރ ސިންގަޕޫރުގައި އުޅޭ ދިވެހިންނާއި ބައްދަލު ކުރައްވައިފި\nމި ބައްދަލުވުމުގައި ދިވެހިންވަނީ އެ ފަރާތް ތަކުގެ ޝަކުވާތަކާއި ގޮންޖެހުންތައް ހިއްސާކޮށްފަ\nކ. މާލެ | 1 ޖުލައި 2019 | ހޯމަ 09:38 | 4,792\nރައީސް އާއި ފޮރިން މިނިސްޓަރ ސިންގަޕޫރުގައި އުޅޭ ދިވެހިންނާއި ބައްދަލު ކުރައްވަނީ - ޚާރިޖީ ވަޒީރު އަބްދުﷲ ޝާހިދް / ޓްވިޓާ\nރައީސް އިބްރާހިމް މުހައްމަދު ޞޯލިހް އާއި ޚާރިޖީ ވަޒީރު ސިންގަޕޫރުގައި އުޅޭ ދިވެހިންނާއި ބައްދަލު ކުރައްވައިފިއެވެ.\n30 ޖޫންގައި ބޭއްވުނު ބައްދަލުވުމުގައި ރައީސް ޞޯލިހްއާއި މިނިސްޓަރ ޝާހިދްވަނީ ސިންގަޕޫރުގައި އުޅޭ ދިވެހިންގެ ޚިޔާލު ތަކާއި ޝަކުވާތައް އަޑު އައްސަވާފައެވެ. އަދި މި ބައްދަލުވުމުގައި ދިވެހިން ސިންގަޕޫރުގައި ދިރިއުޅޭ ފަރާތްތަކަށް ދިމާވާ އުނދަގޫ ތަކާއި ގޮން ޖެހުންތައް ވެސް ވަނީ ހިއްސާ ކޮށްފައެވެ.\nސިންގަޕޫރުގައި އުޅޭ ދިވެހި ރައްޔިތުންނަކީ އެ ގައުމުން ލިބޭ ފިލާވަޅުތައް ދަސްކޮށް،ހަރުދަނާ މުޖުތަމަޢުއެއް ބިނާ ކުރުމަށް މަސައްކަތް ކުރާނެ ބަޔަކަށް ވުމާއި ޚާއްސަކޮށް ދިވެހި ޒުވާނުންނަކީ ފާގަތި މުސްތަގްބަލެއް ބިނާކުރާނެ ބަޔަކަށް ވުމަށް އުއްމީދު ކުރައްވާ ކަމަށް ވިދާޅުވެ މިނިސްޓަރ ޝާހިދް ވަނީ ޓްވީޓް ކުރައްވާފައެވެ.\nރައީސް އިބްރާހިމް ޞޯލިހް އާއި ރައީސްގެ އަނބިކަނބަލުން ފަޒްނާ އަހްމަދު ސިންގަޕޫރަށް ކުރައްވާ ދަތުރުފުޅުގައި އެ ގައުމުގެ މަޝްހޫރު "ބޮޓެނިސްޓް ގާރޑެން" އަށް ވަނީ ޖުލައި މަހުގެ އެއްވަނަ ދުވަހު ޒިޔާރަތް ކުރައްވާފައެވެ.


އަޅުގަނޑުވެސް ބޮނީ އިސްކުރު ފެން – ޑރ.ފައިސަލް – Dhen.mv\nއަޅުގަނޑުވެސް ބޮނީ އިސްކުރު ފެން - ޑރ.ފައިސަލް\nދެން އެމްވީ April 17, 2020 - 10:05 am\nމާލެ ލޮކްޑައުންގެ ހާލަތުގައި ފެނުގެ ޑެލިވެރީތައް ލަސްވެ، ގިނަ ބައެއްގެ ޝަކުވާ އައިސްފައިވާ މިޑަނދިވަޅުގައި، މާލޭގައި އެމްޑަބްލިއުއެސްސީ އިން ދޫކުރާ އިސްކުރު ފެން ބުއިން މީމިވަގުތު ކުރެވޭނެ ކަމެއް ކަމަށް ކުޑަކުދިންގެ ޚާއްސަ ޑޮކްޓަރ، ޑރ.އަޙްމަދު ފައިސަލް ވިދާޅުވެއްޖެއެވެ.\nރައީސް އޮފީހުގެ ޕޮލިސީ ސެކްރެޓަރީ ޝައުނާ އައިމިނަތް ކުރެއްވި ޓްވީޓެއް ރީޓްވީޓް ކުރައްވަމުން ފައިސަލް ވިދާޅުވެފައިވަނީ، މިހާރު އޭނާ ބުއިމަށް އިސްކުރު ފެން ބޭނުން ކުރާތާ އަހަރެއް ވެދާނެ ކަމަށާއި އޭނާގެ މަންމަމެން އިސްކުރު ފެން ބޯތާ6އަހަރަށްވުރެ ގިނަ ދުވަސް ވެދާނެ ކަމަށެވެ.\nޝައުނާގެ ޕޯސްޓްގައި އޭނާ ބުނެފައިވަނީ މިދަނޑިވަޅުގައި، ފެންޑެލިވަރ ކުރާ ފަާރާތްތަކަށް ބަރާސޯ ވުމަށްވުރެ، އިސްކުރު ފެން ބުއިން މާ ރަނގަޅު ކަމަށާއި، އިސްކުރު ފެނަކީ ރައްކާތެރި އެއްޗެއް ކަމަށެވެ.\nއަޅުގަނޑުމެންވެސް ބޮނީ އިސްކުރުފެން. މިހާރު އަހަރެއްވެދާނެ\nމަންމަމެން އެގޮތަށް ބޯތާ6އަހަރަށްވުރެ ގިނަވާނެ https://t.co/1tolKw4H4y\n— Ahmed Faisal (@Faisalnaifaru) April 16, 2020\nމީގެ އަހަރެއް ކުރިން އޮންލައިން ނޫހެއް ކަމަށްވާ "އަވަސް" އަށް ދެއްވި އިންޓަރވިއުއެއްގައި އެމްޑަބްއެސްސީގެ މެނޭޖިން ޑަރެކްޓަރ އާޒިމްވަނީ އޭނާވެސް ބޭނުން ކުރައްވަނީ އިސްކުރު ފެން ކަމަށެވެ.\nފައިސަލްގެ މިޓްވީޓްގައި ގިނަ ބަޔަކު އެމީހުންގެ ޚިޔާލުފާޅުކޮށްފައިވާއިރު، މާލޭގައި އަޅާފައިވާ ފެނުގެ ހޮޅިތަކަކީ ވަރަށް ކުރިން އަޅާފައިވާ ހޮޅިތަކެއް ކަމުން، އެއިން އަންނަ ފެނަކީ ބޯން އެންމެ ރައްކާތެރި ފެންތޯ ބައެއް މީހުންވަނީ ސުވާލު އުފައްދާފައެވެ.


Handhuge size ah badhalu aiss lolhunthakeh aranee: Dhiraasa - The Press\nހަނދުގެ ސައިޒަށް ބަދަލު އައިސް ލޮޅުންތަކެއް އަރަނީ: ދިރާސާ\nއައިޝާ ރީމާ 15 May 2019, 08:58\nހަނދު / ފޮޓޯ: އޭބީސީ\nރޭގަނޑުގެ ވަގުތުތަކުގައި ދުނިޔޭގެ ސަތަހައަށް އަލިކަން ގެނެސްދޭ ސެޓެލައިޓް ނުވަތަ ހަނދުގެ ސައިޒް ކުޑަވަމުން އަންނަ ކަމަށާއި، މިކަމުގެ ސަބަބުން ހަނދުގެ ބޭރު ސަތަހައިގައި "ރޫތަކެއް" ޖެހި، ލޮޅުންތަކެއް އަރަމުންދާކަމަށް، އެމެރިކާގެ ޖައްވީ އިދާރާ ނާސާގެ ލޫނާ ރެކޯނެއިސަންސް އޯބިޓާ (އެލް.އާރް.އޯ)ގެ ހޯދުންތަކުގެ މައްޗަށް ބިނާކޮށް އެކުލަވާލި ރިޕޯޓުން ބުނެފިއެވެ.\nމި މިޝަންއިން ނަގާފައިވާ 12000 އަށްވުރެ ގިނަ ފޮޓޯގެ ދިރާސާ ނަތީޖާއަށް ބަލާއިރު، ހަނދުގެ އެންމެ އުތުރު ތަނޑިއާއި ކައިރީގައި އޮންނަ މެއާ ފްރިގޯރިސްއޭ ކިއުނު ސަރަހައްދަށް ދަނީ ބަދަލުތަކެއް އަންނަމުންނެވެ. އެގޮތުން އެސަރަހައްދުގައި ރެނދުތަކެއް އެޅި، ކޮޅުކޮޅަށް ބަދަލުތަކެއް އަންނަކަން ނާސާގެ ހޯދުންތަކުގެ މައްޗަށް ބިނާކޮށް އެކުލަވާލި ރިޕޯޓުގައި ވަނީ ފާހަގަކޮށްފައެވެ.\nދުނިޔޭގައި އުފެދިފައިވާ ޓެކްޓޯނިކް ޕްލޭޓްސްއާއި ހިލާފަށް ހަނދުގައި މިފަދަ ޕްލޭޓްތަކެއް ނުހުރެއެވެ. އޭގެ ބަދަލުގައި ހަނދަށް ލޮޅުންތައް އަރަމުންދަނީ މީގެ 4.5 ބިލިއަން އަހަރު ކުރިން ހަނދު އުފެދިގެން އައިއިރު އޭގައި އެކުލެވުނު ހޫނުގެ މާއްދާ، މަޑުމަޑުން ގެއްލޭ ގޮތްވާން ފެށުމުންނެވެ. ނަތީޖާއަކަށްވަނީ، މޭބިސްކަދުރެއް ގިނަ ދުވަސްވުމުން ހިކިގެންގޮސް އޭގައި ރޫތަކެއް ޖެހި، ހިއްކިމޭބިސް ކަދުރު (ރެއިޒިން) ފުކަކަށް ވާހެން، ހަނދުގެ ސަތަހާގައި ރޫޖެހޭ ގޮތްވުމެވެ.\nހަނދަށް އަންނަމުންދާ މި ޖިއޮލޮޖިކަލް ބަދަލާއެކު، ފާއިތުވީ އެތައް ސަތޭކަ މިލިއަން އަހަރަށް ބަލާއިރު ހަނދުގެ ސައިޒުން 50 މީޓަރު އުނިވެފައިވާކަމަށް ހޯދުންތަކުން ވަނީ ދައްކާފައެވެ.\nމި ދިރާސާގެ ހޯދުންތައް އާންމުކޮށް ޝާއިއުކޮށްފައިވަނީ "ނޭޗާ ޖިއޯސައިންސް" ގައެވެ.


ވަޒީފާގެ ފުރުޞަތު - މީޑިއާ އޮފިސަރ (ޖީ.އެސް 3)\n23 މެއި 2017, 12:00 އިއުލާން\nމީޑިއާ އޮފިސަރ (ޖީ.އެސް 3)\nމީޑިއާ ސަރވިސް ޔުނިޓް\nއިންތިޚާބާ ގުޅޭގޮތުން ކޮމިޝަނުން ކުރަމުންދާ މަސައްކަތްތަށް ދުވަހުން ދުވަހަށް ކޮމިޝަނުގެ ވެބްސައިޓަށް އަޕްލޯޑްކޮށް ސޯޝަލް މީޑިއާ މެދުވެރިކޮށް އާންމުންނަށް މަޢުލޫމާތު ފޯރުކޮށްދިނުމަށް އެހީތެރިވެދިނުން.\nއިލެކްޝަންސް ކޮމިޝަނުގެ އިދާރާގެ މީޑިއާ ޔުނިޓްގައި ދުވަހުން ދުވަހަށް ކުރަންޖެހޭ މަސައްކަތްތައް ކުރުން. (އިދާރީ މަސައްކަތްތައް)\nމި މަސައްކަތްތަކަށް ޝައުޤުވެރިވާ ފަރާތްތަކުން 31 މެއި 2017 ވާ ހޯމަ ދުވަހުގެ 14:00ގެ ކުރިން އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\nމީޑީއާ އޮފިސަރ (ޖީއެސް 3) އަށް މާކްސް ދިނުމުގައި ބަލާނެ މިންގަނޑު\n27 ޝައުބާން 1438


Easa ge shareeathuge adu ehun cancel\nއީސަގެ ޝަރީއަތުގެ އަޑުއެހުން ކެންސަލް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސަ\nމަޖިލީހުގެ ކެނދިކުޅުދޫ ދާއިރާގެ މެންބަރު އަހްމަދު އީސަ، އޭނާގެ ކުރީގެ އަންހެނުން އަސްރާ ނަސީމަށް ގެވެށި އަނިޔާކުރި ކަމަށް ބުނާ މައްސަލާގައި ދައުލަތުން އޭނާގެ މައްޗަށް އުފުލި ދައުވާގެ ޝަރީއަތް ފަށަން މިއަދު ތާވްލަކުރި އަޑުއެހުން ކެންސަލް ކޮށްފި އެވެ.\nކްރިމިނަލް ކޯޓުން ބުނީ އަޑުއެހުން ކެންސަލް ކުރީ މައްސަލަ ބައްލަވާ ގާޒީ ސިއްހީ ސަބަބަކާހުރެ ސަލާމުގައި ހުންނެވުމުން ކަމަށެވެ. އީސަގެ ޝަރީއަތް ތާވަލްކޮށްފައި އޮތީ މިއަދު 11:00 އަށެވެ.\nއީސައަށް ތުހުމަތު ކުރާ ގެވެށި އަނިޔާގެ މައްސަލަ ތަހުގީގުކޮށް ދައުވާ ކޮށްދޭން ފުލުހުންގެ އިދާރާއިން ޕީޖީ އޮފީހުގައި އެދުނީ މި މަހުގެ އެއްވަނަ ދުވަހު އެވެ. ދައުވާ ކުރަން ޕީޖީ އޮފީހުން ކްރިމިނަލް ކޯޓަށް ހުށަހެޅީ މި މަހުގެ ތިންވަނަ ދުވަހު އެެވެ.\nގާނޫނުލްއުގޫބާތުގެ 120 ވަނަ މާއްދާގެ (ހ) ގެ އެއްވަނަ ނަންބަރާ ހަވާލާދީ އެ މާއްދާގެ (ށ) ގެ ދެވަނަ ނަންބަރުގެ ދަށުން އީސަގެ މައްޗަށް ކޮށްފައިވަނީ އަނިޔާއެއް ދިނުމުގެ ކުށުގެ ދައުވާ އެވެ. މި ކުށުގެ އަސާސީ އަދަބަކީ ދެ މަހާއި 12 ދުވަހަށް ޖަލަށްލުން ނުވަތަ ޖޫރިމަނާ ކުރުމެވެ.\nއީސަގެ ޝަރީއަތް ހިންގާ އިރު، އެ މައްސަލަ ކުރިއަށް ނުގެންދަން އަސްރާ އޮތީ އެދިފަ އެވެ. އެކަމަކު މިދިޔަ މަހުގެ 18 ވަނަ ދުވަހުގެ ރޭ ގެވެށި އަނިޔާގެ އަމަލެއް އީސަ ހިންގި ކަމަށް ބުނެ އަސްރާ ވަނީ ފުލުހުންނަށް ބަޔާނެއް ދީފަ އެވެ. އަދި އަނިޔާތަކާ ގުޅިގެން އަސްރާ ވަނީ އައިޖީއެމްއެޗްގައި ފަރުވާ ހޯދާފަ އެވެ.\nއެނގިފައިވާ ގޮތުގައި އީސަ އަނިޔާކުރި ކަމަށް ބުނާ މަންޒަރު ފެނިގެން ފުލުހުންނަށް ރިޕޯޓް ކުރީ އަސްރާ އާއި އީސަ ދިރިއުޅުނު ގޭގެ އެހެން ފްލޯއެއްގައި އުޅުނު ބަޔެކެވެ.\nގެވެށި އަނިޔާގެ މިމައްސަލަ އާއި ގުޅިގެން އީސަ ހައްޔަރު ކުރަން ޕީޖީ އޮފީހުން މީގެ ކުރިން ކޯޓު އަމުރަކަށް ވެސް އެދުނެވެ. ނަމަވެސް ކްރިމިނަލް ކޯޓުން އެ އަމަރު ނެރެދީފައެއް ނުވެ އެވެ.\nގެވެށި އަނިޔާގެ މައްސަލަ ފެންމަތިވިއިރު އޭނާއަކީ މަޖިލީހުގެ އިޖުތިމާއީ ކޮމިޓީގެ މުގައްރިރުވެސް މެއެވެ. ނަމަވެސް އީސާ މުގައްރިރު ކަމުން ވަކިކުރަން ހުށަހެޅުމުން އޭނާ ވަނީ އެ މަގާމުން އަމިއްލަފުޅަށް އިސްތިއުފާ ދެއްވާފަ އެވެ. އަދި ބަޔާނެއް މެދުވެރިކޮށް ތުހުމަތުތަކަށް އިންކާރު ކުރައްވަ އެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + ގެވެށި އަނިޔާ އަހުމަދު އީސާ\n"އަޅުގަނޑާއި ދޮށީ ދަރިފުޅަށް އިންޒާރު ލިބެމުން އެބަދޭ"\nއީސަގެ ދައުވާ ކުރިއަށް ނުގެންދަން އަސްރާ އެދިވަޑައިގެންފި\n"ބޮޑު ކުށެއްގެ ތުހުމަތު ކުރެވޭނީ ހެކި ހުރެގެން"


ކައިވެނިކޮށްގެންހުރެ އިތުރު4އަންހެނުން ގެންގުޅުނު މީހަކު ބަނގުރޫޓުކޮށްލި ގޮތުގެ ޢިބްރަތްތެރި ވާހަކައަކާއެކު ލޯޔަރު ޢާއިޝަތު އެދެނީ ކިޔުންތެރިންގެ ޚިޔާލަށް!\nއަޅުގަނޑުމެން ކައިވެނިކުރީ ވަރަށް ހަގު އުމުރުގައެވެ. ފިރިމީހާގެ އުރުން 23 އަޅުގަނޑުގެ އުމުރުން 20 އަހަރުގައެވެ. ދެމަފިރިންވެސް ދިއައީ ވަޒީފާއަދާކުރަމުންނެވެ. ދެމީހުންގެ މުސާރަ އެއްކޮށްގެން ފިރިމީހާ އަމިއްލަ މަސައްކަތެއް ފެށުމުން އެމަސައްކަތް ކުރިއަރައި ތަނަވަސްކަން ލިބުނެވެ.\nކައިވެންޏަށް7އަހަރުވީއިރު3ދަރިން ލިބިފައިވެއެވެ. ދެމަފިރިން އެހައިތަނަށް އުޅުނީ ވަރަށް ލޯބިންނެވެ. ނަމަވެސް3ވަނަ ދަރިފުޅު ލިބުނުފަހުން ފިރިމީހާ އަޅުގަނޑާއި ދުރުހެލިވާން ފެށިއެވެ. ސަބަބެއް ނުއެނގެއެވެ. ހީކުރެވިފައި އޮތީ ކުޑަ ދަރިފުޅު އޮތުމުން ކޮންމެވެސް އުނދަގުލެއްވަނީ ކަމަށެވެ.\nނަމަވެސް ދުވަސްކޮޅެއްފަހުން އަޅުގަނޑާއި އަދި3ދަރިންނާއިމެދުގައިވެސް ފަރުވާކުޑަކުރަން ފެށުމުން ޝައްކުތައް އިތުރުވިއެވެ. އެހެންވެ ފިރިމީހާ އެއް ރޭ ނިދީމަ ފޯނުނަގައިގެން ހާވާލިއިރު4ލޯބިވެރިން ގެންގުޅެއެވެ. ކޮށްފައި ހުރި މުޢާމަލާތުތައް ވަގުތުން ކޮޕީކޮށްލީމެވެ.\nއަނެއްދުވަހު ފިރިމީހާ މަސައްކަތު ދިއުމުން4އަންހެނުންނާއި ގުޅައި ފިރިމީހާގެ އަންތބަކު އިންނަކަމާއި3ދަރިން ލިބިފައިވާކަން އެނގޭތޯއާއި އަޅުގަނޑަކީ ފިރިމީހާގެ ތަނަވަސްކަމުގެ (ވިޔަފާރީގެ) 50 އިންސައްތަ ޙިއްޞާދާރެއްކަން އެނގޭތޯ ސުވާލުކުރިއިރު ހަމަ އެކަކަށްވެސް އެއިން އެއްވެސް ކަމެއް ނުއެނގެއެވެ. ބުނެފައިވަނީ އަނބިމީހާ ވަރިވެގެން ގޮސްފައިވާ ކަމަށެވެ.\nއެހިސާބުން ވަރިވާން ކޯޓަށް ދިއައިމެވެ. ކޯޓުން މައްސަލަ ނިންމީ ވިޔަފާރީގެ އެއްބައި އަޅުގަނޑަށް ދިނުމަށާއި އަދި އަޅުގަނޑަށާއި3ދަރިންނަށް އެ4އަނހެނުންނަށް ދިން ގެއްލުމުގެ ބަދަލުދިނުމަށެވެ. ބަދަލުކަމަށް ކަނޑައެޅި ޢަދަދު ނަގައި ނިމުނުއިރު ވިޔަފާރީގެ އޭނާގެ ހިއްޞާއިން ހަމައެއް ނުޖެއްސުނެވެ. ޖެހުނީ ދަރަނިވެރިވާށެވެ. އެހެންވެ އަޅުގަނޑު ނިންމީ4އަންހެނުންނަށް ބަދަލުދީފައި އަޅުގަނޑަށް ލިބެންވާ ބައިން ދަރަނިވެރިކުރުވުމަށެވެ.\nއެގޮތަށް ކަންތައް ކުރުމުން4އަންހެނުން ވަރަށް އުފާކުރިއެވެ. އަޅުގަނޑަށް ވަރަށް ބޮޑަށް ތަޢްރީފްކޮށް ޝުކުރުއަދާކުރިއެވެ. އެ4އަންހެނުންނަކީވެސް ވަރަށް ނިކަމެތި އަންހެނުން ކަމުގައިވާތީ ވަޒީފާވެސް ދިނީމެވެ. އެމީހެއްގެ ކިބައިގައި ޤާބިލްކަން ހުރިވަރަކުންނެވެ.\nﷲ ގެ ރަޙްމަތްފުޅުން އަޅުގަނޑުގެ ވިޔަފާރި ކުރިއަރައިގެންދިއައެވެ. އެ4އަންހެނުންވެސް ވަރަށް އިޚްލާޞްތެރިކަމާއިއެކުކުރި މަސައްކަތުންނެވެ. އަޅުގަނޑުމެން5އަންހެނުން އެއްބަސްވެފައި ކައިވެނީގެ ޙަފްލާ ބޭއްވީ އެއްރެއެއްގައެވެ. އެރޭ އަޅުގަނޑުމެން5އަންހެނުންވެސް ނިންމީ އުޚުތުންގެ ގޮތުގައި އުމުރު ހޭދަކުރުމަށެވެ.\nއަޅުގަނޑުގެ ދެވަނަ ދަރިފުޅުގެ އުފަންދުވަސް ފާހަގަކުރަން4އުޚުތުން ގެއަށް އައިސް ގޭގައި އުޅުނު ދުވަހެކެވެ. ފިރިމީހާ ދަރިފުޅަށް ހަދިޔާއެއް ހިފައިގެން ގެއަށް އައުމުން މަރުޙަބާކީމެވެ. ގެއަށް ވަންތަނުން "ކުރިން ވަގަށް ގެންގުޅުނު4ބިޓުން"ނާއި އެމީހުންގެ ފިރިންންނާއި އަޅުގަނޑުގެ ފިރިމީހާ ތަޢާރަފްކޮށްދިނީމެވެ. ތަޢާރަފްކޮށްދޭއިރަށް އަނގައިން ވެސް ބުނަން ނުއެނގި ހުރެފައި ގެއިން ނުކުމެގެން ހިނގައްޖެއެވެ. އެއްވެސް ދަރިއަކާއިވެސް އަނގައަކުން ނުބުނެއެވެ. އެކަމުން އެނގުނީ ގެއަށް އައީ ދަރިފުޅުގެ އުފަންދުވަސްކަމަށްވެގެން ބައްދަލުކުރަން ނޫން ކަމެވެ. ކޮންމެވެސް އެހެން ބޭނުމަކު ކަމެވެ.\nކޮންމެއަކަސް ދުނިޔޭގެ ހުރިހާ އަންހެނުންނަށް ދޭން އޮތް މެސެޖަކީ މިބާވަތުގެ މައްސަލަތައް ދިމާވުމުން ޙަސަދަވެރިންކަމުގައިނުވެ އަންހެނުން ގުޅިގެން ރަނގަޅު ދިރިއުޅުމެއް ހޯދަން އައު ހިތްވަރަކާއިއެކު މަސައްކަތް ފަށަމާ ހިނގާށެވެ. އަހަރެމެންނަށް ކުރިއެރުން ލިބޭނީ އަހަރެމެން ގުޅިގެން ކުރިެރުން ހޯދަން މަސައްކަތްކުރީމައެވެ.\nމިބާވަތުގެ ކަމެއް ދިމާވިނަމަވެސް މިވެނި އަންހެނަކީ ދެމަފިރިންގެ މެދަށް ވަދެގަތް މީހާކަމަށް އިޝްތިހާރުކުރުމުގެ ބަދަލުގައި އޭނާއަށް ރަނގަޅު ފިރިއަކު ހޯދައިދެވޭތޯ މަސައްކަތްކުރަމާ ހިނގާށެވެ. ނަމަވެސް އެއީ ފިތުނަ އުފައްދައި ދެމަފިރިން ދުރުކުރުވަން މަސައްކަތްކޮށްފައި ނުވާނަމައެވެ.4އުޚުތުން ފަދައިން ދިރިއުޅުމުގެ ޙަޤީޤަތް ނުއެނގި ތިބިނަމައެވެ. ފިތުނަ އުފައްދައިގެން ދެމަފިރިންގެ ދެމެދަށް ވަދެގަންނަ އަނހެނުންގެ ވާހަކަ ހަަމ މުޅި ދުނިޔެއަށްވެސް އިޢުލާނުކުރަންވީއެވެ. އެއީ ކުރަންޖެހޭނެވެސް ކަމެކެވެ. މިއީ އަޅުގަނޑުގެ ވިސްނުމެވެ.\nއަޅުގަނޑަކީ އަދި ވަރަށް އައު ލޯޔަރެކެވެ. މިވާހަކަ ކިޔާފައި ހިތަށް އެރީ ރާއްޖޭގައިވެސް މިފަދަ ގޮތަކަށް ޤާނޫނުތައް ފާސްކުރެވިއްޖެނަމަ އޮޅުވާލައިގެން ލަނޑުދިނުން މަދުނުކުރެވޭނެބާވައެވެ! ލިބޭ ނަފްސާނީ ގެއްލުމަށް ބަދަލުދޭންޖެހޭ ގޮތަށް ޤާނޫނު އިޞްލާޙްކުރެވިއްޖެނަމަ މިހާރަށްވުރެ ވަރިކުރުންވެސް މަދުނުވާނެބާވައެވެ! މިއީ އަޅުގަނޑު ހިތަށް އައިކަމެކެވެ. ކިޔުންތެރިން ޚިޔާލަކަށް އެދެމެވެ. އެއީ މިކަމުގައި ކުރިއަށްދާން ލިބޭ އިތުރު ހިތްވަރަކަށް އަޅުގަނޑަށް އެކަން ވާނެތީއެވެ!\nޙަޤީޤަތުގައި އަޅުގަނޑަކީވެސް ހަމަ މިފަދަ ގޮތަކަށް ފިރިހެނެއްގެ މަޅީގައި ޖެހެވުނު އަންހެނެކެވެ.3އަހަރުވީއިރުވެސް މިއުޅެނީ އެކަމުން ލިބުނު ނަފްސާނީ ގެއްލުންތަކުން އަރައިނުގަނެވިގެންނެވެ. މޮޔަވުމުން އަޅުގަނޑު ސަލާމަތްކޮށްދިނީ އަބަދުވެސް ކިޔަމުން އަންނަ ޛިކުރުތަކެވެ. އެކަމުގެ ސަބަބުން ﷲ ލެއްވެވި ރަޙްމަތުގެ ބޮޑުކަމުންނެވެ.\n- ޢާއިޝަތު / މިއަދުނޫހުގެ ކިޔުންތެރިއެއް


12 member in Majlis ah vehdhun madujahsaalan amuru kohfi\nމަޖިލިސް މެންބަރުން މަޖިލީހަށް ވަންނަން އުޅުމުން ހުރަސް އެޅުމުގެ ތެރޭގައި ވެއްޓި، އަނިޔާވެފަ - އަހުމަދު ޝުރާއު | އަވަސް\nރައްޔިތުން މަޖިލީހުގެ ގޮނޑި ގެއްލިފައިވާ ކަމަށް ސުޕްރީމް ކޯޓުން ނިންމާފައިވާ 12 މެންބަރުންގެ ގޮނޑީގެ މައްސަލައިގައި އެ މެންބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓްގެ އިއްތިފާގުން ނެރެފައިވާ ހުކުމަށް އަމަލު ކުރުން ފަސްކުރަން އެ ކޯޓްގެ ތިން ފަނޑިޔާރުންގެ ބެންޗުން މިއަދު އަމުރު ކޮށްފި އެވެ.\nސުޕްރީމް ކޯޓްގެ ފުލް ބެންޗް ކަމަށްވާ ފަސް ފަނޑިޔާރުންގެ އިއްތިފާގުން 1 ފެބުރުއަރީގައި ނެރެފައިވާ އެ ހުކުމުގައިވާ މެންބަރުންގެ ގޮނޑީގެ މައްސަލައިގެ ކޮށްފައިވާ އަމުރަށް އަމަލު ކުރުން މަޑު ޖައްސާލަން އެ ބެންޗްގެ ތިން ފަނޑިޔާރުން ނެރުނު އަމުރުގައި ވަނީ 12 މެންބަރުންގެ ގޮނޑި ނުގެއްލޭނެ ކަމަށާއި އެ މެންބަރުން މަޖިލީހުގެ ޖަލްސާތަކުގައި ބައިވެރިކުރަން ޖެހޭނެ ކަމަށް 1 ފެބުރުއަރީގެ ސުޕްރީމް ކޯޓްގައި އަމުރުގައި ބުނެފައިވާ ބައި ބާތިލްކޮށްދޭން އެޓާނީ ޖެނެރަލް މުހައްމަދު އަނިލް އެ ކޯޓަށް ހުށަހަޅުއްވާފައިވާ ކަމަށެވެ.\nއެ އަމުރާ މެދު އަމަލު ކުރާނެ ވަކި ގޮތެއް އެ ކޯޓުން އަންގާނީ އޭޖީ ހުށަހެޅުއްވި މައްސަލަ ބެއްލެވުމަށް ފަހު ކަމަށް ވެސް ތިން ފަނޑިޔާރުންގެ އަމުރުގައިވެ އެވެ. ތިން ފަނޑިޔާރުންގެ ބެންޗުން މިގޮތަށް އަމުރު ނެރުނު އިރު، މަޖިލީހުގެ ޖަލްސާއެއް މާދަމާ 9:00 ގައި މަޖިލިސް ކުރާ ގޭގައި ބޭއްވުމަށް ވަނީ ތާވަލްކޮށްފަ އެވެ.\nމީގެ އިތުރަށް އެއްވެސް ކޯޓަކަށް އިސް ފަނޑިޔާރުން އައްޔަން ކުރާނީ ސުޕްރީމް ކޯޓްގެ ލަފާގެ މަތިން ކަމަށް ސުޕްރީމް ކޯޓްގެ 1 ފެބުރުއަރީގެ އަމުރުގައި ބުނެފައިވާ ބަޔަށް ވެސް އަމަލު ކުރުން މަޑު ޖައްސާލަން ވަނީ އަމުރުނެރެފަ އެވެ.\nސަރުކާރަށް ބުރަވާ ގޮތަށް ސުޕްރީމް ކޯޓުން ހުކުމްތައް ނެރެން ފަށާފައި މި ވަނީ، ފެބުރުއަރީ 1ގެ އަމުރަށް އަމަލުނުކުރުމަށް ސްޓޭޓް އޮފް އެމެޖްސީ އިއުލާންކޮށް، އެ ކޯޓްގެ ބާރުތައް ހުއްޓުވާލައި އުއްތަމަ ފަނިޔާރާއި ބެންޗްގައި ދެން އިންނެވި އެންމެ ސީނިއާ ފަނޑިޔާރު އަލީ ހަމީދު ސިފައިން ފޮނުވައި ހައްޔަރުކުރުމަށް ފަހު އެވެ. އެބޭފުޅުންގެ މައްޗަށް ރިޝްވަތުގެ ތުހުމަތު ވެސް ވަނީ އުފުލައިފަ އެވެ. އަދި އެބޭފުޅުން އިސްތިއުފާ ދިނުމަށް މަޖުބޫރު ކުރުވަމުން އަންނަ ކަމަށް އެބޭފުޅުންގެ އާއިލާއިން ވަނީ މީގެ ކުރިން ހާމަކޮށްފަ އެވެ.\nސުޕްރީމް ކޯޓް ކުއްލި ނުރައްކަލުގެ ހާލަތު 1 ފެބުރުއަރީގެ އަމުރު + 1 ފެބުރުއަރީގެ "ބަޣާވާތް"


މާލޭ ބައިނަލްއަޤްވާމީ ވައިގެ ބަނދަރު ކުއްޔަށް ދިނުމަށް ޖީ.އެމް.އާރާއި މޯލްޑިވްސް އެއަރޕޯޓްސް ކަމްޕެނީ ލިމިޓެޑާ ދިވެހި ސަރުކާރާ ދެމެދު ވެފައިވާ އެއްބަސްވުން ރޫޅާލެއްވުމަށް ސަރުކާރުން މިއަދު ނިންމެވުމާ ގުޅިގެން ނެރުއްވި ނޫސް ބަޔާން - The President's Office\nމާލޭ ބައިނަލްއަޤްވާމީ ވައިގެ ބަނދަރު ކުއްޔަށް ދިނުމަށް ޖީ.އެމް.އާރާއި މޯލްޑިވްސް އެއަރޕޯޓްސް ކަމްޕެނީ ލިމިޓެޑާ ދިވެހި ސަރުކާރާ ދެމެދު ވެފައިވާ އެއްބަސްވުން ރޫޅާލެއްވުމަށް ސަރުކާރުން މިއަދު ނިންމެވުމާ ގުޅިގެން ނެރުއްވި ނޫސް ބަޔާން\n27 ނޮވެންބަރު 2012، ރިފަރެންސް: 2012/12\nމާލޭ ބައިނަލްއަޤްވާމީ ވައިގެ ބަނދަރު، ކުއްޔަށް ދިނުމަށް 2010 ޖޫން 28 ވަނަ ދުވަހު، ޖީ.އެމް.އާރ އެމް.އޭ.އެޗް.ބީ ކޮންސޯޓިއަމްއާއި، މޯލްޑިވްސް އެއަރޕޯޓްސް ކޮމްޕެނީ ލިމިޓެޑާއި، ދިވެހި ސަރުކާރާ ދެމެދު ވެވިފައިވާ އެއްބަސްވުން ރޫޅާލުމަށް މިއަދު ސަރުކާރުން ނިންމަވައި، ސަރުކާރުގެ % 100 ޙިއްޞާވާ ކުންފުންޏެއް ކަމުގައިވާ މޯލްޑިވްސް އެއަރޕޯޓްސް ކޮމްޕެނީ ލިމިޓެޑަށްވެސް މިގޮތަށް ލަފާދިނުމަށްވެސް ނިންމަވައިފިއެވެ.\nސަރުކާރުގެ މި ނިންމުން ބިނާވެފައިވަނީ، ވޭތުވެދިޔަ9މަހެއްހާ ދުވަހުގެ ތެރޭގައި، ވަޒީރުންގެ ފެންވަރު ކޮމިޓީއަކުން ކުރައްވާފައިވާ މަސައްކަތްތަކުގެ މައްޗަށް މިއަދު ބޭއްވުނު ވަޒީރުންގެ މަޖިލީހުގެ ޖަލްސާއަށް އެޓާރނީޖެނެރަލްގެ އޮފީހުން ހުށަހަޅާފައިވާ ކަރުދާހުގެ މައްޗަށް މެންބަރުން މަޝްވަރާ ކުރެއްވުމަށްފަހު ވަޒީރުންގެ މަޖިލީހުގެ މަޝްވަރާއާއެކުއެވެ. މިކަރުދާހުގައި، މިނިސްޓްރީ އޮފް އިކޮނޮމިކް ޑިވޮލޮޕްމަންޓް، މިނިސްޓްރީ އޮފް ޓޫރިޒަމް، މިނިސްޓްރީ އޮފް ޓްރާންސްޕޯޓް، ސިވިލްއޭވިއޭޝަން އޮތޯރިޓީ އަދި މޯލްޑިވްސް އެއަރޕޯޓްސް ކޮމްޕެނީން މިއެއްބަސްވުމާ ބެހޭގޮތުން ކުރެވިފައިވާ ދިރާސާތަކުގައި ފާހަގަކުރެވިފައިވާ ފަންނީ، މާލީ އަދި އިޤްތިޞާދީ މައްސަލަތަކާއި، މަޢުލޫމާތު ހިމެނިފައިވެއެވެ. އަދި މިއެއްބަސްވުމާ ބެހޭގޮތުން، އެޓަރނީ ޖެނެރަލްގެ ޤާނޫނީ ލަފާގެ އިތުރުން އިނގިރޭސިވިލާތް އަދި ސިންގަޕޯރގެ ޤާނޫނީ ވަކީލުންގެ ލަފާ މިކަރުދާހުގައި ހިމެނިފައިވެއެވެ.\nމިއެއްބަސްވުމާ ބެހޭގޮތުން ހެދިފައިވާ، ފަންނީ، އިޤްތިޞާދީ އަދި މާލީ ކަންކަމުގެ ދިރާސާތައް ހައްދަވާފައިވަނީ ކަމާބެހޭ ދައުލަތުގެ މުވައްޒަފުންގެ އިތުރުން، ރާއްޖޭގައި ތިބި މިދާއިރާތަކުގެ ފަންނީ މާހިރުންނެވެ. ޤާނޫނީ ދިރާސާތައް ހަދާފައިވަނީ، އިނގިރޭސިވިލާތާއި، ސިންގަޕޯރ އަދި އެޓަރނީ ޖެނެރަލްގެ އޮފީހުގެ ޤާނޫނީ ވަކީލުންނެވެ. އަދި މީގެއިތުރުން އެމް.އޭ.ސީ.އެލްގެ، ރާއްޖެއިން ބޭރުގެ އަދި ރާއްޖޭގެ ޤާނޫނީ ވަކީލުންގެ ޚިޔާލުވެސް ހޯދާފައިވެއެވެ.\nމިދެންނެވި، ދިރާސާތަކާ ބެހޭގޮތުން ވަޒީރުންގެ މަޖިލީހުގައި ވަރަށް ތަފްޞީލްކޮށް މަޝްވަރާ ކުރުމަށްފަހު، މިއަދުގެ ޖަލްސާގައި ނިންމާފައިވަނީ، މިއެއްބަސްވުމަކީ ބޮޑެތި މައްސަލަތަކެއް ހުރި، ޤާނޫނީގޮތުން ޞައްޙަ ނޫން، މިހާރު ކުރިއަށް ގެންދެވެން ނެތް އެއްބަސްވުމަކަށްވުމާއެކު، މިއެއްބަސްވުން ނިމުމަކަށް ގެނައުމަށެވެ. ވަޒީރުން މަޖިލީހުން މިއަދު ނިންމާފައިވަނީ، އެއްބަސްވުމުގައި ސޮއިކުރިއިރުގެ ޙާލަތާއި، އޭގެފަހުން އެއަރޕޯޓް ޑިވެލޮޕްމަންޓް ޗާޖާ ބެހޭގޮތުން ކޯޓުން ކޮށްފައިވާ ޙުކުމާއި،5ޖެނުއަރީ 2012 ގައި ދިވެހި ސަރުކާރުންނާއި އެމް.އޭ.ސީ.އެލްއާއި، މިނިސްޓްރީ އޮފް ފިނޭންސުން ދީފައިވާ ސިޓީތަކާއި، އަދި އެއްބަސްވުމުގައި ސޮއިކުރެވުނު ފަހުން، ހިނގާފައިވާ އެހެން ކަންތައްތަކުގެ މައްޗަށް ރިޢާޔަތްކޮށް، ހެދިފައިވާ ޤާނޫނީ ލަފާތަކުގައި؛ މިއެއްބަސްވުމަކީ، މިއެއްބަސްވުން ގަވަރންކުރާ އިނގިރޭސިވިލާތުގެ ޤާނޫނުތަކުގެ ދަށުން، VOID AB INITIO (އުފެދުނު ވަގުތުން ފެށިގެން ބާޠިލުވެފައިވާ) އެއްބަސްވުމެއް ކަމަށާއި އަދި/ނުވަތަ FRUSTRATION ގެ ސަބަބުން، ޢަމަލުކުރެވެން ނެތް އެއްބަސްވުމެއް ކަމުގައި، މިކަމުގައި މަސައްކަތްކުރި ހުރިހާ ޤާނޫނީ ވަކީލުން (ބައިނަލްއަޤްވާމީ އަދި ދިވެހި) އެއްބަސްވެ ލަފާދީފައިވާތީ މިއެއްބަސްވުން ބާޠިލު ކުރުމަށެވެ.\nމިނިންމުން މިހާރުވަނީ، މިއެއްބަސްވުމުގެ ބައިވެރިއެއްގެ ހައިސިއްޔަތުން މިނިސްޓްރީ އޮފް ފިނޭންސްގެ ފަރާތުން ޖީ.އެމް.އާރ މާލޭ އިންޓަރނޭޝަނަލް އެއަރޕޯޓް ލިމިޓެޑަށް އަންގައި، %100 ޙިއްޞާދާރެއްގެ ހައިސިއްޔަތުން، މޯލްޑިވްސް އެއަރޕޯޓްސް ކޮމްޕެނީ ލިމިޓެޑަށް އަންގާފައެވެ.\nމީގެއިތުރުން، މިއެއްބަސްވުމުގެ ދަށުން ފަށަންޖެހޭ އާބިޓްރޭޝަންގެ މަސައްކަތް ސަރުކާރުން އިސްވެ ފެށުމަށްވެސް ކެބިނެޓުން ނިންމާފައިވާތީ، މިކަމުގެ މަސައްކަތް މިހާރު އެޓަރނީ ޖެނެރަލްގެ އޮފީހުންވަނީ ފަށާފައެވެ.


ހޯމަ ،10 ފެބުރުއަރީ 2020 / 11:18\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ހއ. ބާރަށު ޕޮލިސް ސްޓޭޝަނާއި ދިއްދޫ ޕޮލިސް ސްޓޭޝަން އަދި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ބާރަށަށް މަސްތުވާތަކެތި އެތެރެ ކުރަން އުޅުނު މީހަކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 35 އަހަރުގެ ދިވެހި ފިރިހެނެކެވެ.\nއޭނާ ހައްޔަރުކޮށްފައިވަނީ މާލެއިން ފުރައިގެން ބާރަށަށް ދަތުރު ކުރަމުންދާ ބޯޓަކުން މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަންގައެވެ.\nމި ހިނގާ ފެބްރުއަރީ މަހުގެ 09 ވަނަ ދުވަހު ހިންގި މި އޮޕަރޭޝަނުގައި އެ މީހާ ފުލުހުންގެ ބެލުމުގެ ދަށަށް ގެނެސް ބަލައި ފާސްކުރިއިރު، މަސްތުވާތަކެތިކަމަށް ޝައްކުކުރެވޭ އެއްޗެއްހުރި ބޮޑު ރަބަރު ޕެކެޓެއް ފެނިފަިއިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ހއ. ދިއްްދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވެއެވެ.\nމި މައްސަލަ ހއ. ބާރަށު ޕޮލިސް ސްޓޭޝަނުން ދަނީ ތަޙުޤީޤު ކުރަމުންނެވެ.


ބިސްމިންކިޔުން Archives - މަހަލްދީބް ފައުންޑޭޝަން\nއިސްބަސް الْحَمْدُ لله رَبِ الْعَالَمِيْن وَالصَّلَاةُ وَالسَّلَامُ عَلَى نَبِيِّنَا وَحَبِيْبِنَا مُحَمَّدٍ وَعَلَى آلِهِ وَصَحْبِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ. އިންސާނާގެ ދިރިއުޅެންވީ ގޮތުގެ އެންމެ ފުރިހަމަ ނިޒާމަކީ އިސްލާމްދީނެވެ. އެހެނީ އިސްލާމްދީނަކީ ޝާމިލު އަދި ކާމިލު ދީނެކެވެ. ޚަލްޤުތަކުންގެ ހުރިހާ ކަމަކަށް ރިއާޔަތް ކުރެވިގެން އައިސްފައިވާ ދީނެކެވެ. އެގޮތުގެމަތިން އިސްލާމްދީނުގައި އިންސާނާގެ ޙާލަތައް ވަރަށް ފުރިހަމައަށް ރިއާޔަތްކުރައްވާ ޙުކުމްތައް ޝަރުޢުކުރައްވާފައި ...\nބިސްމިންކިޔުން (2): ޤުރްއާން ކިޔަވާއިރު އަދި ނަމާދުގައި ބިސްމިން ކިޔުން\nލިޔުއްވީ: ޑރ. މުޙައްމަދު ޢިޔާޟް ޢަބްދުއްލަޠީފް|2020-06-15T19:34:58+05:00June 15th, 2020|ފިޤުހު, ދީން|\nބިސްމިކިޔުމުގެ ޙުކުމް ރަނގަޅު ކޮންމެ ކަމެއް ފެށުމުގެ ކުރިން ބިސްމި ކިޔުމަކީ މުސްތަޙައްބު ވެގެންވާ ކަމެއްކަމަށް އަލްޙާފިޠް އިބްނު ކަޘީރު އެކަލޭގެފާނުގެ ތަފްސީރުގައި ވިދާޅުވެފައި ވެއެވެ. ރަސޫލު الله ﷺ ގެ ޙަދީޘެއްގައި ވެއެވެ. (( كُلُّ كَلَامٍ أَوْ أَمْرٍ ذِي بَالٍ لَا يُفْتَحُ بِذِكْرِ اللهِ فَهُوَ أَبْتَرُ - أَوْ قَالَ : أَقْطَعُ )) رَوَاه أَحْمَدُ وحَسَّنَهُ الشَيْخُ ابْنُ ...\nބިސްމިންކިޔުން(3): ކާން ފެށުމުގެ ކުރިން ބިސްމި ކިޔުން\nލިޔުއްވީ: ޑރ. މުޙައްމަދު ޢިޔާޟް ޢަބްދުއްލަޠީފް|2020-06-23T21:50:53+05:00June 23rd, 2020|އެހެނިިހެން|\nކާން ފެށުމުގެ ކުރިން ކިޔުމަށް ވާރިދުވެފައިވަނީ بِسْمِ اللَّه އެވެ. أُمُّ الْمُؤْمِنِيْنَ عَائِشَةرَضِيَ اللهُ عَنْهَا ގެ ކިބައިން ރިވާވެގެން ވެއެވެ. ރަސޫލު الله ﷺ ޙަދީޘްކުރެއްވިއެވެ. (( إِذَا أَكَلَ أَحَدكُمْ طَعَامًا فَلْيَقُلْ بِسْمِ اللَّه , فَإِنْ نَسِيَ فِي أَوَّله فَلْيَقُلْ : بِسْمِ اللَّه فِي أَوَّله وَآخِره)) رواه الترمذي وصححه الشيخ الألباني މާނައަކީ: "ތިޔަބައިމީހުން ކާން ...\nދަޢުވަތު ކާޑާއި ސިޓީތަކުގައި ބިސްމި ލިޔުމުގެ ޙުކުމް ދަޢްވަތު ކާޑުތަކުގައްޔާއި ސިޓީތައް ފެށުމުގައި ބިސްމި ލިޔުމަކީ ސުންނަތް ވެގެންވާ ކަމެކެވެ. އެހެނީ، ރަސޫލު الله ﷺ މީސްތަކުންނަށް ފޮނުއްވާ ސިޓީތައް ފައްޓަވާފައިވަނީ ބިސްމިނުންނެވެ. އެހެންކަމުން، ކާޑުތަކާއި ސިޓީތައް ފަށަންވާނީ ބިސްމީގެ ބަރަކާތުންނެވެ. ބިސްމި ލިޔެފައިވާ ލިޔުންތަކާއި މެދު ޢަމަލުކުރާނީ ކިހިނެތް؟ ބިސްމި ނުވަތަ އެނޫންވެސް ޤުރްއާނުގެ އާޔަތެއް ލިޔެވިފައިވާ ކާޑެއް ނުވަތަ ސިޓީ އެއް ނުވަތަ ގަނޑެއް ލިބިއްޖެ މީހަކު ...\nބިސްމިން ކިޔުން (5): ވުޟޫ ކުރުމުގެ ކުރިން ބިސްމި ކިޔުން\nލިޔުއްވީ: ޑރ. މުޙައްމަދު ޢިޔާޟް ޢަބްދުއްލަޠީފް|2020-08-07T20:53:10+05:00August 7th, 2020|ފިޤުހު, ދީން|\nވުޟޫ ކުރުމުގެ ކުރިން ބިސްމި ކިޔަން ޖެހޭނެތޯ ނުވަތަ ނޫންތޯ މިމައްސަލާގައި ޢިލްމުވެރިންގެ މެދުގައި ޚިޔާލު ތަފާތުވެފައި ވެއެވެ. އިމާމް އަޙްމަދުرَحِمَهُ اللهُ ގެ ރައުޔަކީ ވުޟޫ ކުރުމުގެ ކުރިން ބިސްމި ކިޔުމަކީ ވާޖިބު ކަމެއް ކަމަށެވެ. ދަލީލަކީ ރަސޫލު الله ﷺ ގެ ޙަދީޘް ބަސްފުޅެވެ. (( لا وُضُوءَ لِمَنْ لَمْ يَذْكُرْ اسْمَ اللَّهِ عَلَيْهِ)) رَوَاهُ التِّرْمِذِي وَحَسَّنهُ الْأَلْبَانِي މާނައަކީ: " ...\nކަތިލާއިރު ގައި ބިސްމި ކިޔުމުގެ މައްސަލާގައި ޢިލްމުވެރިން ތިންރައުޔަށް ބެހިގެންވެއެވެ. ފުރަތަމައީ: ކަތިލާއިރު ބިސްމިން ކިޔުމީ އެދެވިގެންވާ ކަމެކެވެ. މިއީ އިމާމް ޝާފިޢީرَحِمَهُ الله ގެ ރައުޔެވެ. ދެވަނަ: ކަތިލުމުގެ ކުރިން ބިސްމި ކިޔުމަކީ ކަތިލެވޭ އެތި ޙަލާލު ވުމުގެ ޝަރްޠެކެވެ. ހަނދާންނެތިގެން ބިސްމި ނުކިޔާ ދޫކޮށްލެވުނު ނަމަވެސް ޞައްޙަވާނެއެވެ. މިއީ ޙަނަފީ، މާލިކީ އަދި ޙަންބަލީ މަޛްހަބުގެ ރައުޔެވެ. ތިންވަނަ: ކަތިލުމުގެ ކުރިން ބިސްމި ކިޔުމަކީ ޝަރްޠެކެވެ. އެއްވެސް ...


America ge enme dhigu meehaa hithuge bahyehgai maruvehje\nއެމެރިކާގެ އެންމެ ދިގު މީހާ ހިތުގެ ބައްޔެއްގައި މަރުވެއްޖެ\nއެންމެ ދިގު މީހާގެ ރެކޯޑް މިހާތަނަށް އޮތް މީހާ އިގޯރް ވޮވްކޮވިންސްކީ\nއެމެރިކާގައި ހުރި އެންމެ ދިގު މީހާގެ ރެކޯޑް އޮތް އިގޯރް ވޮވްކޮވިންސްކީ މަރުވެއްޖެ އެވެ. މިނެސޯޓާގައި ދިރިއުޅުނު އިގޯރު މަރުވިއިރު އުމުރުން 38 އަހަރެވެ.\nއިގޯރުގެ މަންމަ ސްވެޓްލާނާ ވޮވްކޮވިންސްކީ އަކީ އައިސީޔޫ ނަރުހެކެވެ. އޭނާ ފޭސްބުކްގައި ޝެއާކުރި ޕޯސްޓެއްގައި އިގޯރް މަރުވި ވާހަކަ ބުނެފައި ވެއެވެ.\nއިގޯރް އަކީ 1989 އިން ފެށިގެން މާޔޯ ކްލިނިކަކުން ފަރުވާ ހޯދަމުން ދިޔަ މީހެކެވެ. އޭނާގެ ސިކުނޑީގައި އިން ޓިއުމަރެއް ޕިޓުއެޓަރީ ގްލޭންޑްގައި ޖެހި ފިތޭތީ އެ ގްލޭންޑުން މާ ގިނަ އަދަދަކަށް ގްރޯތު ހޯމޯން އުފެދެނީ އެވެ. މިކަމުގެ ސަބަބުން އިގޯރް ދިގުވަމުން ގޮސް އެމެރިކާގެ އެންމެ ދިގުމީހާގެ ރެކޯޑް ވެސް އޭނާއަށް ލިބުނީ އެވެ. މަރުވިއިރު އިގޯރްގެ އިސްކޮޅުގައި ހަތް ފޫޓު 8.33 އިންޗި ހުއްޓެވެ.\nއިގޯރްގެ ބޭބެ ލާޑަން ބުނި ގޮތުގައި އޭނާގެ ކޮއްކޮ 1980ގެ ފަހުކޮޅު ޔުކްރޭނަށް ޒިޔާރަތްކުރުމުން އެ ރަށުގެ މީހުން އޭނާއަށް ސެލެބްރިޓީއެއް ފަދައިން ކަންތައް ކުރި ކަމަށެވެ. ނަމަވެސް އެފަދަ މަޝްހޫރު ކަމަކަށް ވުރެ ކޮއްކޮ ބޭނުންވީ އާދައިގެ މީހެއްގެ ދިރިއުޅުން ކަމަށް ލާޑަން ބުންޏެވެ.\n"ދަ ޑޮކްޓަ އޮޒް ޝޯ"ގައި ވެސް އިގޯރް ވަނީ ބައިވެރިވެފަ އެވެ. އަދި 2009ގައި އޮބާމާގެ ރެލީއެއްގައި "އޮބާމާގެ އެންމެ ބޮޑު ސަޕޯޓަރު" ޖަހާފައިވާ ޓީޝާޓެއް ލައިގެން ހުއްޓާ އޮބާމާއަށް އޭނާ ފެނިވަޑައިގެން ގޮވާ ގެންދިއުމުން ވެސް އިގޯރް ގިނަ ބަޔަކަށް ފާހަގަ ކުރެވިގެން ދިޔަ އެވެ.\nއޭނާ އަރާނެ ޚާއްސަ ފައިވާނެއް ތައްޔާރުކުރުމަށް 16000 ޑޮލަރު ބޭނުން ވެގެން 2012 ވަނަ އަހަރު އިގޯރް ވަނީ އިންޓަނެޓުގައި އެހީތެރިކަމަށް އެދިފަ އެވެ. އެއީ އޭނާގެ ފައިގައި ހުންނަ އާދަޔާޚިލާފު ގަދަ ވޭނަކުން ހިނގަން އުނދަގޫވާތީ ހޯދަންބޭނުންވި ފައިވާނެކެވެ. އޭނާ ބުނި ގޮތުގައި އޭނާއަށް ހެޔޮވަރު ސައިޒުގެ ފައިވާނެއް އެއްވެސް ބަޔަކު ނުއުފައްދާތީ ފައިވާނެއް ނުލިބޭތާ އެތައް އަހަރެއް ވެއްޖެ ކަމަށެވެ.\nއިގޯރް މިގޮތަށް އެދުމުން އެތައް ބަޔަކު އޭނާއަށް އެހީތެރިކަން ފޯރުކޮށްދިނެވެ. އަދި މަޝްހޫރު ބޫޓު ބްރޭންޑް ރީބޮކްއިން މުޅީން ހިލޭ އިގޯރް އަށް ބޫޓެއް ތައްޔާރުކޮށް ހަދިޔާ ކުރި އެވެ. އިގޯރްގެ ޖަނާޒާ ބާއްވާނީ އަންނަ ހޮނިހިރު ދުވަހު އެވެ.


Kareena aai Akshay ge Good News Lasvehje\nކަރީނާ އާއި އަކްޝޭ--\nކަރީނާ އާއި އަކްޝޭގެ "ގުޑް ނިއުސް" ލަސްވެއްޖެ\nބޮލީވުޑުގެ މަޝްހޫރު ދެ ތަރިން ކަމަށްވާ އަކްޝޭ ކުމާރާއި ކަރީނާ ކަޕޫރު ލީޑުން ފެނިގެންދާ ފިލްމު "ގުޑް ނިއުސް" ނެރޭ ދުވަސް ފަސްކޮށްފިއެވެ. މިއީ އެ ފިލްމު ފަސްކުރި ދެވަނަ ފަހަރެވެ.\nކަރަން ޖޯހަރުގެ ޕްރޮޑަކްޝަން ހައުސުން ނެރޭ އެފިލްމު އެންމެ ފުރަތަމަ އަޅުވަން އޮތީ އަންނަ ޖުލައި މަހުގެ 19 ގައެވެ. އެކަމަކު ފަހުން ސެޕްޓެމްބަރު ހަ ވަނަ ދުވަހަށް ފިލްމު ލަސްކުރިއިރު މިހާރު ފިލްމު ލަސްކޮށްފައި ވަނީ ޑިސެމްބަރު 27 އަށެވެ. އެފިލްމަކީ ކައިވެނި ކޮށްގެން އުޅޭ ދެ ޖޯޑެއްގެ ލޯބީގެ ހަޔާތް ދައްކުވައިދޭ މަޖާ ފިލްމެކެވެ.\nDelivering #GoodNews foragood year ahead! See you 27th December!@akshaykumar #KareenaKapoorKhan @diljitdosanjh @Advani_Kiara @raj_a_mehta @apoorvamehta18 @DharmaMovies #CapeOfGoodFilms @ZeeStudios_ pic.twitter.com/HMTTKmnjZV— Karan Johar (@karanjohar) April 27, 2019\nކަރީނާ އާއި އަކްޝޭގެ އިތުރުން އެފިލްމުން ދިލްޖިތް ދޮސަންޖް އާއި ކިއާރާ އަދްވާނީ ވެސް ފެނިގެންދެއެވެ.\nކަރީނާ އެންމެ ފަހުން ފެނިފައި ވަނީ މިދިޔަ އަހަރުގެ ކުރީކޮޅު ނެރުނު ފިލްމު "ވީރޭ ދި ވެޑިން" އިންނެވެ. އޭގެ ފަހުން ކަރަންގެ "ތަހުތު" ގައި މަސައްކަތް ކުރަން އޭނާ އެއްބަސްވެފައިވާއިރު އެފިލްމަކީ އަންނަ އަހަރު ސިނަމާތަކަށް ގެންނަން ނިންމާފައިވާ ފިލްމެކެވެ. އަކްޝޭ އެންމެ ފަހުން މަސައްކަތް ކޮށްފައި ވަނީ އަނުރާގް ސިންގެ "ކެސާރީ" އިންނެވެ. ފިލްމަށް ވަނީ ވަރަށް ބޮޑު ތަރުހީބެއް ލިބިފައެވެ.\nމުނިފޫހިފިލުވުން ކަރީނާ ކަޕޫރް އަކްޝޭ ކުމާރު ގުޑް ނިއުސް


Heyriyaa: HA.Baarashah Nazareh - Vaguthu\nހޭރިޔާ: ހއ.ބާރަށަށް ނަޒަރެއް\nހއ.ބާރަށް - ވަގުތު އިމޭޖްސް: އިބްރާހިމް ޝާބިލް\n(ހއ. ބާރަށް) ބާރަށަކީ މާލެ އާއި 295.9 ކިލޯމީޓަރު ދުރުގައި އޮންނަ ތިލަދުންމަތީ އުތުރުބުރިއަށް ނިސްބަތްވާ ހއ.އަތޮޅުގެ މީހުން ދިރިއުޅޭ 14 ވަނަ ރަށެވެ. އަތޮޅުގެ ވެރިކަން ކުރާ ދިއްދޫގެ ހުޅަނގު ދެކުނުން 12 ކިލޯމީޓަރު ދުރުގައި އޮންނަ ބާރަށަކީ ގުދުރަތީ މުއްސަނދިކަން ލިބިފައިވާ ހިތްގައިމު، ރީތި މަންޒިލެކެވެ. ބޮޑުމިނުގައި 256.7 ހެކްޓަރު ހުންނަ މި ރަށަށް 2،010 މީހަކު ނިސްބަތްވާއިރު މީގެ ތެރޭގައި ހިމެނެނީ 1033 ފިރިހެނުންނާއި 977 އަންހެނުންނެވެ. އެހެންނަމަވެސް ތަފާތު އެކި ސަބަބުތަކާއި ގުޅިގެން އާބާދީގެ 25 އިންސައްތަ ދިރިއުޅެމުންދަނީ ރަށުން ބޭރުގައެވެ. ބާރަށު ކައުންސިލުން އަންދާޒާ ކުރާ ގޮތުގައި މިހާރު ރަށުގައި ދިރިއުޅެމުންދަނީ 1500 އެއްހައު މީހުންނެވެ.\nމިރަށާއި އެންމެ ކައިރިއަށް މީހުން ދިރިއުޅޭ ރަށަކީ ރަށުގެ އުތުރުން ހއ. ފިއްލަދޫ އެވެ. ދެކުނުނުން ހދ. ހަނިމާދުއެވެ. ރަށުގެ ހުޅަނގު ފަރާތުން ހއ. މުރައިދުއެވެ. ރަށާއި އެންމެ ކައިރީގައި އޮންނަ ފަޅުރަށަކީ ހއ. މާފައްސެވެ.\nއަރަބި ބަހުގެ "ބާ" އަކުރުގެ ބައްޓަމަށް އުފެދިފައިވާ ބާރަށަކީ ދިވެހިރާއްޖޭގައި އެންމެ ފުރަތަމަ ވިޔަޒޯރު އަތޮޅުވެރިކަން ކުރެއްވި ރަށަށެވެ. މިއީ މުއްސަނދި ތާރީހެއް އޮތް ރަށެކެވެ. ތާރީހީ އަދި ގަދީމީ މުހިންމު ތަންތަން މިރަށުގައި މިހާރުވެސް ފެންނަން އެބަހުއްޓެވެ. އެގޮތުން މިހާރު ފެންނަން ހުރީ ހެރިޓޭޖް މިނިސްޓްރީއިން ގަދީމީ ތަންތަނުގެ ގޮތުގައި ކަނޑައަޅާފައިވާ9ތަނެކެވެ.\nބައު ހުކުރު މިސްކިތް\nމި މިސްކިތަކީ ވެލިގަލާއި، އުވަ ބޭނުންކޮށްގެން ހަދާފައިވާ ޒަމާންވީ މިސްކިތެކެވެ. މި މިސްކިތުގެ އުތުރު ފަރާތު ފެންޑާގެ ހުޅަނގުގައި މުހައްމަދު ތަކުރުފާނު ނަމާދުކުރެއްވުމަށް ހާއްސަ ކުރެވިފައިވާ ތަނެއް އެބަހުއްޓެއެވެ. މިތަނުގެ މަތީގައި އެޒަމާނުގައި ވަނީ ސަނދުވާ ދަމާ ޒީނަތްތެރި ކޮށްފައެވެ. މިމިސްކިތުގެ އުތުރު ފަރާތުގައި ވެލިގަލާ އުވަ ބޭނުންކޮށްގެން ހަދާފައިވާ 15 ފޫޓުގެ އުސްމިނުގެ މުންނާރެއް ހުރެއެވެ. އަދި އިރު އުތުރުގައި ވެލިގަލުގެ ޒަމާންވީ ވަޅެއް ހުރެއެވެ. މިސްކިތުގެ އުތުރު ފަރާތުގައި ފޮރުވާލެވިފައިވާ ފެންވަރާ ވެވެއްވެސް އެތަނުގައި އެބައޮތެވެ.\nމިމިސްކިތް މިގޮތަށް ބެހެއްޓުމަށްޓަކާ އެރަށި ރައްޔިތު ފެންވަރުގައި އެކިފަހަރު މަތިން ވަނީ ޓިނު ބަދަލުކުރެއްވިފައެވެ. އަދި މިހާރުވަނީ ދިވެހިބަހާ ތާރީޚަށް ޚިދުމަތްކުރާ ޤައުމީ މަރުކަޒުގެ ފަރާތުން މިމިސްކިތުގެ އަސްލު ނުގެއްލޭ ގޮތަށް މޮޅު ޓިނުޖަހާ މަތިވަޑާންގަނޑު ބަދަލުކޮށް ރީތިކޮށް ހަދާފައެވެ. އަދި މުންނާރާއި، ޒަމާންވީ ވަޅުވެސް ވަނީ މަރާމަތުކޮށް ރަނގަޅުކުރެވިފައެވެ.\nއުތީމު މުހައްމަދު ތަކުރުފާނު ޕޯޗުގީޒު ލަސްކަރާ ޖިހާދު ކުރެއްވުމަށް ބެންނެވި އޮޑިކޮޅު (ކަޅުއޮށްފުންމި) ބަންނަވާފައިވަނީ މި ރަށުގައެވެ. މިއޮޑިކޮޅު ބެންނެވި އޮޑިވަޅާއި، ހަރުގެ އެޅުއްވުމަށް ޖެއްސެވި ނިކަމުޑިތައް ރޯވެ މިހާރުވެސް އެތަނުގައި ފެންނަށް އެބަހުއްޓެވެ. އަދި އެބޭފުޅުން މިއޮޑި ކޮޅު ބެންނެވުމަށް ހަރުގެ އެޅުއްވެވިއިރު މާތްﷲގެ ވާގިފުޅުން އެބޭފުޅުންނަށް ދެއްވި ބަރަކާތެއް ކަމަށް ބުނެވޭ އަރިފަނުން ވާރޭ ހިޔާވުން ހަމައެކަނި ލިބިފައިވާ ރަށަކީވެސް މިރަށަށްވުން ޚާއްޞަ ގޮތެއްގައި މިހާރުވެސް ފާހަގަ ކުރެވެއެވެ.\nކަޅުއޮށްފުންމި ބެންނެވި މަގާއި ދެ ވަޅު މިދެވަޅުކޮޅު\nބާރަށުގައި ހުރި ކަޅުއޮށްފުންމި ބެންނެވި މަގާއި، އެމަގުގައިހުރި2ވަޅު މިދެވަޅުކޮޅަކީ ކަޅުއޮށްފުންމި ބެންނެވިއިރު ދެލިއުނބަށް ފެންޖެއްސެވުމަށާއި، އަދިވެސް އެކަމާއި ގުޅޭ ކަންކަމަށް ފެންބޭނުންކުރެއްވި ދެ ވަޅުކޮޅެއެވެ. މިދެވަޅުކޮޅު ހަދާފައިވަނީ ވެލިގަލާއި، އުވަ ބޭނުންކޮށް، ފެނާ ހަމާގައި ޅޮސް (ލަކުޑިއެއް) ބޭނުންކޮށްގެންނެވެ. މިދެވަޅުންކުރެ އިރުމަތީގައި ހުރި ވަޅުގައި ކަޅުއޮށްފުންމިއަށް ބޭނުންވާ މަދަނާ، ދެލި ފުނޑުއްވި ކަޅުހިލަދައި މިހާރުވެސް އެބައޮތެވެ. މިމަގުގެ ދެފަރާތުގައި ކަޅުއޮށްފުންމި ބެންނެވިއިރު ހަރުގެ އެޅުމަށް ދެފަރާތުގައި ޖެއްސެވި ނިކަމުޑިތައް ރޯވެ ބޮޑެތި ގަސްގަހަށްވެ އަދިވެސް އެގަސްތައް އެމަގުގެ ދެފަރާތުގައި މިހާރުވެސް އެބަހުއްޓެވެ. އަދި ކަޅުއޮށްފުންމި ބެންނެވިއިރު ވަޅުލެއްވުމަށް ކޮންނަވާ ނެންގެވި ފަސްގަނޑު މަގުގެ އުތުރު ފަރާތުގައި އެބައޮތެވެ.\nބާރަށުގައި އޮންނަ ކަމަނާމަަގަކީ ޢީދު ކުޅިވަރު ކުޅުނު ދުވަހު މުޙަންމަދު ތަކުރުފާނު ބޮލަށް ގޮންޖެއްސެވި ބާރަށު ބޯށިވަލު ބުޅާފާޠިމާގެ ރެހެންދި ގޮއްޔެ ގޮވައިގެން އިރުމަތި ފުއްޓަރު ފަރާތަށް ގެންދިއަ މަގެވެ. (މިފުއްޓަރު ފަރާތުން އެކަކު އަނެކަކަށް ލޯބިވެ ކައިވެނި ކުރުމަށް އެއްބަސްވެވުނެވެ.) އަދި މި މަގަކީ ސިއްތިމާވާ ރަނިކިލެގެފާނު ބަލިވެގެން ކިޔަވާ ގެއެއް އަޅާ ކިޔެވެލި ކިޔެވި މަގެވެ. މިކިޔެވެލި ކިޔެވިއިރު ފެން ނެންގެވުމަށް ބޭނުންކުރެއްވި ވަޅުކޮޅުވެސް މިމަގުގެ ދެކުނު ފަރާތު ފުއްޓަރާ ކައިރީގައި ފޮރުވާލެވިފައި އެބަހުއްޓެވެ.\nކަމަނާމަގުގެ ދެކުނު ފަރާތުގައި ހުންނަ ވަޅު\nބާރަށު ކަމަނާމަގުގެ ދެކުނު ފަރާތުގައި ހުންނަ ވަޅަކީ މުޙަންމަދު ތަކުރުފާނުގެ އަނބި ކަނބަލުން ސިއްތިމާވާ ރަނިކިލެގެފާނަށް ވަރަށް ބޮޑު އާލާސްކަންފުޅެއް ޖެހިވަޑައިގެން އެކަމުން ސަލާމަތް ކުރައްވާތޯ ފުއްޓަރު ފަރާތުގައި ކިޔެވެލި ކިޔެވިއިރު ފެންބޭނުން ކުރެއްވުމަށް ކޮންނެވި ވަޅެވެ.\nބާރަށުގައި އޮންނަ ކަމަނާއޮޅު\nމިކަމަނާ އޮޅަކީ އުތީމު މުޙަންމަދު ތަކުރުފާނުގެ ބޮލަށް ޢީދު ގޮންޖެހި ދުވަހު ބާރަށު ބުޅާފާޠިމާ (ރެހެންދި ގޮއްޔެ) މުޙަންމަދު ތަކުރުފާނު ކޮނޑަށް ލައިގެން މިރަށު ފުއްޓަރު ފަރާތަށްގޮސް ވާހަކަ ދައްކަން ރާޅުގަނޑު ތެރެއަށް އެރިހުރި ދިމާލެވެ. މިތަން މިހާރުވެސް އޮޅެއްގެ ސިފާގައި އަބަދުވެސް ރާޅާއި، އޮއިވަރު މަޑުތަނެއްގެ ގޮތުގައި ފާހަގަ ކުރެވެއެވެ.\nބާރަށުގައި އޮންނަ ޢީދުކުޅޭ މަގު\nމިމަގަކީ ޕޯޗުގީޒު ވެރިކަމުގައި ބާރަށުގައި ވިޔަޒޯރު އަތޮޅުވެރިކަން ކުރިއިރު ޢީދު ކުޅިވަރުގެ އެންމެހާ ކަންތައްތައް ބާއްވަވާ މަގެވެ. މިމަގުގެ މިގޮތަށް ބޭއްވުމަށްޓަކާ ރައްޔިތު ފެންވަރުގައި ކުނިކަހާ ސާފުކުރަމުން ގެންދެއެވެ. މި މިގު މިހާރުވެސް ފެންނަށް އެބައޮތެވެ.\nބާރަށު އިރުމަތި ފުއްޓަރު ފަރާތުގައި ހުރި ތިންބެރެބެދި\nމި ތިންބެރެބެއްޖަކީ އުތީމު ޙަސަން ތަކުރުފާނުގެ ފަހަވެރި ކަމަނާ (ބާރަށު ރެހެންދި ގޮއްޔެ) މަލިކަށް ގެންދެވުމަށް ރޭގަނޑު ދަންވަރު ކަޅުއޮށްފުންމީގައި ޙަސަންތަކުރުފާނު އައިސް ފުއްޓަރު ފަރާތު އިރު ދެކުނުގައި މަޑުކުރައްވާ ފަހަވެރި ކަމަނާ ގޮވައިގެން ފުރި ދިމާލެވެ. މިތިންބެރެބެދި ހުރިތަނަކީ ރަށުގެ މީހުން އުޅޭ ހިސާބާ ވަރަށް ދުރުގައިވާ ތަނެކެވެ. މި ތިން ގަސް މިހާރުވެސް އެތަނުގައި ފެންނަން އެބަހުއްޓެވެ.\nކަނބާ ޢާއިޝާގެ މަހާނަ\nމި ކަމާފާނަކީ ޢަލީ ރަސްގެފާނުގެ ދޮށީ އަނބިކަނބަލުން އަދި ސިއްތިމާވާ ރަނިކިލެގެފާނުގެ މަންމާފުޅެވެ. އަދި މުޙަންމަދު ތަކުރުފާނުގެ މައިދައިތާފުޅެވެ. މިކަމަނާ ޝަހީދުކޮށްލެއްވީ ބާރަށުގައި ކަމަށްވާތީ، ބާރަށު އަޘާރީ މިސްކިތު ގަބުރުސްތާނުގެ ހުޅަނގު އުތުރު ފަރާތުގައި ވަޅުލައްވާފައިވާ މަހާނަ މިހާރުވެސް ފެންނަން އެބައޮތެވެ. ކުރީޒަމާނުގައި އެމަހާނާގައި ޒިޔާރަތްހެދި މަތިހިޔާކޮށްފައިވެއެވެ. އެތަން ހަދާފައިހުރީ ވެލިގައު ބޭނުންކޮށް މަތީގައި އީޓު ޖަހާފައެވެ.\nބާރަށަކީ ސަގާފީގޮތުންނާއި ގުދުރަތީ ގޮތުން ފާހަގަކޮށްލެވޭ ރަށެކެވެ. ދިވެހިރާއްޖޭގައި އޮތް އެންމެ ބޮޑު އަދި އެންމެ ރީތި ކުޅި އޮންނަ ރަށެވެ. ރަށުގެ އިގްތިސޯދު ބޮޑަށް ބިނާވެފައި ވަނީ ދަނޑުވެރި ކަމަށެވެ. ރަށަކީ ބޮޑު ރަށަކަށް ވުމާއި އެކު އިހުންސުރެ ދަނޑުވެރިކަން ކޮށް އުޅެއެވެ. އެއާއިލާތަކުން އަދިވެސް އަންނަނީ އެ ބިންތަކުގައި ދަނޑުގޮވާން އިންދަމުންނެވެ. އިހުގައި ބާރަށަކީ މަސްވެެރި ރަށެއް ކަމުގައި ވީނަމަވެސް މިހާރު މަސްވެރިކަމެއް އެރަށުގައެއް ނޯވެއެވެ. މަހަށް ދާ ދެ ދޯނި ކޮވިޑް-19ގެ ބަލިމަޑުކަމުގެ ކުރިން އޮތް ނަމަވެސް އެއް ދޯނި ވަނީ މިހާރު ވިއްކާލާފައެވެ. އަނެއް ދޯނި ގިނައިން އޮންނަނީ ފަޅުތެރޭގައެވެ. ރަށުގެ ގިނަ ޒުވާނުން މަސްއޫލުވެ އުޅެނީ ފަތުރުވެރިކަމުގެ ދާއިރާގައެވެ. އެފަރާތްތައް އާންމުކޮށް އުޅެނީ ރަށުން ބޭރުގައެވެ.\nބާރަށު ސްކޫލުން ގްރޭޑު 10 އާއި ހަމައަށް ތައުލީމް ހާސިލް ކުރެވޭއިރު މިވަގުތު މި ސްކޫލުގައި ކިޔަވަމުން ދަނީ 288 ކުދިންނެވެ. އެއީ 138 އަންހެން ކުދިންނާއި 150 ފިރިހެން ކުދިންނެވެ. އެ ދަރިވަރުންނަށް ކިޔަވައިދިނުމަށް 36 ޓީޗަރުން އެ ސްކޫލްގައި މަސައްކަތް ކުރަމުން އަންނައިރު، އޭގެ ތެރެއިން 11 ޓީޗަރުންނަކީ ބިދޭސީންނެވެ. ބާރަށު ސްކޫލަށް މިހާރު ދިމާވެފައިވާ އެންމެ ބޮޑު ދަތިކަމެއްގެ ގޮތުގައި ފާހަގަކުރެވުނީ ކަރަންޓްގެ މައްސަލައެވެ. ދޭތެރެ ދޭތެރެއިން ސްކޫލްގެ އެކި ހިސާބުތަކުން ކަރަންޓު ކެނޑޭކަމަށް ރަށު ކައުންސިލުން މައުލޫމާތު ދެއްވިއެވެ. ދެ ދަންފަޅިއަށް ކިޔަވައިދޭ މި ސްކޫލްގެ ކިޔެވުން އެއް ދަންފަޅިއަށް ބަދަލުކުރުމަށް ސަރުކާރުން މިހާރު ދަނީ 12 ކްލާސް ރޫމް އެޅުމުގެ މަސައްކަތް ކުރަމުންނެވެ.\nބާރަށުގެ އާއްމުންގެ ބަޔަކާއި "ވަގުތު" މުވައްޒަފަކު ވާހަކަ ދައްކަނީ - ވަގުތު އިމޭޖްސް: އިބްރާހިމް ޝާބިލް\nބާރަށުގެ ސިއްހީ މަރުކަޒަށް ބަލާލާއިރު އެތަނުގައި މިވަގުތު ހަރަކާތްތެރިވަމުން ދަނީ5ނަރުހުންނެވެ.2ޑޮކްޓަރުން މި ސިއްހީ މަރުކަޒުގައި މަސައްކަތް ކުރާއިރު މިވަގުތު ހުރީ އެންމެ ޑޮކްޓަރެކެވެ. 8 ގަޑީރު ހިދުމަތްދޭ މި މަރުކަޒަށް ދިމާވެފައިވާ އެންމެ ބޮޑު ދައްޗަކީ މުވައްޒަފުންގެ ދަތިކަމެވެ. ރިސެޕްޝަނިސްޓެއް އަދި ކޭޝިޔަރެއް ހޮސްޕިޓަލްގައި ނެތްއިރު ހުރިހާ މަސައްކަތެއްވެސް ކުރަމުން އަންނަނީ ސިއްހީ ހިދުމަތްތެރިންނެވެ. މުވައްޒަފުން ހޯދުމަށް އިއުލާނުކޮށްގެންވެސް މިކަމަށް ހައްލު ލިބިގެން ގޮސްފައި ނުވާކަން މަރުކަޒުގެ ފަރާތުން ވަނީ ފާހަގަކުރައްވާފައެވެ.\nފެނަކައިން ހިންގާ އެރަށު އިންޖީނުގެއިން އުފައްދާ ކަރަންޓުގެ ކެޕޭސިޓީއަކީ 700 ކިލޯ ވޯލްޓްސްއެވެ. ނަމަވެސް ރަށަށް ބޭޏުންވަނީ 316 ކިލޯ ވޯސްޓްސް ކަމަށް ފެނަކައިން ބުނެއެވެ. އެެރަށުގައި ޖަހާފައި ހުރި ސޯލާ ޕެނަލްތަކުން 116 ކިލޯ ވޯލްޓްސް އުފައްދާއިރު ދެ އިންޖީނުން މުޅި ރަށަށް ކަރަންޓްގެ ހިދުމަތް ދެވޭކަމަށް ފެނަކައިން ބުނެއެވެ. މިހާރު އެއިދާރައަށް ދިމާވެފައިވާ ޖާގައިގެ ދަތިކަން ހައްލުކުރުމަށް ފެނަކައިގެ އާ އިމާރާތެއްގެ މަސައްކަތް ދަނީ ކުރެވެެމުންނެވެ.\nމިހާރު ބާރަށުގައި ކުރިއަށް ދާ އިތުރު ބައެއް މަޝްރޫއުތަކަކީ ނަރުދަމާގެ މަސައްކަތާއި އައުޓްޑޯ ޖިމްއެއް ތަރައްގީ ކުރުމުގެ މަސައްކަތުގެ އިތުރުން ކުޑަކުދިންގެ ޕާކެއް ހެދުމުގެ މަސައްކަތެވެ.\nބާރަށުގައި ކުޑަކުދިންތަކެއް ފޮޓޯއަކަށް ހުއްޓިލައިގެން - ވަގުތު އިމޭޖްސް: އިބްރާހިމް ޝާބިލް\nމިނިރީތިކަމުގެ ގޮތުން ފާހަގަކޮށްލެވޭ ރަށެއް\nބާރަށަކީ މިނިރީތިކަމުގެ ގޮތުންވެސް ފާހަގަ ކޮށްލެވޭ މަޝްހޫރު ރަށެެވެ. ދިވެހިރާއްޖެ މިހާތަނަށް އާއިރު ރީތީގެ ރާނީން ހޮވުމުގެ މުބާރާތެއް ބޭއްވިފައިވަނީ އެއް ފަހަރުއެވެ. މި މުބާރާތުގެ ރީތީގެ ރާނީގެ ތާޖު ލިބިފައިވަނީ ބާރަށު ބުލްބުލާގޭ އަލްމަރުހޫމް ރަމްލާ އަޙްމަދަށެވެ. ދިވެހިރާއްޖެ މިހާތަނަށް އާއިރުވެސް މިރީތީގެ ރާނީގެ މަޤާމުގައި މިއަދާ ހަމައަށްވެސް ހުރީ މި ރަމްލާ އަޙްމަދުއެވެ. ރަށުން ބޭރުން ބާރަށަށް ޒިޔާރަތްކުރާ މެހެމާނުން މިރީތީގެ ރާނީ ދެކެލުމަށާއި ފޮޓޯ ނެންގެވުމަށް ޒިޔާރަތް ކުރާ ކަމަށް ވެއެވެ. އެހެންނަމަވެސް މީގެ ދެ އަހަރު ކުރިން އެކަމަނާ ވަނީ ދެމިއޮތުމުގެ އާޅަމަށް ދަތުރުކޮށްފައެވެ.\nބާރަށަކީ ވެސް ހއ.އަތޮޅުގެ ގިނަ ރަށްތަކެކޭ އެއްގޮތައް ވަރަށް ރީތި ރަށެކެވެ.\nތުރާކުނުގެ އުއްމީދާ ގުޅިފައިވާ "އުތުރުގެ ބައްތި"، ނުރައްކަލެއްގައި!\nމިޑްލް ސްޕޯޓްސް ކްލަބު: ރާއްޖެ އަށް ނަމޫނާއެއް!\nއޭޕްރީލް 22, 2021 14:18\nމޑޕ ޕުރަމޯޓްކުރަންތޯ އެކުލައިގެފޮޓޯތައްލީ އެކަމަކު ކައުންސިލްއަށް ހޮވުނީ ޕޕއެމް ގިނައިން..!!؟؟\nއޭޕްރީލް 22, 2021 17:46\nވަރަށް ފުރިހަމަ ލިޔުމެއް ކަމާ ނުބެހޭ ފޮޓޯޖަހައިގެން\nއޭޕްރީލް 23, 2021 04:48\nވަގުތި ނޫހުގެ ފޮޓޯ ޕޭޖުން ހޯރަފުށީގެ އެމްޑީޕީގެ ހަރަކާތގެ ފޮޓޯ ނުނެގިހުރީ އެވަރުގެ ސޮްޕޮންސަރއެއް ދެވިގެންބާ. ތިންހަފްތާއަށްވުރެ ގިނަ ދުވސް މިވަނީ އޭގެފަހުން ރާއްޖޭގައި ހަމަ ހަރަކާތެއް ނެތީ ބާވައެވެ. ފަހަކަށް އައިސް އެމްޑީޕީ ޕްރޮމޯޓް ކލުރެވޭ ކަހަލަގޮތަކަށް ޚަބަރާއި ފޮތޯ÷ ޖެހޭކަމީ ވަގުތަށް ދެވިފައިވާ ސާފު އިތުބާރު ހީނަރުވެދާނެކަމުގެ ކުލަވަރު ކަމަށް ވަރަށް ގިނަ މީހުން ބުނާތީ އަޑުއެހީމެވެ.


SunOnline: Cable Car alhan bunumakee joke eh noon: Jabir\nކޭބަލް ކާރު އަޅަން ބުނުމަކީ ޖޯކެއް ނޫން: ޖާބިރު\nމުހައްމަދު މުޒައްޔިން ނާޒިމް 28 Mar 2019, 23:45\nކާށިދޫގައި ބޭއްވި ކެމްޕެއިން ޖަލްސާގައި ޖާބިރު ވާހަކަ ދައްކަވަނީ: ޖާބިރު ވިދާޅުވަނީ ކޭބަލް ކާރު އެޅުމަކީ ޖޯކެއް ނޫން ކަމަށް -- ސަން ފޮޓޯ\nކާށިދުއާއި ގާފަރާ ދެމެދު ދަތުރުފަތުރުގެ ނިޒާމަކުން ގުޅުވާލުމަށް ކޭބަލް ކާރު އަޅަން ބުނުމަކީ "ޖޯކެއް" ނޫން ކަމަށް ކާށިދޫ ދައިރާއަށް ވާދަ ކުރައްވާ އެ ދާއިރާގެ ކުރީގެ މެމްބަރު އަބްދުﷲ ޖާބިރު ވިދާޅުވެއްޖެއެވެ.\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި ޖާބިރު ވާދަ ކުރައްވަނީ އެ ދާއިރާގެ ބޮޑު ތަސައްވަރަކާ އެކުއެވެ. 30،000 މީހުންގެ އާބާދީގެ ބޮޑު ސިޓީއަށްކަށް އޭނާ ތަސައްވަރެއް ޕްލޭން ކޮށްފައިވާ އިރު، ކާށިދޫއާއި ގާފަރާ ދެމެދު ކޭބަލް ކާރުން ގުޅާލާނެ ކަމަށް ޖާބިރު މީގެ ކުރިން ވަނީ ވިދާޅުވެފައެވެ.\nކާށިދޫގައި ރޭ ބޭއްވި ޖާބިރުގެ ކެމްޕެއިން ހަފްލާގައި ވާހަކަ ދައްކަވަމުން ޖާބިރު ވިދާޅުވީ، ތަހުޒީބުވެފައިވާ ގައުމުތަކުގައި އެއް ގައުމުން އަނެއްގައުމަށް އަދި އެއް ސިޓީން އަނެއް ސިޓީން ދަތުރުކުރުމަށް ކޭބަލް ކާރުން ގުޅުވާލައިފައިވާ ކަަމަށެވެ. ކޭބަލް ކާރުން ކާށިިދުއާއި ގާފަރު ގުޅުވާލުމަކީ ނުވާނެ ކަމެއް ނޫން ކަމަށް ޖާބިރު ވިދާޅުވިއެވެ.\n"އަޅުގަނޑުމެން ތެރެއިން ނާތަހުޒީބު މީހުން އެއީ ޖޯކެއް ކަމަށް ބަލައިގެން އުޅެފާނެ. ގާފަރު ފަރާއި ކާށިދޫ ފަރާ ދޭތެރެ މާ ދިގެއް ނޫން. އެއަށްވުރެ މާދިގުގައި ތަންތަން އަޅާފައި އެބަހުރި. މޫދު އަޑިން ޓަނަލް އަޅާފައި އެބަހުރި. މިކަންކަމަކީ ތަހުޒީބު ގައުމުތަކުގައި ދިރިއުޅޭ ރައްޔިތުންނަށް މާބޮޑު ޖޯކަކަށް ނުވާނެ،" ރައީސް އިބްރާހިމް މުހައްމަދު ސޯލިހްގެ ހާއްސަ މަންދޫބުކަންވެސް ކުރައްވަމުން ގެންދަވާ ޖާބިރު ވިދާޅުވިއެވެ.\nކުރިއަށް އޮތް ފަސް އަހަރަށް ޖާބިރު ޕްލޭންކޮށްފައިވާ ގާފަރުގެ ތަސައްވަރު --\nޖާބިރު ވިދާޅުވީ މާލެ ކައިރީގައި ހުންނަ ކާށިދޫ ފަދަ ބިން ބޮޑެތި ރަށްތަކުގެ ބިމުގެ ބޭނުން ނުހިފައި، ކޮންމެ ސަރުކާރަކުންވެސް ދަނީ ތިމާވެއްޓަށް ގެއްލުން ލިބޭ ގޮތަށް ފަޅު ހިއްކަމުން ކަމަށެވެ. އަދި އެކަމުން ދޭހަވަނީ ކޮންމެ ސަރުކާރަކުންވެސް ކާށިދުއަށް މާބޮޑު އަހައްމިއްޔަތުކަމެއް ނުދޭކަން ކަމަށް އޭނާ ވިދާޅުވިއެވެ.\nޖާބިރު ވަނީ މިހާތަނަށް ކާށިދޫގެ ދިހައަކަށް ވުރެ ގިނަ ގޯއްޗާއި ބިން ގަނެފައެވެ. އަދި ބައެއް ބިން އޭނާ ވަނީ ކުއްޔަށް ނަގާފައެވެ. އޭނާގެ ޕްލޭނަކީ ކުރިއަށް އޮތް އަހަރު ދުވަސް ތެރޭގައި ކާށިދޫ ދާއިރާއަށް 100 މިލިއަން ރުފިޔާ އިންވެސްޓުކުރުމެވެ.\nޖާބިރު ވިދާޅުވީ، އެ ބިންތަކުގައި ވަރަށް އަވަހަށް އިންވެސްޓްކުރަން ފަށާނެ ކަމަށާއި އޭނާގެ ވިޔަފާރި ކުންފުނިތަކުގެ އޮފީސްތައްވެސް ކާށިދޫ ދާއިރާއަށް ބަދަލުކުރުމަށް ނިންމާފައިވާ ކަމަށެވެ. އެއާއެކު ކާށިދޫ ދާއިރާއަށް ވަޒީފާގެ ފުރުސަތު ހުޅުވާލާނެ ކަމަށް ވެސް ޖާބިރު ވިދާޅުވިއެވެ.\n"މިއަދުން ފެށިގެން އަޅުގަނޑު މަސައްކަތް ކުރަމުން މިދަނީ އަޅުގަނޑުގެ އޮޕަރޭޝަނަލް އޮފީސްތައް މިތާގައި ގާއިމުކުރަން. އިރާދަކުރެއްވިއްޔާ ކުރިއަށް އޮތް 90 ދުވަސް ތެރޭ 300 އަށް ވުރެ ގިނަ ޔޮޓް ޓުއާސްގެ އެކި އެކި ކުންފުނިތަކުގެ ވަޒީފާތައް ގާފަރާއި ކާށިދޫގައި ހަމަޖެހިގެން ދާނެ،" ބޭރުގެ ބޮޑެތި އިންވެސްޓަރުންނާ ގުޅިގެން ރާއްޖޭގައި ރިސޯޓު ހިންގާ ޖާބިރު ވިދާޅުވިއެވެ.\nޖާބިރު ވިދާޅުވީ، މިހާރު އޭނާ ކާށިދޫއިން ގަނެފައިވާ ބިމުގައި 10 ބުރީގެ ޖެނެރަލް ހޮސްޕިޓަލެއް ވެސް އެޅުމަށް ނިންމާފައިވާ ކަމަށެވެ.\n"އަޅުގަނޑު މިދާއިރާ ތަމްސީލުކުރާ އިރު، މި ދާއިރާގެ ރައްޔިތުންނަށް ހައްގު މިންވަރު އަޅުގަނޑު ކަށަވަރު ކޮށްދޭނަން. ހައްގު މިންވަރަކީ، މާލެއަށް ނުގޮސް ކާށީދުއާއި ގާފަރުގައި ތިބެގެން މާލޭ ބޭފުޅުން ކާށިދުއާއި ގާފަރުން ލިބޭ ހިދުމަތްތައް ލިބުން،"\nކާށިދޫގައި އެއާޕޯޓެއް އެޅުމަކީވެސް ޖާބިރުގެ ތަސައްވަރުގައި ހިމެނޭ ކަމެކެވެ. ޖާބިރު ވިދާޅުވީ، އޭނާއަށް އެއާޕޯޓު އެޅުމުގެ ހުއްދަ ލިބުމައެކު 18 މަސް ދުވަސްތެރޭ އެ އެއާޕޯޓު އަޅައި ނިންމައިދޭނެ ކަމަށެވެ.\nކާށިދޫގައި ރޭ ކެމްޕޭން ޖަލްސާއެއް ބޭއްވި އިރު، އިއްޔެ މެންދުރު ޖާބިރުގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދު ވަނީ ކާށިދުއަށް ވަޑައިގެން ޖާބިރުގެ ކެމްޕޭން ހަރަކާތްތަކުގައި ބައިވެރިވެވަޑައިގެންފައެވެ.\nޖާބިރުގެ އަނބިކަބަލުން ކާށީދޫ އަށް ވަޑައިގަތުމުން މަރުހަބާ ދެންނެވުމުން -- ސަން ފޮޓޯ\nއަންނަ މަހު ހަ ވަނަ ދުވަހު ބާއްވާ މަޖިލިސް އިންތިހާބުގައި ޖާބިރު ވާދަކުރައްވަނީ އަމިއްލަ ގޮތުންނެވެ. އޭނާ އަމިއްލަގޮތުން ވާދަކުރެއްވުމަށް ފޯމު ހުށަހެޅުއްވީ، އެމްޑީޕީ ޕްރައިމަރީން ނާކާމިޔާބުވުމުންނެވެ.\nއެމްޑިޕީ ޕްރައިމަރީ އިންސާފުވެރި ނޫން ކަމަށް ޖާބިރު މީގެ ކުރިން ވަނީ ތުހުމަތުކުރައްވާފައެވެ. ޕާޓިގެ ޕްރައިމަރީން ބަލިވާ ފަރާތްތަކަށް އިންތިހާބުތަކުގައި ވާދަނުކުރެވޭ ގޮތަށް ގާނޫނަށް ގެނައި އިސްލާހު ބާތިލުކުރުމަށް ސުޕްރީމް ކޯޓަށް ވަޑައިގަތުމުން އެ އިސްލާހު ބާތިލުކުރުމަށް ސުޕްރީމް ކޯޓުން ވަނީ އެ އިސްލާހު ބާތިލް ކޮށްފައެވެ.


SunOnline: Kanye ge vaahaka thakaa eku ves Kim varivaan beynumeh noon\nއަހުމަދު ޖައިޝަން 30 Jul 2020, 12:00\nކިމް ކާޑޭޝިއަން އާއި ކާންޔޭ ވެސްޓް ---\nމަޝްހޫރު ރެޕް ލަވަކިޔުންތެރިޔާ ކާންޔޭ ވެސްޓް އޭނާގެ ކައިވެންޏާ ގުޅޭގޮތުން ތަފާތު ވާހަކަތަކެއް ދެއްކި ނަމަވެސް އޭނާގެ އަންހެނުން އަދި ރިއޭލިޓީ ތަރި ކިމް ކާޑޭޝަން ވެސްޓް ބޭނުންވަނީ ކައިވެނި ދަމަހައްޓަން އިތުރަށް މަސައްކަތްކުރަން ކަމަށް އޭނާ ބުނެފިއެވެ.\nކާންޔޭ ދާދި ފަހުން ސޯޝަލް މީޑިއާގައި ވަނީ އޭނާ ކިމްއާ ވަރިވާން ބޭނުންވާ ކަމަށް ބުނެފައެވެ. އަދި ފާއިތުވި ދެ އަހަރުން ފެށިގެން ވަރިވާން އުޅުނު ކަމަށްވެސް ކާންޔޭ ވަނީ ބުނެފައެވެ.\nނަމަވެސް އެއާއެކު ކިމް ހާމަކޮށްފައިވަނީ ކާންޔޭގެ ކިބައިގައި ބައިޕޯލާ ޑިސްއޯޑާ ހުންނަ ކަމަށެވެ. ކާންޔޭ ވަނީ މީގެކުރީންވެސް އެވާހަކަ ހާމަކޮށްފައެވެ. ނަމަވެސް އެ ބައްޔާ ގުޅިގެން އެހާ ބޮޑަށް އަސަރު ކުރަމުންދާ ކަމަށް މީގެކުރީން އެނގިފައެއް ނުވެއެވެ.\nކިމް ދާދި ފަހުން ބުނެފައިވަނީ ދެމީހުން އެކުގައި އުޅެން ފެށިފަހުން ކާންޔޭގެ ބައިޕޯލާ އެހާބޮޑަށް ގޯސްވި މިއީ ފުރަތަމަ ފަހަރު ކަމަށެވެ. އަދި އެކަމަށް އޭނާ އަންނަނީ އެހީ ހޯދަމުން ކަމަށްވެސް ކިމް ވަނީ ބުނެފައެވެ.\nކައިވެނި ދެމެހެއްޓުމަށްޓަކައި އިތުރަށް މަސައްކަތް ކުރުމަށް ކިމް ވަނީ އޭނާގެ ފިރިމީހާ ގާތަށް ވަޔޯމިންގް އަށް ގޮސްފައެވެ.\nކިމްގެ މާކެޓިން ޓީމުން ނެރުނު ނޫސްބަޔާނެއްގައި ބުނެފައިވަނީ އެ ކައިވެނި ނުރޫޅި، ދެމެހެއްޓުމަށްޓަކައި އިތުރަށް މަސައްކަތް ކުރަން އޭނާ ބޭނުންވާ ކަމަށެވެ. އެހެން ނޫން ނަމަ ކިމް އޭނާގެ ފިރިމީހާ ގާތަށް ނުދާނެ ކަމަށެވެ.\nއެ ބަޔާނުގައި އިތުރަށް ބުނެފައިވަނީ ކިމް އާ ގުޅޭގޮތުން ކާންޔޭ ދެއްކި ވާހަކަތަކުން އޭނާއަށް ވަރަށް އަސަރުކޮށްފައިވާ ކަމަށެވެ.\n"ޝިޓްސް ކްރީކް" އާއި "ވޮޗްމެން" އަށް ތާރީހީ ކާމިޔާބެއް


vnews - Naeemaaththa aai medhu amalukuri goiy belumah NIC ah govaalaifi\nނައީމާއްތައާ މެދު އަމަލުކުރިގޮތް ބެލުމަށް އެންއައިސީއަށް ގޮވާލައިފި\nމިދިޔަ ހުކުރުދުވަހުގެރޭ އެމްޑީޕީ ހަރުގެ ކުރިމަތިން ނައީމައްތަ ހައްޔަރު ކޮށްގެން ގެންދަނީ---\nމިދިޔަ ހުކުރު ދުވަހުގެ ރޭ އެމްޑީޕީ ހަރުގެ ކުރިމަތިން ހައްޔަރު ކުރި ނައީމާ މުހައްމަދު (ނައީމާއްތަ)އާ މެދު ފުލުހުން އަމަލުކޮށްފައިވާ ގޮތް ކުށްވެރިކޮށް އެކަން މިހާރުން މިހާރަށް ބެލުމަށް ނޭޝަނަލް އިންޓެގްރިޓީ ކޮމިޝަނަށް އިދިކޮޅު އެމްޑީޕީން ގޮވާލައިފިއެވެ.\nއެމްޑީޕީއިން މިއަދު ނެރުނު ބަޔާނެއްގައި ބުނެފައި ވަނީ، ނައީމާއްތަ ހައްޔަރުކޮށް އަތޮޅުވެހީގައި ބަންދުކޮށްފައިވަނީ އެތަނުގައި މީހުންނާ އިންޓަވިއުކުރުމަށް ހަދާފައި ހުންނަ ތަނެއްގައި ކަމަށާއި ނައީމާއްތަ ހައްޔަރުކުރުމަށްފަހު ފުލުހުންނަށް އެކިފަހަރުމަތިން ގޮވުމުންވެސް ޑިއުޓީގައި ތިބި އެއްވެސް މީހަކު ސަމާލުކަމެއް ދީފައިނުވާ ކަަމަށެވެ. އަދި ފާޚާނާއަށް ދިއުމަށްވެސް ނައީމާއްތަ އެތަނުން ނެރެދީފައިވަނީ އަނެއްދުވަހުގެ ހެނދުނު ކަަމަށާއި ނައީމާއްތަ ހައްޔަރުކުރީ ބިއްލޫރި ޖަހާފައިވާ ތަނެއްގައި ކަމުގައިވާތީ ހެނދުނު އިރުއެރުމާއެކު އެތަނުގެ ހޫނުގަދަކަން އިތުރުވެގެންދިޔަ ކަަމަށް ވެސް އެމްޑީޕީގެ ބަޔާނުގައި ބުނެފައި ވެއެވެ.\nއެމްޑީޕީގެ ބަޔާނުގައި ބުނެފައި ވަނީ، ނައީމާއްތަ ގަވާއިދުން ކާ ބޭސް ފޯރުކޮށްދިނުމަށް ފުލުހުން ހުރަސްއެޅި ކަަމަށާއި ހެނދުނު ނައީމާއްތައްއަށް ހޭލެވުނީ އެކޮޓަރިއަށް ބިދޭސީ2ފިރިހެނަކު އަންހެން ފުލުހަކާ ނުލައި ވަނުމާއެކު ކަމަށެވެ. އަދި ފުލުހުންގެ ބެލުމުގެ ދަށަށް ގެންދާ މީހުންގެ މިފަދަ އަސާސީ ޙައްޤުތަކުން އެމީހުން މަޙްރޫމް ކުރުމަކީ ކަނޑައެޅިގެން ފުލުހުންގެ ޤާނޫނާ ޚިލާފް އަނިޔާވެރި ރަޙުމްކުޑަ ޢަމަލެއް ކަމަށް ވެސް އެމްޑީޕީގެ ބަޔާނުގައި ބުނެފައި ވެއެވެ.\nމީހުން ހައްޔަރުކުުރުމުގައި ފުލުހުން ޢަމަލުކުރަންވީ ގޮތާއި ހައްޔަރުގައި ބެހެއްޓޭ މީހުންނާމެދު ޢަމަލުކުރަންވީ ގޮތްތައް ކަނޑައެޅިފައިވާއިރު އެ އުޞޫލުތަކާ ޚިލާފަށް ކަންކަން ހިނގަމުންދާކަން ތަކުރާރުކޮށް ހައްޔަރީންގެ ކިބައިން ހާމަވާހިނދު، އެފަދަ ކަންކަމާ މެދު ޕޮލިސް ކޮމިޝަނަރާއި ނޭޝަނަލް އިންޓެގްރިޓީ ކޮމިޝަނާއި ހިއުމަން ރައިޓްސް ކޮމިޝަނުން ހިމޭނުންތިބުމަކީ ލަދުވެތި ކަމެއް ކަމަށް ވެސް އެމްޑީޕީން މިއަދު ނެރުނު ބަޔާނުގައި ބުނެފައި ވެއެވެ.\nއުމުރުން 58 އަހަރަށްވުރެ މަތިވެފައިވާ ނައީމާއްތައާއި އަދި އިތުރު ބަޔަކުވެސް ހުކުރު ދުވަހުގެ ރޭ ހައްޔަރުކުރިއެވެ. ނަމަވެސް އެ އެންމެން ވެސް ރޭ ވަނީ ދޫކޮށްލައިފައެވެ.


bolifushi kairin dhiyavi safari adiyah hingahjje,6meehakah hospital gai faruvaa dhenee - One Online\nކޯސްޓު ގާޑުގެ އުޅަނދެއް. ފޮޓޯ އެމްއެންޑީއެފް\nބޮލިފުށި ކައިރިން ދިޔަވި ސަފާރީ އަޑިއަށް ހިނގައްޖެ،6މީހަކަށް ހޮސްޕިޓަލުގައި ފަރުވާ ދެނީ\nސަތާރު މީހުންނާއެކު ބޮލިފުށި ކައިރިން ދަތުރުކުރަމުން ދިޔަ ސަފާރީއެއް ދިޔަވުމުގެ ސަބަބުން އަޑިއަށް ހިނގައްޖެ އެވެ. މި ސަފާރީން ދަތުރުކުރި މީހުންގެ ތެރެއިން ހަ މީހަކަށް ފަރުވާ ދިނުމަށް ހޮސްޕިޓަލަށް ގެންގޮސްފައިވާ ކަމަށް ވެސް ކޯސްޓްގާޑުން ބުނެ އެވެ.\nބޮލިފުށި ކައިރިއަށް ދިޔަވެ އަޑިއަށް ގޮސްފައި ވަނީ "ހޭންޑީ ކްރޫޒް" ކިޔާ ސަފާރީއަކަށެވެ. އެ ހާދިސާގެ ރިޕޯޓު ލިބުނީ މިއަދު ހެނދުނު 8:30 އެހާކަންހާއިރު ކަމަށް އެމްއެންޑީއެފުން ވަނީ ބުނެފަ އެވެ.\nއެ ސަފާރީން ދަތުރުކުރި މީީހުން ކޯސްޓުގާޑަށް ނެގުމުގެ މަސައްކަތްކަތް މިހާރު ކުރަމުން އަންނަ ކަމަށް އެމްއެންޑީއެފުން ވަނީ ބުނެފަ އެވެ. އެމްއެންޑީއެފުން ބުނީ، ސަފާރީގައި ތިބި 17 މީހުންގެ ތެރެއިން ހަ މީހަކަށް ފަރުވާ ދިނުމަށް ހޮސްޕިޓަލަށް ގެންގޮސްފައިވާ ކަމަށެވެ.\nމިއަދު ރާއްޖޭގެ ބަޔަކަށް ބޯކޮށް ވާރޭވެހި ވައިގަދަ ވެ، ކަނޑުތައް ވެސް ގަދަވާނެ ކަމަށް ލަފާކޮށް މޫސުމާ ބެހޭ ގައުމީ އިދާރާ (މެޓް) އޮފީހުން ވަނީ ބައެއް އަތޮޅުތަކަށް އޮރެންޖް އެލާޓް ނެރެފަ އެވެ. އަދި ކަނޑުމަތީގެ ތަފާތު ހާދިސާތަކުގެ މައުލޫމާތު ކޯސްޓްގާޑަށް ލިބެމުންދާ ކަމަށް ބުނެ، ކަނޑުދަތުރުކުރާ ފަރާތްތަކުން މޫސުމަށް ސަމާލުކަން ދިނުމަށް އެމްއެންޑީއެފުން ވަނީ އިލްތިމާސް ކޮށްފަ އެވެ\nގުޅޭ ޓެގު ކޯސްޓްގާޑް އެމްއެންޑީއެފް ކަނޑުމަތީގެ ހާދިސާތައް ރެސްކިއު މޫސުމް ސަފާރީ އުޅަނދު


Trump ah Twitter hulhuvaalaanan: Elon Musk\nޑޮނަލްޑް ޓްރަމްޕް އަދި އީލޮން މަސްކް: ޓްރަމްޕަށް ޓްވިޓާ ހުޅުއްވާލާނެ ކަމަށް މަސްކް ވިދާޅުވި\nއެމެރިކާގެ ކުރީގެ ރައީސް ޑޮލަންޑް ޓްރަމްޕަށް ޓްވިޓާއަށް ނުވަދޭވޭ ގޮތް ހަދައި ބަންދު ކުރުމަކީ ވަރަށް ބޮޑު ގޯހެއް ކަމަށް ޓެސްލާ ކުންފުނީގެ ސީއީއޯ އީލޮން މަސްކް ވިދާޅު ވެއްޖެ އެވެ. އޭނާ ވިދާޅުވީ ޓްވިޓާ ބައްލަވައި ގަތުމަށް ފަހު ޓްރަމްޕްގެ އެކައުންޓް ހުޅުވާލައި ފުރުސަތު ދެއްވާނެ ކަމަށެވެ.\nއީލޮން މަސްކް ޓްވިޓާ 44 ބިލިއަން ޑޮލަރަށް ބައްލައި ގަތުމަށް ހުށަހެޅުއްވި ހުށަހެޅުން ޓްވިޓަރުގެ ބޯޑުން ވަނީ ބަލައިގެންފަ އެވެ. އަދި ހިއްސާދާރުންގެ ރުހުން ވެސް ވަނީ ލިބިވަޑައިގެންފަ އެވެ\nއެކައުންޓްތައް ބްލޮކްކުރުމާ ބެހޭ ގޮތުން ޓްވިޓަރުގެ ފައުންޑަރު ޖެކް ޑޯސީއާ ކުރެއްވި މަޝްވަރާތައް ކާމިޔާބު ކަމަށް ވެސް އީލޮން މަސްކް ވަނީ ވިދާޅުވެފަ އެވެ. ޓްވިޓަރު އެކައުންޓެއް ބަންދު ކުރެވޭ ނަމަ އެ އެކައުންޓަކީ ހަވާލުވާނެ މީހަކު ނެތް އެކައުންޓަކަށް ވާން ޖެހޭ ކަމަށް ވެސް މަސްކް ވިދާޅުވި އެވެ.\nއާންމު އުސޫލުތަކުން ޓްވިޓާ އެކައުންޓެއް ބަންދު ކުރަން ޖެހުމަކީ ކުރެވިގެން ވާނެ ކަމެއް ނޫން ކަމަށް ވެސް މަސްކް ވިދާޅުވި އެވެ. އަދި ކޮންމެހެން އެކައުންޓެއް ބަންދު ކުރަން ޖެހިއްޖެ ނަމަ އެކަމުގައި އޮތް މުހިންމުކަމާ މެދު ބަހުސަކަށް ދާން ފެނިވަޑައި ގަންނަވާ ކަމަށް ވެސް އޭނާ ވިދާޅުވި އެވެ.\nޓްރަމްޕަކީ އެމެރިކާގެ ވަރަށް ބޮޑު ބައެއް ކަމަށް މަސްކް ވިދާޅުވި އެވެ. އޭނާ އަދި ވިދާޅުވީ ޓްރަމްޕްގެ އެކައުންޓް ބަންދު ކުރުމުން ޓްވިޓާއަށް އެ ގެއްލެނީ ވަރަށް ބޮޑު އެއްޗެއް ކަމަށެވެ. އަދި އެއީ ޓްވިޓާއާށް ފައިދާ ވާނެ ގޮތެއް ނޫން ކަމަށް ވެސް ވިދާޅުވި އެވެ.\nޓްރަމްޕް ވިދާޅުވި ގޮތުގައި އޭނާ ދެން ޓްވިޓާއެއް ބޭނުމެއް ނުކުރައްވާނެ އެވެ. އޭނާ ދެން ޚާއްސަވާނީ އޭނާގެ އަމިއްލަ ސޯޝަލް ނެޓްވޯކް، ޓްރުތު ސޯޝަލްއަށެވެ. އޭނާއާ ގުޅުން ހުރި ހުރިހާ ވާކަތަކެއް އުދުހޭނީ އެ ނެޓްވޯކްގައި ކަމަށް ވެސް ވިދާޅުވި އެވެ.\nއީލޮން މަސްކް ޓްވިޓާ ބައްލަވައިގަތް ނަަމަވެސް ދެން އެނބުރި ޓްވިޓާއަށް ދިއުމުގެ އެއްވެސް ޝައުގުވެރިކަމެއް ނެތް ކަމަށް ޓްރަމްޕް ވިދާޅުވި އެވެ.\nއެމެރިކާގެ ރައީސް ޖޯ ބައިޑަން ވެރިކަމާ ހަވާލުވެ ވަޑައިގަތުމަށް ޖެނުއަރީ 20، 2021 ގައި ބޭއްވި ހުވާ ކުރެއްވުމުގެ ރަސްމިއްޔާތަށް ހުރަސްއެޅުމަށް ޓްރަމްގެ ސަޕޯޓަރުން އެމެރިކާގެ ގާނޫން ހަދާ މަޖިލީހުގައި ހިންގި ހަމަނުޖެހުންތަކާ ގުޅިގެން ޓްވިޓާ އާއި ފޭސްބުކް އަދި އިންސްޓާގްރާމުން ޖެނުއަރީ 8، 2021 ގައި ވަނީ ޓްރަމްޕް ބްލޮކް ކޮށްފަ އެވެ\nޓްވިޓާ ޑޮނަލްޑް ޓްރަމްޕް ޕޮލިޓިކްސް + އިލަން މަސްކް


ނަމޫނާ ދޯނީގެ ދަތުރު ފަށަން ޖެހޭ ހިސާބަށް ގައުމުގެ ހާލަތު ހިނގައްޖެ- ސޯބެ - AO News\nނަމޫނާ ދޯނީގެ ދަތުރު ފަށަން ޖެހޭ ހިސާބަށް ގައުމުގެ ހާލަތު ހިނގައްޖެ- ސޯބެ\nމިހާރުގެ ސަރުކާރުން މިވަނީ ލާމަރުކަޒީ ނިޒާމުގެ ބާރު ކަނޑުވާލާ ކައުންސިލްތައް ވަނީ ކަފުންކޮށް ވަޅުލާފައި ކަމަށާއި ނަމޫނާ ދޯނީގެ ދަތުރު އަނެއްކާވެސް ކުރަންޖެހޭ ހިސާބަށް ޤައުމުގެ ހާލަތު ގޮސްފައިވާ ކަމަށް އައްޑޫ ސިޓީގެ މޭޔަރު ޢަބްދުﷲ ޞާދިޤު (ސޯބެ) ވިދާޅުވެއްޖެއެވެ.\nމި މަހުގެ6ވަނަ ދުވަހު ބާއްވާ އިންތިޚާބަށް ކެމްޕެއިން ކުރުމުގެ ގޮތުން ރޭ ހުޅުމީދޫގައި ބޭއްވި ޖަލްސާގައި ސޯބެ ވިދާޅުވީ، ނަމޫނާ ދޯނީގެ ދަތުރު އަލުން ނުކޮށް ރާއްޖެއަށް ފުރިހަމަ ލާމަރުކަޒީ ނިޒާމެއް ހޯދޭނީ ކުރިއަށްއޮތް ލޯކަލް ކައުންސިލް އިންތިޚާބުގައި އެމްޑީޕީގެ ކެނޑިޑޭޓުންނަށް ވޯޓު ދީގެން ކަމަށެވެ.\n“ނަމޫނާ” ދޯންޏަކީ 2006 ވަނަ އަހަރުގެ ނޮވެމްބަރު 10 ވަނަ ދުވަހު، އޭރު ރައްޔިތުންގެ ޚާއްސަ މަޖިލީހުގައި ކުރިއަށްދިޔަ ފެހި ޤާނޫނުއަސާސީގެ މަސައްކަތް އަވަސްކުރުމަށް ގޮވާލައި އެމްޑީޕީން މާލޭގައި ކުރާ މުޒާހަރާއެއްގައި ބައިވެރިވުމަށް އައްޑޫން މީހުން ގޮވައިގެން ދިޔަ ދޯންޏެވެ.\nމި ޖަލްސާގައި ވާހަކަ ދައްކަވަމުން ސޯބެ ވިދާޅުވީ، ސަރުކާރުން ތަރައްޤީގެ ގޮތުގައި ސިފަ ކުރާ ތަރައްޤީގެ އެންމެ ބޮޑެތި މަޝްރޫޢުތައް ފެންނަމުންދަނީ ސަރުކާރުގެ މެޖޯރިޓީ ނެތް ކައުންސިލްތައް ނިސްބަތްވާ ތަންތަނުން ކަމަށެވެ. އަދި އައްޑޫ ސިޓީކައުންސިލްގައި އެމްޑީޕީގެ މެންބަރުން ތިބި ދާއިރާތަކަށް ކަންކަން ކޮށްދެވިފައިވާ ކަމަށާ، ކަންކަން ނުވެ ވަނީ އެމްޑީޕީގެ ޓިކެޓުގައި ހޮވި، ޕީޕީއެމްއަށް ބަދަލުވެވަޑައިގަތް ކައުންސިލަރުގެ ދާއިރާގައި ކަމަށް ސޯބެ ވިދާޅުވިއެވެ.\nއެންވަޔަރަމަންޓް މިނިސްޓަރ ޠާރިޤު އިބްރާހިމް އައްޑޫއަށް ވަޑައިގެން، ކައުންސިލަރުންނަކީ ގޮނޑި ހޫނުކުރަން ތިބޭ ބައެއް ކަމަށް ވިދާޅުވުމުން، އެއީ އައްޑޫ ސިޓީ ކައުންސިލްގައި އިންނެވި ޕީޕީއެމްގެ ކައުންސިލަރަށް ކުރެއްވި މަލާމާތެއް ކަމަށް ޤަބޫލުކުރައްވާ ކަމަށްވެސް ސޯބެ ވިދާޅުވިއެވެ.\nހުޅުމީދޫގައި ރޭ ބޭއްވި މި ޖަލްސާގައި އެމްޑީޕީގެ އިސްވެރިން ވަނީ ބައިވެރިވެފައެވެ.


Hiken Beynun Meehun Kaanvy Dhuvaalaku6Faharu\nއޮކްޓޯބަރ 18, 2018 574 0\nހިކެން ބޭނުން މީހުން ކާންވީ ދުވާލަކު ހަ ފަހަރު\nމާ ބޮޑަށް ފަލަވެގެން ޑޮކްޓަރަށް ދެއްކުމުން ބުނީ ބަރުދަން ލުކޮށް ހިކޭށޭ އެވެ. އެވަގުތު ޑޮކްޓަރު ދެއްކި ވާހަކަތަކަށް ބިރުން ފަހުން އައި ހަފްތާ ހޭދަކުރި ދުވާލަކު އެއް އިރު ކައިގެންނެވެ. ހަފްތާއަކަށް ފަހު ޖެހިގެން އައި ދުވަހު އަނބުރައިގަނެގެން ވެއްޓުނީ އެވެ.\nހޮސްޕިޓަލަށް ގެންދިއުމުން މާބޮޑަށް ހަކުރު ދަށްވީ އޭ ބުނެފައި އައިވީ ފުޅިއެއް ހުސްވުމުން ގެއަށް ފޮނުވާލީ އެވެ. މިއީ އާންމުކޮށް ގިނަ މީހުންނަށް ދިމާވާ މައްސަލަ އެކެވެ. ކުއްލިއަކަށް ކެއުން މަދުކޮށް ބައެއް ބާވަތްތައް ބޭނުންކުރުން ހުއްޓާލުމުން ހަކުރު މަދުވެ އެވެ.\nދާދި ފަހުން އެގްރިކަލްޗަރަލް ޔުނިވާސިޓީ އޮފް އެތެންސްގައި ކެއުމަށް ދެވިހިފައި ފަލަވެފައި ތިބި 47 މީހުން ބޭނުންކޮށްގެން ވަނީ ދިރާސާއެއް ހަދާފަ އެވެ. އެ މީހުންނަކީ ޕްރީ ޑައިބެޓިސް ނުވަތަ ޓައިޕް ޓޫ ޑައިބެޓިސް ހުންނަ މީހުންނެވެ. އެ ދިރާސާގައި ވަނީ އެ މީހުން ދެ ގުރޫޕަކަށް ބަހައި ހަ މަސް ދުވަސް ވަންދެން އެއް ގުރޫޕު މީހުން ދުވާލަކު ހަ އިރު އަދި އަނެއް ގްރޫޕް މީހުންނަށް ދުވާލަކު ތިން އިރު ކާން ދީފަ އެވެ. އަދި ހަ މަސް ދުވަހަށްފަހު ކެއުމުގެ މިންގަނޑު ދެ ގްރޫޕްގެ މެދުގައިވަނީ ބަދަލުކޮށްފަ އެވެ.\nއެ ދިރާސާގެ ނަތީޖާއިން ދައްކާ ގޮތުގައި ދުވާލަކު ހަ އިރު ކައިގެން ތިބޭ މީހުންގެ ލޭގައި ގުލްކޯޒް އަދި ހަކުރު އެންމެ އެކަށީގެންވާ މިންވަރަކަށް އެބަހުރި ކަމަށެވެ. އަދި ދުވާލަކު ތިން އިރު ކައިގެން ތިބޭ މީހުންނަށް ޓައިޕް ޓޫ ޑައިބެޓިސް ޖެހުމުގެ ފުރުސަތު ބޮޑެވެ.\nމީގެ އިތުރުން އެމީހުންގެ ބަރުދަން ލުއިކޮށް އެކަށީގެންވާ މިންވަރެއްގައި ހިފެެހެއްޓުމަށްވެސް އެހީތެރިވެދެ އެވެ. އެ ދިރާސާގައި ހުރިހާ އެންމެނަށްވެސް ކާންދީފައިވަނީ ނިއުޓްރިޝަން އެއް މިންވަރަކަށް ހުންނަ ކާނާ އެވެ.\nއެ ދިރާސާ ހެދުމުގައި ބައިވެރިވި ސިއްހީ މާހިރުން ލަފާދެނީ ބަރުދަން ލުއިކުރަން ވިޔަސް ކެއުމުގެ ވައްޓަފާޅި ބަދަލުކުރާނަމަ ޑޮކްޓަރެއްގެ ލަފަޔާއި އިރުޝާދު ހޯދުމަށެވެ.


Ivumun mahroom vumun badhaludhinumah kuri hukumun bodu badhaleh annaane: Suood - vNews.mv\nއިވުމުން މަހުރޫމްވުމުން ބަދަލުދިނުމަށް ކުރި އަމުރުން ބޮޑު ބަދަލެއް އަންނާނެ: ސުއޫދު\nޝިފްޒާ މުސްޠަފާ 02 August 2019, 19:56\nކުޑަކުއްޖަކަށް ޑޮކްޓަރު ދިން ބޭހުގެ ސަބަބުން އިވުމުގެ ހިއްސުން މަހުރޫމްވުމުން އެ މައްސަލާގައި ސުޕްރީމް ކޯޓުން އިއްވި ހުކުމާ ގުޅިގެން ރާއްޖޭގެ ސިއްހީ ދާއިރާއާ ގުޅުންހުރި ގާނޫނީ ކަންކަމަށް ބޮޑު ބަދަލެއް އަންނާނެ ކަމަށް ކުރީގެ ބަންޑާރަ ނާއިބު ހުސްނުއްސުއޫދު ވިދާޅުވެއްޖެއެވެ.\nސުއޫދު މިހެން ވިދާޅުވީ 2007 ވަނަ އަހަރު ގދ. ތިނަދޫ ހޮސްޕިޓަލުން ތިން އަހަރުގެ ކުއްޖަކަށް ދިން ބޭހެއްގެ ސަބަބުން އެ ކުއްޖާގެ ދެ ކަންފަތުގެ އިވުން ދާއިމީކޮށް ގެއްލުނު މައްސަލާގައި ޑޮކްޓަރުން އިހުމާލުވިކަން ސާބިތުވެ، ބަދަލުގެ ގޮތުގައި 7.1 މިލިއަން ރުފިޔާ ދޭން ދައުލަތުގެ މައްޗަށް ސުޕްރީމް ކޯޓުން ޖުލައި މަހުގެ 25 ވަނަ ދުވަހު ކުރި އަމުރާ ގުޅޭގޮތުން ކުރެއްވި ޓުވީޓެއްގައެވެ.\nސުއޫދު ވިދާޅުވީ ސުޕްރީމް ކޯޓުގެ ފާހަގަކޮށްލެވޭ އެ ހުކުމަކީ ރާއްޖޭގެ ސިއްހީ ދާއިރާއާ ގުޅުންހުރި ގާނޫނީ ކަންކަމަށް ވަރަށް ބޮޑު ބަދަލެއް ގެނުވާނެ ނިންމުމެއް ކަމަށެވެ. ހުކުމުން ފާހަގަކޮށްލެވޭ ކަންކަމަށް އަލިއަޅުވާލައްވައި ސުއޫދު ވިދާޅުވީ މުވައްޒަފުންގެ ފަރާތުން ހިނގާ އިހުމާލުގެ އަމަލުތަކުގެ ޒިންމާ މުއައްސަސާއިން ވެސް ގާނޫނީގޮތުން ނަގަންޖެހޭ އުސޫލު ކޯޓުން ބަލައިގަތް މިއީ ފުރަތަމަ ފަހަރު ކަމަށެވެ.


October mahu MIRA in 390 million rufiyaa balaiganefi\nޖީ.އެސް.ޓީ އަދި ގްރީން ޓެކްސް ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައި\nބީ.ޕީ.ޓީގެ ގޮތުގައި 20.32 މިލިއަން ރުފިޔާ ވަނީ ލިބިފައި\nއެންމެ ބޮޑު އާމްދަނީއެއް ލިބިފައިވަނީ އިންކަމް ޓެކުހުން\nކ. މާލެ | 10 ނޮވެންބަރ 2020 | އަންގާރަ 21:29 | 1,783\nމޯލްޑިވްސް އިންލަންޑް ރެވެނިއު އޮތޯރިޓީ - ޔޫސުފް ސޮފްވާން ރަޝީދު\nއޮކްޓޯބަރު 2020 ގައި މީރާއަށް 390.57 މިލިއަން ރުފިޔާ ބަލައިގަނެފައިވާ ކަމަށް މީރާއިން ހާމަކޮށްފިއެވެ.\nމި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށް ވުރެ 57.9 އިންސައްތަ ދަށް އަދަދެެއް ކަމަށް މީރާއިން ބުންޏެވެ.\nމީރާއިން މައުލޫމާތުދޭ ގޮތުގައި، އޮކްޓޯބަރު 2019 ގައި ލިބުނު އާމްދަނީއާ އަޅާބަލާއިރު އޮކްޓޯބަރު 2020 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިޞާދީ ހަރަކާތްތައް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމެވެ. މިގޮތުން، ޖީ.އެސް.ޓީ އަދި ގްރީން ޓެކްސް ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ.\nއޮކްޓޯބަރު 2020 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 63.3 އިންސައްތަ ނުވަތަ 247.42 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައި ވަނީ އިންކަމް ޓެކުހުންނެވެ. އެއީ 13.4 އިންސައްތަ ނުވަތަ 52.39 މިލިއަން ރުފިޔާއެވެ.\nމީގެ އިތުރުން، ބީ.ޕީ.ޓީގެ ގޮތުގައި 20.32 މިލިއަން ރުފިޔާ، ރެސިޑެންޓް ޕަރމިޓްގެ ގޮތުގައި 18.54 މިލިއަން ރުފިޔާ، ވެހިކަލް ފީގެ ގޮތުގައި 9.34 މިލިއަން ރުފިޔާ، އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 42.56 މިލިއަން ރުފިޔާ ހިމެނެއެވެ. އޮކްޓޯބަރު 2020 ގައި ބަލައިގަނެފައިވާ އާމްދަނީގެ ތެރޭގައި 4.68 މިލިއަން އެމެރިކާ ޑޮލަރު ހިމެނޭ ކަމަށްވެސް މީރާއިން ބުންޏެވެ.


Ooredoo in NEOC ahntubation box thakeh hadhiyaa koffi\nއުރީދޫ މޯލްޑިވްސްއިން މިއަދު 50 އިންޓިބޭޝަން ބޮކްސް ނެޝަނަލް ޑިޒާސްޓަރ މެނޭޖްމެންޓް އޮތޯރިޓީއ (އެންއީއޯސީ) އަށް ހަދިޔާކޮށްފިއެވެ.\nއުރީދޫން ބުނިގޮތުގައި މި އިންޓިއުބޭޝަން ބޮކްސްތަކަކީ ކޯވިޑް 19 އާއި ދެކޮޅަށް ކުރީ ސަފުގައި މަސައްކަތް ކުރަމުންދާ ސިއްހީ ދާއިރާގެ ބޭފުޅުންނަށް ސަލާމަތްތެރިކަން ހޯދުމަށް އެޅޭނެ އިތުރު ފިޔަވަޅެކެވެ. އަދި ސިއްހީ ދާއިރާގައި މަސައްކަތް ކުރައްވާ ބޭފުޅުންގެ ސަލާމަތާއި ރައްކާތެރިކަން ގާއިމްކުރުމަށް އަޅަންޖެހޭ ފިޔަވަޅުތަކާއި، ބޭނުންވާ ވަސީލަތްތަކާއި އާލާތްތައް ހޯދިފަ ހުރުމީ، މިފަދަ ހާލަތެއްގައި އެންމެ މުހިންމު ކަންކަމުގެ ގޮތުގައި އެ ކުންފުނިން ދެކެ އެވެ.\nއިންޓިއުބޭޝަން ބޮކްސްއަކީ ކޯވިޑް 19 އަށް ފައްސިވެފައިވާ ބަލިމީހުންނަށް އިންޓިއުބޭޝަންގެ ޕްރޮސީޖަރ ކުރިޔަށްދާ ވަގުތު ބަލި މީހާއާއި ހިދުމަތްދޭ ފަރާތް ވަކިކޮށްލުމަށް ދާދި ފަހުން ޓައިވާންގައި ތައްޔާރުކުރެވިފައިވާ އެތެރެފެންނަ ޕޮލިކާބޮނޭޓް ފޮށިތަކެކެވެ. އިންޓިއުބޭޝަން ޕްރޮސީޖަރ އަކީ އަނގައިން ނުވަތަ ނޭފަތުން ޓިއުބެއް މެދުވެރިކޮށް ވެންޓިލޭޓަރަކާއި ގުޅާލުމަށް ނޭވާލާ ހޮޅި ހުޅުވާލުމެވެ. މި ޓިއުބް ގުޅާ ވަގުތު ބަލި މީހާގެ ހަށިގަނޑުން ގޭސް ނުވަތަ ފެން ބޭރުވެގެން ދާނެއެވެ. އެހެންކަމުން އިންޓިއުބޭޝަން ޕްރޮސީޖަރ ކުރިއަށްދާ ވަގުތަކީ ޕްރޮސީޖަރ ހައްދަވާ ބޭފުޅާއަށް ވައިރަސް އާއި ކޮންޓެކްޓް ވުމުގެ ފުރުސަތު ބޮޑު ވަގުތަކަށްވުމާއިއެކު، މި އިންޓިއުބޭޝަން ބޮކްސް ގެ ބޭނުންތެރިކަން މި ފަދަ ހާލަތެއްގައި ނުހަނު މުހިންމެވެ. ޓައިވާންގެ މި އުފެއްދުން މެޓަލް ސައިންސްއިންވަނީ އައި.ޖީ.އެމް.އެޗް ގެ ސިއްހީ މާހިރުންނާ ގުޅިގެން ރާއްޖޭގެ ސިއްހީ މާހައުލާ ގުޅޭގޮތަށް ޕްރޯޓޯ ޓައިޕްއެއްގެ ގޮތުގައި ތައްޔާރުކޮށްފައެވެ.\n“ކުރީ ސަފުގައި މަސައްކަތް ކުރަމުންދާ އެންމެހާ ބޭފުޅުން، ހާއްސަކޮށް ސިއްހީދާއިރާގައި މަސައްކަތްކުރަމުން ދާ ބޭފުޅުންގެ ސަލާމަތާއި ރައްކާތެރިކަން ގާއިމްކުރުމަކީ ކޯވިޑް 19 ފެތުރުން ހުއްޓުވުމަށް މިވަގުތު އެންމެ މުހިންމު އިސްކަމެއް ދޭންޖެހޭ ކަމެވެ. މި ކަންކަން ފުރިހަމަކުރުމުގައި އެއްބާރުލުންދިނުމަކީ އެންމެންގެވެސް ޒިންމާއެއް ކަމުގައި ދެކިގެން، މިއަދު މި ހަދިޔާކުރެވުނު އިންޓިއުބޭޝަން ބޮކްސްތަކާއިއެކު ސިއްހީދާއިރާގައި މަސައްކަތްކުރާ ބޭފުޅުންނަށް އިތުރު ރައްކާތެރިކަމެއް ލިބި، ހިދުމަތް ދިނުމުގައި އާހިތްވަރެއް ލިބިގެންދާނެކަމަށް އުންމީދުކުރަމެވެ. މި ވަގުތަށް ވަރަށް މުހިންމު އާލާތެއްކަމަށް ވާ މި އިންޓިއުބޭޝަން ބޮކްސްތައް ހޮސްޕިޓަލްތަކަށް ވީ އެންމެ އަވަހަށް ހަވާލު ކުރުމަށްޓަކައި މެޓަލް ސައިންސް އިން ބާރު ސްޕީޑެއްގައި ކުރެއްވި މަސައްކަތަށް އުރީދޫގެ ނަމުގައި ފަށްފަށުން ޝުކުރު އަދާކުރަން.” އުރީދޫގެ އެކްޓިންގް ޗީފް ކޮމާރޝަލް އޮފިސަރ، ހުސެއިން ނިޔާޒް ވިދާޅުވިއެވެ.\nރައީސް އޮފީސް، ނޭޝަނަލް އެމަރޖެންސީ އޮޕަރޭޝަންސް ސެންޓަރ (އެންއީއޯސީ) އަދި ހެލްތް ޕްރޮޓެކްޝަން އޭޖެންސީ (އެޗްޕީއޭ) އަދި ސަރުކާރުގެ އެހެން އިދާރާތަކާއި ގުޅިގެން އުރީދޫ މޯލްޑިވްސްއިން ދަނީ މި ޕެންޑެމިކް އާއި ދެކޮޅަށް ގައުމީ ފެންވަރުގައި ކުރެވެމުންދާ އެންމެ މުހިންމު މަސައްކަތްތަކަށް ބޭނުންވާ އެހީތެރިކަން ފޯރުކޮށްދެމުންނެވެ. މިގޮތުން، ދާދި ފަހުން އުރީދޫ ގްރޫޕް އާއި އުރީދޫ މޯލްޑިވްސް އިން ވަނީ ކޯވިޑް-19 އާއި ދެކޮޅަށް ރާއްޖެއިން ކުރަމުންދާ މަސައްކަތަށް އެއްބާރުލުން ދިނުމުގެ ގޮތުން، 2.5 މިލިއަން ރުފިޔާގެ އެހީތެރިކަން ފޯރުކޮށްދީފައެވެ. މީގެ އިތުރުން، އުރީދޫއިން ދަނީ އިންޓަނެޓް ކަނެކްޝަންގެ އެހީތެރިކަމާއި، ކޮވިޑް-19 އާއި ގުޅޭ ހޭލުންތެރިކަމުގެ މައުލޫމާތު އާންމުންނަށް ފޯރުކޮށްދިނުމާއި، އޮންލައިންކޮށް ކިޔަވާދިނުމަށާއި ސިއްހީ ދާއިރާ އަދި ވިޔަފާރިތަކަށް ބޭނުންވާ ޑިޖިޓަލް ޚިދުމަތްތައް ފޯރުކޮށްދެމުންނެވެ. އުރީދޫގެ ކަސްޓަމަރުންނަށް މިދުވަސްވަރު ދިމާވާދަތިތަކަށް ލުޔެއް ހޯދާދިނުމުގެ ގޮތުން ސްޕެޝަލް އޮފަރއެއްގެ ގޮތުގައި ހިލޭ ޑޭޓާގެ އިތުރުން ހާއްސަ ޕޭމަންޓް ޕްލޭންތަކެއްވެސް ވަނީ ތައާރަފް ކުރެވިފައެވެ.


SunOnline: Bodu chutty gai dhaanvee Visa nagan nujehey gaumuthakah!\nއަހުމަދު ޖައިޝަން 18 Nov 2019, 09:13\nސްކޫލުތައް ބަންދުވެ އަހަރީ ބޮޑު ޗުއްޓީގެ ވަގުތު ޖެހުނީއެވެ. މާލެއާއި ރަށްރަށުގައި ތިބި ފަރާތްތަކުން އެކި ތަންތަނަށް އުދުއްސައިގަންނަންވި ދުވަސްވަރެވެ. އާންމުކޮށް ގޮސް ނޫޅޭ ތަނަކަށް ޗުއްޓީއަށް ދާ މީހުންވެސް މަދެއް ނޫނެވެ. އެގޮތުން ރާއްޖެއިން ބޭރަށް ޗުއްޓީއަށް ދަތުރުކުރާ މީހުންގެ އަދަދު އަންނަނީ ކޮންމެ އަހަރަކު އިތުރުވަމުންނެވެ. ޗުއްޓީ ދާ ފަރާތްތަކަށް ވިސާ ނުލާ ގައުމަކަށް ދެވުމަކީ ވަރަށް އުފާވެރި ހަބަރަކަށް ވާނެއެވެ. ވިސާ ނުލާ ދެވޭ ގައުމުތަކުގެ އަދަދުތައް އިތުރުވަމުން ދިޔުމަކީ އާންމުންނަށް ލިބިގެންދާނެ ވަރަށް ބޮޑު ހިތްހަމަޖެހުމަކަށް ވާނެއެވެ.\nފޮރިން މިނިސްޓަރު އަބްދުﷲ ޝާހިދު މޮރޮކޯއަށް ކުރެއްވި ރަސްމީ ދަތުރުފުޅުގައި ދެގައުމުގެ ދެމެދުގައި މަޝްވަރާކޮށް ހާއްސަ އެއްބަސްވުމަކަށް ވަނީ އައިސްފައެވެ. އެއީ ވިސާ އާ ނުލާ ރާއްޖެއިން މޮރޮކޯއަށް ދެވޭގޮތް ހެދުމެވެ. އެއާއެކު ވިސާއާ ނުލާ ދަތުރުކޮށްލުމަށް ދާދި ފަހުން ހަމަޖެއްސި ގައުމުތަކުގެ އަދަދު ވަނީ ހަތަރަކަށް އަރާފައެވެ. އެއީ މޮރޮކޯގެ އިތުރުން ތައިލެންޑާއި ޔުނައިޓެޑް އަރަބް އެމިރޭޓްސް (ޔޫއޭއީ) އަދި ރަޝިއާއެވެ.\nއަލަށް ހަމަޖެހުނު ހިދުމަތާއެކު މާބޮޑެތި ދަތިތަކާ ނުލާ "ވިސާ ފްރީ"ކޮށް ދަތުރުކޮށްލުމަށް ހަތަރު ގައުމަކުން ދޮރުތައް ހުޅުވިއްޖެއެވެ. ޗުއްޓީ ހޭދަކޮށްލުމަށް އާ ޑެސްޓިނޭޝަންތަކެއް ހަމަޖެހިއްޖެއެވެ. އެހެންކަމުން މިފަހަރު ޗުއްޓީ ހޭދަކޮށްލާނީ ކޮންތަނެއްގައި ހެއްޔެވެ؟\nބެންކޮކްގެ ގްރޭންޑް ޕެލަސް --- ފޮޓޯ : ބެންކޮކް ޑޮޓް ކޮމް\nރާއްޖެއިން ތައިލެންޑުގެ ވެރި ރަށް ބެންކޮކް އަށް\nތައިލެންޑުގެ ވެރި ރަށް ބެންކޮކް އަކީ ދިވެހިންނަށް މިހާރު ވަރަށް މަގުބޫލު މަންޒިލެކެވެ. ގިނަ ބަޔަކު ޗުއްޓީއަށް އަދި ވިޔަފާރިއަށްވެސް ގިނައިން ގޮސް އުޅޭ އެއްތަނަކީ ބެންކޮކެވެ. މި ލިސްޓުގައި ހިމެނޭ އެންމެ އަގުހެޔޮ މަންޒިލަކީވެސް ތައިލެންޑެވެ. ބެންކޮކަށް ގޮސް ކުރެވިދާނެ ބައިވަރު ކަންތައް އެބަހުއްޓެވެ.\n· ގްރޭންޑް ޕެލަސް އަށް ޒިޔާރާތްކޮށްލުން\n· "ސްކައި ޓްރެއިންސް"ގައި ދަތުރުކޮށްލުން\n· ޗަތުޗަކް މާރުކޭޓުން ބާޒާރުކޮށްލުން\n· ސިއާމް ޕެރަގަން އިން ހުއްޓާ ނުލާ ވިޔަފާރިކުރުން\n· ބެންކޮކްގެ ނޭޝަނަލް މިއުޒިއަމްއަށް ޒިޔާރާތްކޮށްލުން\nބެންކޮކް ތަފާތު ގޮތްގޮތަށް ދެވިދާނެއެވެ. އެގޮތުން.\nއެންމެ ހެޔޮ ދަތުރުގެ އަގު އުޅޭނީ މީހަކަށް ދެކޮޅަށް ގާތްގަނޑަކަށް 380 ޑޮލަރަށެވެ.\nމޮރޮކޯގެ ބިން ޔޫސުފް މަދްރަސާ --- ފޮޓޯ : ޓައިމް ޓްރެވެލް\nމާލެއިން މޮރޮކޯގެ ސިޓީ މަރަކޭޝް އަށް\nމޮރޮކޯއަކީ ދިވެހިންނަށް ވިސާއަކާ ނުލާ ދަތުރުކުރެވޭނެ ގޮތަށް ހަމަޖެއްސި އެންމެ ފަހުގެ ގައުމެވެ. ވިސާއާ ނުލާ ދަތުރުކުރެވޭ ގޮތް ހަމަޖެހުމުން މޮރޮކޯއަށް ދަތުރުކުރާ ފަރާތްތައް އިތުރުވެގެން ދިޔުމަކީ އެކަށީގެންވާ ކަމެކެވެ. މޮރޮކޯގައި ކުރާނީ ކޮން ކަމެއް؟\n· ބިން ޔޫސުފް މަދްރަސާ ބަލާލަން ދިޔުން\n· މޮރޮކޯގެ ލޯކަލް ކެއުންތައް ކައްކާ ކްލާހެއް ނެގުން\n· ހޮޓް އެއާ ބެލޫންއެއްގައި ދަތުރުކޮށްލުން\n· މަދީނާގެ ރީތިކަން ތަޖުރިބާކޮށްލުން\n· ހައްމާމް އަށް ގޮސްލުން\nމޮރޮކޯއަކީ ހަމަ އިންސްޓަގްރާމުގެ ފީޑަށް ތައްޔާރުކޮށްފައިވާ ތަނެއް ކަހަލައެވެ. އެހާމެވެސް ރީއްޗެވެ.\nމޮރޮކޯއަށް ކުރަން ޖެހޭ ދަތުުރު ދިގުވާނެއެވެ. އެންމެ ހެޔޮ އަގުގައި މިދުވަސްކޮޅު ދެކޮޅަށް މީހަކަށް ގާތްގަނޑަކަށް 1،200 ޑޮލަރު އަރާނެއެވެ. އެންމެ އަގުހެޔޮކޮށް ކުރާ ދަތުރަކީ ޓްރާންސިޓުކޮށް ކުރާ ދަތުރަކަށް ވުމުން އެ ދަތުރަށް 20 ގަޑިއިރު ހޭދަވާނެއެވެ.\nދުބާއީގެ ކްރީކް ސަރަހައްދު --- ފޮޓޯ : ބާޔޫ\nރާއްޖެއިން ޔޫއޭއީގެ ސިޓީ ދުބާއީ އަށް\nދުބާއީއަކީ ދިވެހިންނާ އެކުވެރި ތަނެކެވެ. އަދި ހާއްސަކޮށް ވިޔަފާރިވެރިންގެ ދަތުރުތަކަށް ދުބާއީއަކީ ވަރަށް މަގުބޫލުތަނެކެވެ. އެތަނަށް ޗުއްޓީއަށް ދިޔަ ނަމަވެސް ކުރެވޭނެ ގިނަ ކަންތައް ހުންނާނެވެ.\n· ދުނިޔޭގައި މިހާތަނަށް ހަދާފައިވާ އެންމެ އުސް އިމާރާތް ބަލާލުން\n· ކޮސްވާހާ ބޮޑު ޝޮޕިން މޯލުން ވިޔަފާރިކޮށްލުން\n· ދުބާއީ ކްރީކް އަށް ގޮސްލުން\n· ހަނަފަސް ސަހަރާއަށް ގޮސްލުން\n· ތާރީހީ "އަލް ފަހީދީ" އަވަށަށް މަޑުކޮށްލުން\nރާއްޖެއިން ދުބާއީއަށް ޑައިރެކްޓުކޮށް ގެންގޮސްދޭނެ ތަފާތު ފްލައިޓުތައް ހުންނާނެއެވެ. މާލެއިން ދުބާއީއަށް މިދުވަސްކޮޅުގެ އެންމެ އަގުހެޔޮ ފްލައިޓުތަކަށް އުޅެނީ ދެކޮޅަށް ގާތްގަނޑަކަށް 510 ޑޮލަރެވެ.\nމޮސްކޯގައި ހުންނަ ސެއިންޓް ބޭޒިލްސް ކެތީޑްރަލް --- ފޮޓޯ : ނެޓްޖިއޯ\nރާއްޖެއިން މޮސްކޯ އަށް\nރަޝިއާގެ ކޮސްމޯޕޮލިޓަން ކެޕިޓަލް ކަމަށްވާ މޮސްކޯއަކީ ބަލާލަން ރީތި އެތައް ތަނެއް ހުރި ތަނެކެވެ. އަދި މޮސްކޯގައި ކުރެވޭނެ ގިނަ ކަންތައްތަކެއް އެބަހުއްޓެވެ.\n· މޮސްކޯގެ މެޓްރޯގެ ޓުއާއެއްގައި ބައިވެރިވުން\n· މޮސްކޮވާ ކޯރުން ދަތުރުކޮށްލުން\n· ބަންކަރު 42 އަދި ކޯލްޑް ވޯގެ ޓުއާއެއް ނެގުން\n· ސެއިންޓް ބޭޒިލް ކެތީޑްރަލް ބަލާލަން ދިޔުން\n· މޮސްކޯވްސްކީ މެޓްރޯޕޮލިޓަން ބަލާލުން\nމާލެއިން މޮސްކޯއަށް، ރަޝިއަން އެއާލައިންގައި ޑައިރެކްޓް ފްލައިޓުގައި ދަތުރުކުރެވޭނެއެވެ. މިދުވަސްކޮޅުގެ އެންމެ އަގުހެޔޮ ޓިކެޓުތަކުގެ އަގު އުޅެނީ މީހަކަށް ދެކޮޅަށް ގާތްގަނޑަކަށް 755 ޑޮލަރުގައެވެ.


Thilavathuge Sajidha | Dhiislam\nތިލާވަތުގެ ސަޖިދަ ކުރުމުގައި ޠަހާރަތު ޝަރުޠުވެގެން ނުވާކަމަށާއި ސަޖިދައިން ތެދުވެ ސަލާމް ދިނުމާއި، ތަކްބީރު ކިއުމެއް ނުވާ ކަމުގައި، ޢިލްމުވެރިންގެ އަރިހުން އައިސްފައިވާ ބަސްފުތަކަކީ އެންމެ ޞައްޙަ ބަސްކަމަށް عبد العزيز بن باز ވިދާޅުވެފައިވެއެވެ.\nމާތް ﷲ އެދެބަފައި ކަލުންނަށް ރުއްސުންލެއްވި އިބުނު ޢުމަރު ވިދާޅުވެފައިވަނީ ނަމާދުގައި ތިލާވަތުގެ ސަޖިދަ ކުރާކަމުގައިވާނަމަ ސަޖިދައަށް ދަމުންނާއި ސަޖިދައިން ތެދެވަމުން ތަކްބީރު ކިޔަންވާނެއެވެ. އެއީ ކީރިތި ނަބިއްޔާ އެގޮތަށް ޢަމަލު ކުރައްވާފައިވާތީއެވެ. އެކަލޭގެފާނު ޙަދީޘް ކުރައްވާފައިވަނީ "صلُّوا كما رأيتموني أصلي" "ތިމަންކަލޭގެފާނު ނަމާދު ކުރައްވަނިކޮށް ތިޔަބައި މީހުންނަށް ފެނުނު ގޮތަށް ތިޔަބައި މީހުން ނަމާދު ކުރާށެވެ"\nނަމާދުގެ ސަޖިދައިގާ ކުރާ ދުޢާތަކާއި ޛިކުރުތައް ތިލާވަތުގެ ސަޖިދާގައި ވެސް ކުރެވޭނެ ކަމަށް ޢިލްމުވެރިން ޙަދީޘްގެ ޢާންމު މާނައަށް ބައްލަވައި ވިދާޅުވެފައި ވެއެވެ. މިސާލަކަށް (اَلَّلهُمَّ لَكَ سَجَدتُ، وَبِكَ آمَنْتُ، وَلَكَ أَسْلَمْتُ، سَجَدَ وَجْهِي لِلَّذِيْ خَلَقَهُ وَصَوَّرَهُ وَشَقَّ سَمْعَهُ وَبَصَرَهُ بِحَوْلِهِ وَقُوَّتِهِ، تَبَارَكَ الله أَحْسَن الْخَالِقِيْنَ) އިމާމުމުސްލިމު އެކަލޭގެފާނުގެ ޞަޙީހުގައި ބަޔާން ކުރައްވާފައި ވެއެވެ. "ކީރިތި ރަސޫލާ ކުރިން މިއިޝާރަތް ކުރި ޛިކުރު ސަޖިދާގައި ވިދާޅުވެއެވެ."\nނަމާދުގެ ސަޖިދައިގާ ކުރާ ދުޢާތަކާއި ޛިކުރުތައް ތިލާވަތުގެ ސަޖިދާގައި ވެސް ކުރެވޭނެ ކަމަށް ޢިލްމުވެރިން ބަޔާން ކުރައްވާފައިވާ އިރު، ތިލާވަތުގެ ސަޖިދަ ކުރައްވާއިރު ކީރިތި ރަސޫލާ އަންނަނިވި ދުޢާ ވިދާޅުވާ ކަމަށް ވެސް ވާރިދުވެފައިވެއެވެ.\n(اَللَّهُمَّ اكْتُبْ لِيَ بِهَا عِنْدَكَ أَجْرًا، وَامْحُ عَنِّي بِهَا وِزْرًا، وَاجْعَلْهَا لِيَ عِنْدَّكَ ذَخْرًا، وَتَقَبَّلْهَا مِنِّي كَمَا تَقَبَّلْتَهَا مِنْ عَبْدِكَ دَاودُ عَلَيْهِ السَّلَامُ)\nނަމާދުން ބޭރުގައި ތިލާވަތުގެ ސަޖިދައަކީ ސުނަތެކެވެ. ވާޖިބެއް ނޫނެވެ. އެއީ ކީރިތި ރަސޫލާ ޙަދީޘް ކުރެއްވިކަމަށް، ޒައިދު ބުނު ޘާބިތާއި، ޢުމަރުގެފާނުގެ އަރިހުން މިކަން ދަލީލުކޮށްދޭ ޙަދީޘްތައް ރިވާވެގެން އައިސްފައިވާތީއެވެ.\nޑރ. މޫސާ އަންވަރު ހަސަން 12 ގަޑިއިރު ކުރިން


Dhiraagu aai women in tech maldives gulhigen “Django Girls Male'” workshop eh\nދިރާގާއި ވިމެން އިން ޓެކް ގުޅިގެން 'ޖެންގޯ ގާލްސް މާލެ' ނަމުގައި ވޯކްޝޮޕެއް\nދިރާގުން މީގެ ކުރިން ބޭއްވި "ގާލްސް ޓު ކޯޑް" ޕްރޮގްރާމްގެ ތެރެއިން -- ފޮޓޯ: ދިރާގު\nޓެކްނޮލޮޖީ ދާއިރާގައި އަންހެނުންގެ ބައިވެރިވުން އިތުރުކުރުމަށް ދިރާގާއި ވިމެން އިން ޓެކް މޯލްޑިވްސް ގުޅިގެން ކުރިއަށް ގެންދާ ހަރަކާތްތަކުގެ ތެރެއިން 'ޖެންގޯ ގާލްސް މާލެ' ނަމުގައި ވޯކްޝޮޕެއް ހިންގުމަށް ހަމަޖެހިއްޖެ އެވެ.\nހަފްތާ ބަންދުގައި ބާއްވާ މި ވޯކްޝޮޕް ހާއްސަ ކޮށްފައިވަނީ 16 އަހަރުން މަތީގެ އަންހެން ބައިވެރިންނަށެވެ.\nދިރާގުން ބުނީ، ޖަނަވަރީ ގައި ޖެންގޯ ގާލްސް މާލެ ވޯކްޝޮޕުގައި ޕައިތަން އަދި ޖެންގޯ ފްރޭމްވޯކު ބޭނުންކޮށްގެން ވެބްސައިޓް ހަދަން ދަސްކޮށްދޭނެ ކަމަށެވެ. ވޯރކްޝޮޕްގައި ކޯޗުންގެ ގޮތުގައި ހަރަކާތްތެރިވާނީ ވިމެން އިންޓެކް މޯލްޑިވްސް އިން 2019 ގައި ހިންގި ޖެންގޯ ކޯޗުން ތައްޔާރުކުރުމުގެ ޕްރޮގްރާމްގެ ބައިވެރިންނެވެ. 'ޖެންގޯ ގަލްސް މާލެ' ގެ ބައިވެރިން ވެބްސައިޓްސްތައް ހަދާނީ ކޯޗުންގެ އިރުޝާދާއެކުގައި ކަމަށް ދިރާގުން ބުނެ އެވެ.\nމި ވޯކްޝޮޕްއަކީ ދުނިޔޭގެ އެކި ހިސާބުތަކުގައި އަންހެންކުދިންނަށް ކޯޑު ކުރަން ދަސްކޮށްދިނުމަށް ހިލޭ ސާބަހަށް މަސައްކަތްކުރާ ޖަމްއިއްޔާ ޖެންގޯ ގާރލްސްގެ ވޯކްޝޮޕެކެވެ.\nދިރާގާއި ވިމެން އިން ޓެކް މޯލްޑިވްސް ގުޅިގެން ޓެކްނޮލޮޖީގެ ދާއިރާގައި އަންހެނުން ބާރުވެރި ކުރުމާއި އުފެއްދުންތެރިކަން އިތުރުކުރުމަށްޓަކައި 'ގަލްސް ޓު ކޯޑް' ނަމުގައި އަންހެންކުދިންނަށް ކޯޑުކުރަން ދަސްކޮށްދޭ ސީރީސް ޕްރޮގްރާމެއް ވެސް ވަނީ ފަށާފަ އެވެ. އެގޮތުން މިދިޔަ އަހަރު މީގެ ފުރަތަމަ ޕްރޮގްރާމު ފުވައްމުލައް ސިޓީގައި ބޭއްވި އެވެ. އަދި މި ފަދަ އިތުރު ޕްރޮގްރާމްތައް ރާއްޖޭގެ އެހެން ސަރަހައްދުތަކުގައި ހިންގުމަށްވެސް ވަނީ ރޭވިފަ އެވެ.


Samaaluvey, vagunge hamalaa bodethi viyafaarithakah!?\nސަމާލުވޭ، ވަގުންގެ ހަމަލާ ބޮޑެތި ވިޔަފާރިތަކަށް!؟\nމި ދުވަސްވަރަކީ ވައްކަމުގެ ބޮޑެތި މައްސަލަ ތަކެއް ފެންމަތިވެފައިވާ ދުވަސްވަރެކެވެ. ހާއްސަކޮށް ބޮޑެތި ވިޔަފާރިތަކަށް ވަގުންގެ "ހަމަލާ" އަމާޒުވަމުންދާކަން ފާހަގަ ކުރެ އެވެ. އެގޮތުން މިދިޔަ މަހާއި މިމަހުގެ މިހާތަަން ބަލާއިރު ބޮޑެތި ވައްކަންތައް ކޮށްފައިވެ އެވެ.\nމި ދުވަސްވަރު ހިނގާފައިވާ ބޮޑެތި ވައްކަންތަކުގެ ތެރޭގައި ކުރީގެ ރައިވެރިޔާ ހުރިތަނުގައި ހުންނަ މޯލްޑިވިއަންގެ އޮފީސް ފަޅައިލުން ހިމެނެ އެވެ. މި ބޮޑު ޖަރީމާގައ 500،000 އެއްހާ ރުފިޔާ ވަގަށް ގެނެސްގޮސްފައިވެ އެވެ. މީގެ އިތުރުން ފެންމަތި ވެގެން ދިޔައީ މާލޭގެ ބުކްޝޮޕެއް ފަޅައިލި ހަބަރެވެ. މި ވައްކަމުގައި 50،000ރ. ވަރު ވަގަށް ގެންދިޔަ އެވެ. މީގެ އިތުރުން ދެން ފެންމަތި ވެގެން ދިޔައީ އިމިގްރޭޝަނުން ކުރި ބޮޑެތި ވައްކަށް ތަކެވެ.\nމި ވައްކަންތަކުގެ ތެރެއިން ގިނަ ދެ ވައްކަމެއް ކޮށްފައިވަނީ އެ ވިޔަފާރީގައި ފާރައަށް ބަހައްޓާފައި ހުންނަ ސެކިއުރިޓީ ގާޑު ބަނދެފަ އެވެ. އެގޮތުން މޯލްޑިވިއަން އިން ވައްކަންކުރީ ސެކިއުރިޓީ ގާޑުގެ އަތްފައި ބަނދެފަ އެވެ. މިފަދަ އެހެން ހާދިސާއެއް ރޭވެސް މިވަނީ ހިނގާފަ އެވެ.\nމާލޭގައި ހުންނަ އުރީދޫގެ އޮފީސް ރޭގެ ވަގުތެއްގައި މިވަނީ ފަޅާލާފަ އެވެ.\nއެ ކުންފުނީގެ އޮފިޝަލަކު ވިދާޅުވީ ވައްކަން ކޮށްފައިވަނީ ރޭގެ ވަގުތެއްގައި ކަމަށާއި، އެކަން ކޮށްފައިވަނީ ގާޑު ބަނދެފައި ކަމަށެވެ.\n"ސެކިއުރިޓީއަށް ހުރި ގާޑު ބަނދެފައި އެކަން ކުރީ،" އޮފިޝަލް ވިދާޅުވި އެވެ.\nނަމަވެސް އުރީދޫއިން ވަގުން ގެންދިޔައީ ކިހާ ރުފިޔާއެއް ކަމެއް އަދި ނޭނގެ އެވެ.\nކޮންމެއަކަށް ވަގުންގެ ލޯ މިވަނީ ބޮޑެތި ވިޔަފާރިތަކާ ދިމާލަށް އަމާޒުވެފަ އެވެ. އެހެންކަމުން މިއީ ވިޔަފާރިވެރިންނާއި ފުލުހުން ސަމާލުވާން ޖެހޭ ސީރިއަސް މައްސަލަ އެކެވެ.\nއުރީދޫ ޝޮޕް.--ފޮޓޯ: ވީނިއުސް\nއުރީދޫ އީކޮމާސް ޕްލެޓްފޯމަށް އަހަރެއް\nއުރީދޫގެ "އަތޮޅު ދުވުން" ވާޗުއަލްކޮށް\nއުރީދޫ ރާއްޖޭގައި ހިދުމަތް ދޭތާ 15 އަހަރު\nއުރީދޫ އެމްފައިސާ އިން 3000ރ ލިބޭ އޮފާއެއް\nރަށު ކަރަންޓީނަށް ދެވޭނެ ފަސް ޝަރުތެއް


Kuda kuhjakaa behunu kamuge thuhumathah filmee thari Yunaan ge dhemafirin ge massala thahugeegu kuranee | Wathan.mv ކުޑަކުއްޖަކާ ބެހުނުކަމުގެ ތުހުމަތަށް ފިލްމީ ތަރި ޔުނާންގެ ދެމަފިރިންގެ މައްސަލަ ތަހުގީގުުކުރަނީ | Wathan.mv\nކުޑަކުއްޖަކާ ބެހުނުކަމުގެ ތުހުމަތަށް ފިލްމީ ތަރި ޔުނާންގެ ދެމަފިރިންގެ މައްސަލަ ތަހުގީގުުކުރަނީ\nވަކި ބައެއްގެ ނަން ހާމަ ނުކޮށް ފުލުހުން ބުނީ ހުޅުމާލޭގައި އުމުރުން 15 އަހަރުގެ ފިރިހެން ކުއްޖަކާ އެކު ގަދަކަމުން ބަދުއަހުލާގީ އަމަލު ހިންގިކަމުގެ މައްސަލައެއް އިއްޔެ ހުށަހެޅުމާ ގުޅިގެން އެކަން ތަހުގީގުކުރަމުން އަންނަ ކަމަށެވެ.\nފުލުހުން ބުނީ މި މައްސަލާގައި އަދި މިހާތަނަށް އެއްވެސް މީހަކު ހައްޔަރުކޮށްފައި ނުވާ ކަމަށެވެ.\nނަމަވެސް، މި މައްސަލާގައި ޔުނާންގެ ދެމަފިރިން ހައްޔަރުކުރަން ގޮވާލައި ހުޅުމާލޭގައި މިއަދު ހަވީރު ބަޔަކު އަޑު އުފުލައި ޔުނާން އުޅޭ ގެ ކައިރި އަށް ވެސް އެއްވެފައި ވަނިކޮށް ޔުނާން އާއި އޭނާގެ އަންހެނުން ވަނީ ފުލުހުންގެ ބެލުމުގެ ދަށަށް ގެންގޮސްފަ އެވެ. ފުލުހުން ބުނީ އެއީ ރައްކާތެރިކަމަށް އެދުމުން ޕޮލިސް ސްޓޭޝަނަށް ގެންދިޔަ ދެ މީހުން ކަމަށެވެ.\nރިހުލާގެ އާއިލާ އިން ވާހަކަ ދެއްކި މީހަކު ބުނެފައި ވަނީ މިއީ އާއިލާ ތެރޭ އޮތް މައްސަލައެއްގައި، ޔުނާންގެ ދެމަފިރިންގެ އަގު ވައްޓާލުމަށް ކޮށްގެން އުޅޭ ހަގީގަތެއް ނެތް ތުހުމަތެއް ކަމަށެވެ.\nމީގެ ދުވަސްކޮޅެއް ކުރިން ޔުނާންގެ ތުއްތު ދަރިފުޅުގެ ބޭސްފަރުވާ އަށް އެކި ފަރާތްތަކުން ދިން ފައިސާގެ އެހީން ލަގްޒަރީ ކަންކަމަށް ހޭދަކުރި ކަމަށް ބުނެ ވެސް ސޯޝަލް މީޑިއާގައި އެ ދެމަފިރިންނަށް ފާޑުކިޔާފައިވެ އެވެ. ނަމަވެސް އެ ތުހުމަތަށް ވެސް އެ މީހުން ވަނީ އިންކާރުކޮށްފަ އެވެ.


ސީއެންއެމްއާއި މެދު ފިޔަވަޅު އަޅަން ޑީޖޭއޭއިން ކަމާބެހޭ ވުޒާރާތަކަށް ހުށަހަޅައިފި\nMay 15, 2019 16:50:59\nސުޕްރީމް ކޯޓުގެ ފަނޑިޔާރުން ރިޝްވަތު ނެންގެވި ކަމަށް ތުހުމަތުކޮށް، 12 މެއި 2019 ގައި ސީއެންއެމް. އެމްވީގައި ޝާއިޢުކޮށްފައިވާ ހަބަރަކީ ހަޤީޤަތެއް ނެތް ހަބަރެއް ކަމުން އެ ހަބަރުގެ މައްސަލައިގައި ސީއެންއެމްއަށް ފިޔަވަޅު އަޅަން ފުލުހުންނާއި ޕްރޮސެކިއުޓާ ޖެނެރަލްގެ އޮފީހުގެ އިތުރުން މޯލްޑިވްސް މީޑިއާ ކައުންސިލް (އެމްއެމްސީ) އަށް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން ފޮނުވައިފި އެވެ.\nޑީޖޭއޭއިން މިއަދު ނެރުނު ނޫސް ބަޔާނެއްގައި ވަނީ ދީބާޖާ އިންވެސްޓްމަންޓް ކުންފުންޏަށް 348 މިލިއަން ދައްކަަން ދައުލަތުގެ މައްޗަށް ކޮށްފައިވާ ހުކުމް ދަމަހައްޓައި، މިދިޔަ މަހު ސުޕްރީމް ކޯޓުން ކުރި ހުކުމާ ގުޅިގެން، އެއީ ސުޕްރީމް ކޯޓުގެ ފަނޑިޔާރުން ރިޝްވަތު ނަންގަވައިގެން ނިންމެވި ނިންމެވުމެއް ކަމަށް ތުހުމަތުކޮށް ސީއެންއެމްގައި މިދިޔަ ހަފުތާގައި ލިޔެފައިވާ ލިޔުމަކީ ހަގީގަތެއް ނެތް، ދޮގު ތުހުމަތުތަކެއް ކަމަށާއި އެއީ ފަނޑިޔާރުންނާއި ކޯޓުތަކުގެ އަގު ވައްްޓާލައި، ކޯޓުގެ ހުރުމަތް ކެނޑުމުގެ އަމަލެއްގެ އިތުރުން އަދުލު އިންސާފު ގާއިމްކުރަން ކުރާ މަސައްކަތަށް ހުރަސް އެޅުމަށްޓަކައި ލިޔެފައިވާ ލިޔުމެއް ކަމަށެވެ. އެހެންކަމުން އެ މައްސަލައިގައި އަޅަންޖެހޭ ފިޔަވަޅުތައް އެޅުމަށް ކަމާބެހޭ ފަރާތްތަކަށް ހުށަހަޅާފައިވާ ކަމަށް ޑީޖޭއޭގެ ބަޔާނުގައި ވެ އެވެ.\nއެ ބަޔާނުގައި ބުނީ އެ މައްސަލައިގެ ތަހުގީގުތައް ކޮށް، އަޅަންޖެހޭ ގާނޫނީ އަދި އިދާރީ ފިޔަވަޅުތައް އެޅުމަށް ޕްރޮސެކިއުޓާ ޖެނެރަލްގެ އޮފީހާއި މޯލްޑިވްސް ޕޮލިސް ސާވިސް އާއި މޯލްޑިވްސް މީޑިއާ ކައުންސިލަށް މި ޑިޕާޓްމެންޓްގެ ފަރާތުން 15 މެއި، 2019 ވީ ބުދަ ދުވަހު ހުށަހަޅާފައިވާ ކަމަށެވެ.\nޑީޖޭއޭ އިން ބުނީ، ދީބާޖާގެ މައްސަލައިގައި ސުޕްރީމް ކޯޓުގެ ހުކުމް ބިނާކުރި ސަބަބުތަކާ އެކު، އެ ކޯޓުގެ ނިންމުން ވެބްސައިޓްގައި އާންމު ކޮށްފައިވާނެ ކަމަށާއި އެ ހުކުމާ ގުޅިގެން ފަނޑިޔާރުން ރިޝްވަތު ނެންގެވި ކަމަށް ކުރަމުންދާ ތުހުމަތުތަކަކީ އެއްވެސް ހަޤީޤަތެއް އޭގައި އެކުލެވިގެންވާ ތުހުމަތުތަކެއް ނޫންކަމަށެވެ. އަދި ނޫސްވެރިކަމުގެ ނަމުގައި މަދު ބަޔަކު ކުރާ އެފަދަ ކަންކަމީ ބަލައިގަނެވޭނެ ކަމެއް ނޫންކަމުގައިވެސް ޑީޖޭއޭ އިން ބުންޏެވެ. އަދި އެކަމުގެ ސަބަބުން ޤައުމުގައި ހަމަނުޖެހުން އުފެދު ޤައުމުގެ އިޖުތިމާއީ ފޭރާން އިތުރަށް ހަލާކުވާ ކަމުގައިވެސް އެބަޔާނުގައި ބުނެފައިވެއެވެ،\nކޮރަޕްޝަންގެ ތުހުމަތެއް ކޮންމެ މީހަކާ މެދު ކުރެވުނަސް، އެކަން ހުށަހެޅޭނެ މުއައްސަސާތައް ހުރިކަން ފާހަގަކޮށް، ޑީޖޭއޭ އިން ބުނީ، އެ ފުރުސަތުގެ ބޭނުން ކުރުމެއް ނެތި ފަނޑިޔާރުންނާ މެދު ދޮގު ތުހުމަތުތައް ކުރުމާއި އެފަދަ ވާހަކަތައް ފެތުރުމަކީ ދަށު ދަރަޖައިގެ އަމަލެއް ކަމަށެވެ. އަދި އެފަދަ މަސައްކަތްތަކުގެ އަލްސަކީ ފަޑިޔާރުގެ އިސްލާހު ކުރުމަށް އެ ޑިޕާޓުމެންޓުން ކުރަމުން އަންނަ މަސައްކަތްތައް ހުއްޓުވުން ކަމުގައިވެސް ބަޔާނުގައިވެއެވެ.\nޑީޖޭއޭ އިން ވަނީ ފަނޑިޔާރުންގެ އަގުވެއްޓޭނެ ގޮތައް އެއްވެސް އަސާސެއްނެތް ވާހަކަތައް ނުފެތުރުމަށް އިލްތިމާސްކޮށް، އެ ފަދަ ވާހަކަތައް ފަތުރާ ފަރާތްތަކާއި މެދުގައި ފަސްޖެހުމެއް ނެތި ފިޔަވަޅު އެޅުމަށް ދައުލަތުގެ ކަމާބެހޭ ފަރާތްތަކަށް ގޮވާލައިފައެވެ.


ޕަބްލިޝްކުރި ތާރީޚް: 20 ޑިސެންބަރު 2018\nސުންގަޑި: 31 ޑިސެންބަރު 2018 1100\nވަޒީފާގެ ފުރުޞަތު (ސެން ޓީޗަރ)\nމި ސްކޫލްގެ ތިރީގައި އެވާ މަޤާމަށް މީހަކު ބޭނުންވެއްޖެއެވެ.\nބޭނުންވާ ޖުމްލަ އަދަދު\nސީ.އެސް.11-2 – ސީ.އެސް. 15-2\nޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާޞިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައި ދިނުމަށް ކުރަންޖެހޭ އެންމެހައި މަސައްކަތް ކުރުން\nޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާޞިލްވާގޮތަށް ލެޝަންޕްލޭން ތައްޔާރުކުރުން\nދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި ޓެސްޓްތައް އެޑްމިނިސްޓަރ ކުރުން\nކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރ އަދި މިނޫންވެސް ދަރިވަރުންނަށް ޙާޞިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކުކުރުން\nދަރިވަރުން ޙާޞިލްކުރާ މިންވަރާއި ކުރިއެރުމުގެ ރެކޯޑްތައް ބެލެހެއްޓުން\nޕޭރަންޓް ޓީޗަރ މީޓިންގ ތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މަޢުލޫމާތު ދިނުން\nދަރިވަރުންގެ ކުރިއެރުމާއިބެހޭ ގޮތުން ބެލެނިވެރިންނާއި، ސްކޫލްގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ހިއްޞާ ކުރުން\nކުލާހުން ބޭރުގައި ހިންގާ، ކިޔަވައި ދިނުމާއި ގުޅުންހުރި ކަންތައްތައް ހިންގުމުގައި ސްކޫލަށް އެހީތެރިވެ، އެއްބާރުލުން ދިނުން\nދަރިވަރުން ގެންގުޅޭ މާޙައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާޙައުލެއްކަން ކަށަވަރުކުރުން\nދަރިވަރުންނަށް ތަޢުލީމީ ލަނޑުދަނޑިތަށް ޙާޞިލުވަމުންދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާޤީ އާދަތައް ހަރުލެއްވުމުންދާކަން ކަށަވަރުކުރުން\nސްކޫލްގައި ހިންގާ ކުލަބް ޙަރަކާތްތައް ހިންގުން\nކިޔަވައިދޭ މާއްދާއާއި ގުޅޭގޮތުން އިތުރު މުއްސަނދިކަމެއް (ރިސޯސް) ބޭނުންވާ ޙާލަތުގައި ސްކޫލްގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންތައްތައް ކޯޑިނޭޓް ކުރުން\nސްކޫލްގެ ފަރާތުން އިންތިޒާމް ކުރާ ޕްރޮފެޝަނަލް ޑިވެލޮޕްމަންޓް ޙަރަކާތްތަކުގައި ބައިވެރިވުން\nމުދައްރިސުންގެ ފަންނީ ގާބިލްކަން އިތުރުކުރުމަށް މިނިސްޓްރީ އޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތްތަކުގައި ބައިވެރިވުމަށް ލިބޭ ފުރުޞަތުތަކުގައި ބައިވެރިވުން\nތަޢުލީމީ ދާއިރާ ހަރުދަނާ ކުރުމަށް މިނިސްޓްރީ އޮފް އެޑިޔުކޭޝަނުން ކުރާ މަސައްކަތުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެ މަސައްކަތުގައި ބައިވެރިވެ، އެއްބާރުލުން ދިނުން\nކޮންޓެކްޓް ގަޑީގެ ގޮތުގައި މަދުވެގެން ހަފްތާއަކު 35 މިނިޓްގެ 25 އާ 30 އާ ދެމެދުގެ ގަޑި ނުވަތަ 45 މިނިޓްގެ 20 އާ 25 ދެމެދުގެ ގަޑި ނެގުން\nޓީޗަރުންގެ ވަޒީފާގެ އޮނިގަނޑުގެ CS15-4-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ CS15-3 -ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ CS15-2 -ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nކިޔަވައި ދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާޞިލުކޮށްފައި އޮތުމާއިއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު، ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\n- ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުޠު ފުރިހަމަވުން.\nކިޔަވައިދޭ މާއްދާއަށް ޚާއްޞަ ކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ނުވަތަ އެއަށްވުރެ މަތީ ސަނަދެއް ހާޞިލުކޮށްފައި އޮތުމާއިއެކު، ކިޔަވައި ދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަ ކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް9ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު، ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\nޓީޗަރުންގެ ވަޒީފާގެ އޮނިގަނޑުގެ\nCS13-4-ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nCS13-3-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nCS13-2-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nކިޔަވައި ދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު، ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\n- ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުޠު ފުރިހަމަވުން ނުވަތަ\nCS11-4-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.\nCS11-3-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nCS11-2-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށްވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ6ގެ ސަނަދެއް ހާޞިލް ކޮށްފައިވުމާއިއެކު، ސަނަދު މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\nސްޕެޝަން އެޑިއުކޭޝަން ނީޑްސް (ސެން) ޓީޗަރުން ގޮތުގައި ޓީޗަރަކު ހަމަޖައްސާނީ ތިރީގައިވާ ޝަރުތުތައް ހަމަވާނަމައެވެ.\nސްޕެޝަން އެޑިއުކޭޝަން ނީޑްސް (ސެން) އަށް ޚާއްސަ ކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން. ނުވަތަ؛ (މި ޝަރުތުން ހަމަޖެއްސޭނީ CS11 އަދި CS13 ގެ މަޤާމުތަކަށެވެ.)\nޓީޗަރުންގެ ވަޒީފާގެ އޮނިގަނޑުގެ ޓީޗަރެއްގެ ޝަރުތު ފުރިހަމަ ވުމާއެކު، ތިރީގައިވާ ޝަރުތުތަކުން ޝަރުތެއް ފުރިހަމަވުން:\nސްޕެޝަލް އެޑިއުކޭޝަން ރޮނގުން ނުވަތަ އިންކްލޫސިވް އެޑިއުކޭޝަންގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން؛ ނުވަތަ\nސްޕެޝަލް އެޑިއުކޭޝަންގެ ނުވަތަ އިންކްލޫސިވް އެޑިއުކޭޝަންގެ ރޮނގުން ކިޔަވައިދިނުމަށް މިނިސްޓްރީ އޮފް އެޑިއުކޭޝަންގައި ރަޖިސްޓްރީކޮށްފައިވާ ސްކޫލެއްގައި ސްޕެޝަލް އެޑިއުކޭޝަން ނުވަތަ އިންކްލޫސިވް އެޑިއުކޭޝަން ކްލާހެއްގައި 1 އަހރު ނުވަތަ އެއަށްވުރެ ދިގު މުއްދަތެއްގައި ކިޔަވާފައިވާ ކަމުގެ ލިޔުމާ، އެ މުއްދަތުގައި މަސައްކަތުގެ ފެންވަރުބެލުމުގެ ނިޒާމުން %85 އަށްވުރެ މަތިން މާކްސް ލިބިފައިވުން.\nއެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް:\nތަޢުލީމާއި ތަމްރީނު ލިބިފައިވާ މިންވަރު.\nމަސައްކަތުގެ ތަޖުރިބާ ލިބިފައިވާ މިންވަރު.\nމަސައްކަތުގެ ހުނަރާއި ޤާބިލުކަމާއި ސިފަތައް.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު )މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.\nލިބިފައިވާ ތަޢު ލީމީ ސެޓުފިކެޓުތަކުގެ ކޮޕީ؛\nމޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަ ނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ\nމަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ\nވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ ކޮޕީ\nދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން\nއަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށް ފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\nމަޤަމަށް އެދެންވި ގޮތާއި ސުންގަޑި:\nވަޒީފާއަށް އެދޭ ފޯމް ނ.ކުޑަފަރީ ސްކޫލުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށައަޅަންޖެހޭ ތަކެތި ހުށައަޅާނީ 31 ޑިސެމްބަރ 2018 ވާ ހޯމަ ދުވަހުގެ 11:00 ގެ ކުރިން ނ.ކުޑަފަރީ ސްކޫލުގައެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. . އެޕްލިކޭޝަން ފޯމާއިއެކު ހުށައަޅަންޖެހޭ ހުރިހާ ލިޔުންތައް ހުށައަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، އިއުލާން ގެ މުއްދަތު ހަމަވާ ދުވަހުން ފެށިގެން 07 ދުވަސް ތެރޭގައި ނ. ކުޑަފަރީ ސްކޫލު ގައެވެ. ވުމާއިއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށައަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓް ލިސްޓް ކުރެވޭނެއެވެ.\nމި އިޢުލާނާއި ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 6561802 ނަންބަރު ފޯނާއެވެ.